ফলাফলকলৈ অসন্তুষ্ট! জানক,পুনৰীক্ষণ আৰু উত্তৰবহীৰ ফটোকপিৰ বাবে আবেদন প্ৰক্ৰিয়া\nHSLC Exam Result: ফলাফলকলৈ অসন্তুষ্ট! জানক,পুনৰীক্ষণ আৰু উত্তৰবহীৰ ফটোকপিৰ বাবে আবেদন প্ৰক্ৰিয়া\nJune 7, 2022 2:23 pm\nআজি ঘোষণা কৰা হৈছে অসম হাইস্কুল শিক্ষান্ত পৰীক্ষা তথা হাই মাদ্ৰাছাৰ ফলাফল। পৰীক্ষাত বহুতেই অনুত্তীৰ্ণ হোৱাৰ লগতে আন বহুতেই উত্তীৰ্ণ হৈও নিজৰ ফলাফলকলৈ হয়তো সন্তুষ্ট নহ’ব। এনেক্ষেত্ৰত নিজৰ দাবী নিশ্চিত কৰিবলৈ ছেবাত পুনৰীক্ষণৰ ব্যৱস্থা আছে। কিন্তু কেনেকৈ কৰিব এই আবেদন?\nছেবাত পুনৰীক্ষণ তথা উত্তৰবহীৰ ফটোকপি নিৰীক্ষণৰ বাবে অনলাইন আবেদনৰ প্ৰক্ৰিয়াটো হৈছে এনেধৰণৰঃ-\nঅনলাইন আবেদন কৰাৰ সময়ত আবেদনকাৰীয়ে হাতত সাজু ৰাখিব লাগিব-\n(১) এইচএছএলচি/এএইচএম পৰীক্ষা-২০২২ৰ মূল এডমিট কাৰ্ডৰ স্কেন কৰা প্ৰতিলিপি।\n(২) এইচএছএলচি/এএইচএম পৰীক্ষা, ২০২২-ৰ ৰোল নম্বৰ ।\n(৩) অনলাইন পেমেন্ট কৰাৰ বাবে ডেবিট/ক্ৰেডিট কাৰ্ড বা নেট বেঙ্কিঙৰ বিৱৰণ।\n(৪) ই-মেইল আইডি (যদি উপলব্ধ)।\n(৫) যোগাযোগৰ বাবে পৰীক্ষাৰ্থীৰ মোবাইল নম্বৰ।\n(৬) উত্তৰ বহীৰ পুনৰীক্ষৰ বাবে মাছুল ৩৫০টকা (প্ৰতিটো বিষয়ত) আৰু পুনৰীক্ষণৰ সৈতে উত্তৰবহীৰ ফটোকপিৰ বাবে মাছুল ৫৫০ টকা (প্ৰতিটো বিষয়ত)।\nএজন প্ৰাৰ্থীয়ে তেওঁ অৱতীৰ্ণ হোৱা সকলো বিষয়ৰ বাবে আবেদন কৰিব পাৰে যদিও পুনৰ পৰীক্ষা বা পুনৰীক্ষণৰ সৈতে ফটোকপিৰ বাবে অনলাইন আবেদন কৰাৰ কেৱল এটাহে সুযোগ পাব।\nকেনেদৰে আবেদন কৰিব:-\n১. আপোনাৰ উত্তৰ বহীবোৰ পুনৰ পৰীক্ষা বা পুনৰীক্ষণৰ সৈতে ফটোকপিৰ বাবে আবেদন কৰিবলৈ http://sebaonline.org ত গৈ পুনৰ পৰীক্ষাৰ বাবে আবেদন কৰক বা পুনৰীক্ষণৰ সৈতে উত্তৰ বহীবোৰৰ ফটোকপিৰ বাবে আবেদন কৰক” লিংকটোত ক্লিক কৰক।\n২.আপোনাৰ ৰোল আৰু এইচএছএলচি/ এএইচএম পৰীক্ষা-২০২২-ৰ নম্বৰ প্ৰদান কৰক।\n৩. মূল্যাঙ্কন কৰা উত্তৰবহীৰ কেৱল পুনৰ পৰীক্ষা বা পুনৰীক্ষণৰ সৈতে ফটোকপি লাগে সেয়া বাছনি কৰক।।\n৪. আপুনি পুনৰ পৰীক্ষা বা পুনপৰীক্ষণৰ সৈতে ফটোকপিৰ বাবে আবেদন কৰিব বিচৰা বিষয়বোৰ বাছনি কৰক।\n৫.আপোনাৰ এডমিট কাৰ্ডৰ স্কেন কৰা প্ৰতিলিপি জেপিইজি, জেপিজি বা পিএনজি ফৰ্মেটত আপলোড কৰক আৰু ফাইলৰ আকাৰ ৫০০ কেবি-ৰ ভিতৰত হ’ব লাগিব।\n৬.আবেদন কৰোতে কেবল আপোনাৰ নিজৰ ম’বাইল নম্বৰ প্ৰদান কৰক। প্ৰয়োজন হ’লে ইয়াক যিকোনো পৰৱৰ্তী যোগাযোগৰ বাবে ব্যৱহাৰ কৰা হ’ব।\n৭.আপুনি প্ৰদান কৰা সকলো তথ্য সাৱধানে পৰীক্ষা কৰক। (প্ৰাৰ্থীসকলে প্ৰদান কৰা ভুল তথ্যৰ বাবে কোনো অসংসাধিত (unprocessed) আবেদনৰ বাবে ছেবা দায়বদ্ধ নহয়)।\n৮. “নিশ্চিত কৰক আৰু অনলাইন আদায় কৰক” বুটামত ক্লিক কৰি আদায় দিয়াৰ বাবে আগবাঢ়ক।\n৯. অনলাইন আদায় পৃষ্ঠাত প্ৰয়োজনীয় বিৱৰণ দাঙি ধৰক। পৰিশোধ নিশ্চিত কৰিবলৈ “পে নাও” বুটামত ক্লিক কৰক।।\n১০. সফল পৰিশোধৰ পিছত আপুনি আপোনাৰ ম’বাইল নম্বৰত আপোনাৰ এআৰএন নম্বৰ (আবেদন ৰচিদ নম্বৰ) লাভ কৰিব। আপুনি আপোনাৰ পৰিশোধৰ ইনভইচ ডাউনলোড কৰি ল’ব পাৰে (ভৱিষ্যত প্ৰয়োজনৰ বাবে ইয়াক সুৰক্ষিত ৰাখিব)।\n১১. ৱেবছাইটত আপোনাৰ আবেদনৰ স্থিতি জানিবলৈ আপুনি আপোনাৰ এআৰএন ব্যৱহাৰ কৰিব পাৰে।\nউত্তৰ-বহীৰ ফটো কপি গুৱাহাটীৰ বামুণীমৈদামৰ ছেবা কাৰ্যালয়ৰ পৰা এআৰএন ৰচিদ আৰু এডমিট কাৰ্ডৰ অৰিজিনেল প্ৰতিলিপি দেখুৱাই সংগ্ৰহ কৰিব লাগিব। সংগ্ৰহৰ তাৰিখ পিছত পৰ্টেল আৰু এছএমএছৰ জৰিয়তে ঘোষণা কৰা হ’ব।\nপুনৰ পৰীক্ষা কৰাৰ পিছত নম্বৰ/ফলাফল পৰিৱৰ্তনৰ ক্ষেত্ৰত, নতুন/সংশোধিত মাৰ্কশ্বীট/উত্তীৰ্ণৰ প্ৰমাণপত্ৰ আবেদনকাৰীয়ে তেওঁৰ অৰিজিনেল মাৰ্কশ্বীট, প্ৰমাণপত্ৰ আৰু এআৰএন ৰচিদ গুৱাহাটীৰ বামুনীমৈদামস্থিত ছেবাৰ কাৰ্যালয়ত দাখিল কৰাৰ পিছতহে লাভ কৰিব।


লক্ষ্মী পূজা - অসমীয়া ৱিকিপিডিয়া\nআল্পনাৰ ওপৰত দেৱী লক্ষ্মীৰ প্ৰতিমা\nহিন্দু ধৰ্মাৱলম্বী সকল\nশাৰদীয় পূৰ্ণিমা (পূব ভাৰত)\nপূজা, প্ৰাৰ্থনা, মিঠাই-উপহাৰ বিতৰণ, আতচবাজী\nলক্ষ্মী পূজা (সংস্কৃত: लक्ष्मी पूजन) হিন্দু ধৰ্মাৱলম্বী সকলে পালন কৰা দেৱী লক্ষ্মীৰ প্ৰতি উছৰ্গিত পূজা। হিন্দু দিনপঞ্জী বিক্ৰম সংগবতৰ মতে কাৰ্তিক মাহৰ অমাৱস্যা তিথিত লক্ষ্মী পূজা অনুষ্ঠিত কৰা হয়। পূব ভাৰতৰ পশ্চিম বংগ, অসম, ওড়িশা, ত্ৰিপুৰা আদি অঞ্চলত প্ৰচলিত স্থানীয় দিনপঞ্জী মতে পাৰম্পৰিক ভাবে শাৰদ পূৰ্ণিমা অৰ্থাৎ আহিন মাহৰ পূৰ্ণমা তিথিত লক্ষ্মী পূজা পালন কৰে। কাৰ্তিক মাহত অনুষ্ঠিত লক্ষ্মী পূজা দেৱালীৰ তৃতীয় দিনা উদযাপিত হয়। ইয়াক দিপাৱলীৰ মুখ্য অনুষ্ঠান হিচাপেও গণ্য কৰা হয়। এই দিনা পূব ভাৰতৰ অঞ্চল সমূহত কালী পূজা অনুষ্ঠিত হয়।\nলক্ষ্মী দেৱী হিন্দু সকলৰ ত্ৰিদেৱী সমূহৰ অন্যতম ধন, সম্পদ, উন্নতি (আধ্যাত্মিক আৰু পাৰ্থিৱ), পোহৰ, জ্ঞান, সৌভাগ্য, উৰ্বৰতা, দানশীলতা, সাহস আৰু সৌন্দৰ্যৰ দেৱী। তেওঁ ভগৱান বিষ্ণুৰ ভাৰ্যা। জন বিশ্বাস মতে লক্ষ্মী পূজাৰ দিনা লক্ষ্মী দেৱী তেওঁৰ ভক্ত সকলৰ ঘৰলৈ আহি তেওঁলোকক আশীৰ্বাদ দিয়ে। লক্ষ্মী দেৱীক আদৰিবলৈ ভক্ত সকলে ঘৰ-দুৱাৰ পৰিষ্কাৰ কৰে, ফুল আৰু পোহৰেৰে নিজৰ ঘৰ আলোকিত কৰে, বিভিন্ন প্ৰকাৰৰ মিষ্টান্ন আৰু ভোগ ৰান্ধে। ভক্ত সকলে বিশ্বাস কৰে যে তেওঁলোকে লক্ষ্মী দেৱীক সন্তুষ্ট কৰিব পাৰিলে তেওঁলোকে দেৱীৰ কৃপা লাভ কৰে।\nপূব ভাৰতত আহিন মাহৰ দুৰ্গা পূজাৰ পিছত পূৰ্ণিমা তিথিত লক্ষ্মী পূজা অনুষ্ঠিত হয়। এই পূজাক কজাগৰী লক্ষ্মী পূজা বুলিও কোৱা হয়। সধবা তিৰোতায়ে এইদিনা চাউলৰ গুৰি আৰু অবিৰেৰে আল্পনা আঁকি লক্ষ্মী পূজা পাতে। লক্ষ্মী পূজাত লক্ষ্মী চৰিত আৰু পাঁচালী পাঠ কৰা হয়। ঠাই বিশেষে লক্ষ্মী পূজাৰ নীতি-নিয়মৰ পাৰ্থক্য পৰিলক্ষিত হয়। বহুতৰে ঘৰত প্ৰতি বৃহস্পতি বাৰে লক্ষ্মী দেৱৰ পূজা অনুষ্ঠিত কৰে।\n↑ "2017 Marathi Panchang Calendar". http://calendar-panchang.com/2017-marathi-calendar-panchang/1/। আহৰণ কৰা হৈছে: 2016-10-22.\nৱিকিমিডিয়া কমন্সত লক্ষ্মী পূজা সম্পৰ্কীয় মিডিয়া ফাইল।\nঅষ্ট লক্ষ্মী দীপ পূজা\n"https://as.wikipedia.org/w/index.php?title=লক্ষ্মী_পূজা&oldid=253214"ৰ পৰা অনা হৈছে\nএই পৃষ্ঠাখন ০৬ ডিচেম্বৰ, ২০২০ তাৰিখে ০৯:৩৫ বজাত অন্তিম সংশোধন কৰা হৈছিল।


বসুন্ধৰা: এটা গল্পৰ ট্ৰেইলাৰ-নিৰ্মালি সন্দিকৈ - সাহিত্য ডট অৰ্গ\nবনৰীয়া কলডিল, নতুনকৈ খন্দা আলু, জিলমিল এমুঠি, খুতৰা দুডালমান আৰু হাঁহকণী এটাৰে শাক পাচলিৰ খৰাহীটো ভৰি থাকিলেও তাইৰ জুইকুৰা ধৰি ভাতসাঁজ ৰান্ধিবলৈ মন যোৱা নাই৷ বাবুলে জানটোত ঘৰৰ সমস্ত লেতেৰা কাপোৰ ধুই পাৰত দি লোৱা বাঁহৰ দাঙত মেলি আছেগৈ৷ ঘৰত তাই অকলে৷ পাৰ দুটাৰ ৰুণৰ বাদে দুপৰীয়াটো নিশব্দ বুলিব পাৰি৷\nতাইৰ মনটো বেয়া৷ কিয় বেয়া তাই নিজেই বুজা নাই৷ মুঠতে একো ভাল লগা নাই৷ ল’ৰাটো স্কুললৈ পঠিয়াই তাই পিৰালিতে জুপুকা লাগি বহি আছে৷\nবাবুল বিস্কুট বেপাৰী৷ গাঁৱে গাঁৱে চাইকেলত গৈ ঘৰে ঘৰে বিস্কুট বিক্ৰী কৰে৷ তায়ো বাবুলৰ বিস্কুট কিনিছিল৷ তাইৰ পিতাকক বাবুলে কৈছিল, “আমা সৈপিনে নায়িকল নহয়েই খুআদৌ! এযোৰ বেচিব নে কি?“ তাইৰ পিতাকে নাৰিকল দুযোৰ বাবুলক দিছিল৷ বিনাপইচাত৷ দহদিন মান সি নাহিল৷ বাৰদিনৰ দিনা নাৰিকলৰ লাড়ু কেইটামানেৰে হাজিৰ হৈ সি তাইৰ মাকক কৈছিল, “আমা ওচঅঅ কাষয়ি গাঁৱত ভাওনা আছিল৷ এইকিদিন বেপাঅত লাগিবই পৰা নাই৷ মায়ে লস্কৰা দি পঠাইছে৷“\nতাৰ দুমাহ পাছত তাইৰ জন্ম গাঁৱত ভাওনা পতাৰ দিনা ৰাতি তাই বাবুলৰ লগত আহি তাৰ ঘৰ পালেহি৷ গম পালে,\nবাবুলে আলি লিখে৷ বুঢ়া বাপেক হে আছে৷ মাক নাই৷ দুমহীয়া ল’ৰা এটা থৈ বাবুলৰ প্ৰথম ঘৈণীয়েক মৰিছে৷\nতাই থাকিল৷ নাথাকি উপায়ো নাছিল৷ মাথো, মাত কথাবোৰ কমিল৷ বাবুলে অপৰাধীৰ দৰে তাইলৈ চায়৷ তাই একো নকয়৷ মনে মনে সকলো কৰে৷ বুঢ়া বাপেকৰ আল পৈচান ধৰে, ল’ৰাটো তাইৰ নহয় বুলি ভুলতো নেভাবে৷ ল’ৰাই দ্বিতীয় শ্ৰেণী পাইছেগৈ৷ তাইৰ গাৰ উম নেপালে এতিয়াও ৰাতি ফেঁকুৰে৷ তাইৰ নিজৰ গৰ্ভ শূন্য৷ কোলা কিন্তু উমাল৷ তেনেকৈয়ে ভাল তাইৰ৷ যশোদা হবলৈ আপত্তি নাই তাইৰ৷\nচৌথাদিনা মাহৰি আটিৰ মানুহ দুজন আহিছিল, বাবুলক বিচাৰি৷ তাইলৈ ৰ লাগি চালে বহুপৰ৷ কথা বেছি কবলৈ নিদি বাবুল নাই বুলি তাই বিদায় দিলে৷ আজি মানুহ দুজন আকৌ অহাৰ কথা৷ সেয়ে তাইৰ ভাল লগা নাই৷\nমানুহ দুজন আহিল৷\nএজনে সুধিলে, “হওঁতে আপুনি গোমোঠা গাঁৱ জোঁৱাই হৈছে? “\nমানুহজনৰ কণ্ঠত শ্লেষ আছিল৷\nবাবুলৰ মূৰটো অকণমান দোঁ খাই পৰিল৷\nতাই বঁটাটোত তামোল চালি লৈ বাৰাণ্ডালৈ ওলাই আহিছিল৷ বাবুলে এবাৰ তাইলৈ চালে৷\nওৰণিখন এনেয়ে ঠিক কৰি উত্তৰটো তায়ে দিলে-“গোমোঠা গাঁৱ পিনে আমা মানুহ নাই নহয় কোৱাইদৌ৷ মই জাজয়ি পিনঅ হে! তামোল খক৷“\nমানুহ দুজনে বাবুলৰ লগত কিবাকিবি পাতিলে৷\nযাবৰ পৰত তাইক সুধিলে, ভনীটিৰ নামটো কি আছিল?\n“ছবেৰা৷“ তাই এনেকৈ ক’লে যেন আগৰ জনমতো তাইৰ নাম সেইটোৱেই আছিল৷\nমানুহ হালে বাটত কথা পাতিলে, “থাকে থাকে৷ একে চেহেৰাৰ মানুহ থাকে৷ ধৰ্মকাইৰ ভনীয়েকৰ নাম সবিতাহে আছিল৷“\n©নিৰ্মালি নয়নতৰা সন্দিকৈ\n← বিষয়- বৰ্তমান আৰু ভৱিষ্যতৰ সেতু৷ –শিখাৱলী হাজৰিকা বসুমতাৰী\nটি-গ্ৰুম ( ভ্ৰমণ কাহিনী) –ৰাজীৱ কুমাৰ বৰদলৈ →


মুছলিম সমাজৰ বিভাজন আৰু অসমীয়া জাতিসত্তা » Gana Adhikar\nHome সম্পাদকীয় মুছলিম সমাজৰ বিভাজন আৰু অসমীয়া জাতিসত্তা\n২৯ নৱেম্বৰ, ড॰ জাকিৰুল আলম : ২০১১ চনৰ লোক পিয়ল তথ্য মতে অসমৰ জনসংখ্যা তিনিকোটি বাৰ লাখ পাঁচ হাজাৰ পাঁচশ ছয়সত্তৰ [৩,১২,০৫,৫৭৬] য’ত এক কোটি সাত লাখ মুছলিম সম্প্ৰদায় অৰ্থাৎ মুঠ জনসংখ্যাৰ ৩৪.২২ শতাংশ, খ্ৰীষ্টীয়ান এঘাৰ লাখ ছয়সষ্টি  হাজাৰ অৰ্থাৎ মুঠ জনসংখ্যাৰ ৩.৭৪ণ, একেদৰে শিখ ঙ্ম.০৭ণ, বুদ্ধীজ ঙ্ম.১৮ণ, জৈন-ঙ্ম.০৮ণ অন্যান্য ঙ্ম.০৯ণ আৰু হিন্দু ৬১.৪৭ণ৷ অসম ভাৰতৰ ভিতৰত মুছলিমৰ জনসংখ্যাৰ শতাংশ ফালৰ পৰা ৩৪.২২ণ ৰে তৃতীয় স্থানত৷ প্ৰথম স্থানত কেন্দ্ৰীয় শাসিত অঞ্চল লাক্ষাদ্বীপ মুঠ জনসংখ্যাৰ ৯৬.৫৮ণ ই মুছলিম সম্প্ৰদায়ৰ জনসংখ্যাৰে প্ৰথম স্থানত আৰু জম্মু আৰু কাশ্মীৰৰ ৬৮.৩১ শতাংশৰে দ্বিতীয় স্থানত৷ আৰু উক্ত দুয়োখন ৰাজ্যই মুছলিম সম্প্ৰদায়ৰ গৰিষ্ঠতাই চালকৰ আসনত আছে৷ অসম যদিও তৃতীয় স্থানত এক তৃতীয়াংশ জনসংখ্যাৰে কিন্তু ৰাজনীতি আৰু অৰ্থনীতিত ই এক বিশদ প্ৰভাৱ বিস্তাৰ কৰিছে৷ অৰ্থৰ্াৎ প্ৰতিটো সংগৃহিত ৰাজহ টকাৰ ৩৪.২২ পইচা এই সম্প্ৰদায়ৰ পৰা আহৰণ কৰা হয়৷ এই সমগ্ৰ তথ্যখিনি শেহতীয়া লোকপিয়লৰ তথ্য মতেহে, ২০২১ চনৰ লোকপিয়লৰ তথ্য এক-দুই মাহ মান পাছত প্ৰকাশিত হ’ব৷ জনসংখ্যাৰ বৃদ্ধিৰ হাৰলৈ লক্ষ্য কৰি মুছলিমৰ এক কোটি সাত লাখ সংখ্যা নি(য় ২০২১ চনত এক কোটি বিশ লাখ মান হ’বগৈ পাৰে৷ এটা বৃহৎ মানৱ সম্পদ একোটা সম্প্ৰদায়ৰ পৰা প্ৰতিনিধিত্ব কৰা একমাত্ৰ সম্প্ৰদায়৷ যদিও ৬১.৪৭ণ হিন্দু সম্প্ৰদায়ৰ বুলি কোৱা হৈছে কিন্তু ইয়াতো ভিন্নতা আছে৷ এইকথা জ্যেষ্ঠ হিন্দু পণ্ডিত, লেখকসকলে সংবাদ মাধ্যমৰ দ্বাৰা প্ৰকাশ কৰি আহিছে৷ আনহাতে. আমি সাক্ষাৎকাৰ লওঁতে বা জানিব বিচৰা মতে বহুকেইজন হিন্দু পণ্ডিত তথা শিক্ষবিদ, লেখকসকলে স্পষ্ট কৰিছে যে হিন্দু বুলি ক’লে বহুতে নিজকে হিন্দু ধৰ্মৰ আওতাত নাহে, বাৰশ শতিকাত মোগলসকলে ভাৰতত শাসন কৰিবলৈ আৰম্ভ কৰাৰ আগতে সমগ্ৰ ভাৰতবৰ্ষ বিভিন্ন জাত-পাতত বিভক্ত হৈ এক নিশকতীয়া জাতিলৈ ৰূপান্তৰিত হৈছিল৷ যাৰ বাবে বহিঃদেশৰ পৰা আহি [কিন্তু আফগানিস্তান তেতিয়া অবিভক্ত ভাৰতৰ অংশীদাৰ আছিল] অনায়াসে ইয়াত শাসনভাৰ আৰম্ভ কৰিব পৰাটো তাৰে এটা প্ৰধান কাৰণ৷ মোগল শাসকে প্ৰথম ‘হিন্দুস্থান’ নাম দি নামকৰণ কৰিছিল৷ ই এটা পাৰ্চীয়ান শব্দ৷ তাৰ আগতে ভাৰতত হিন্দু ধৰ্ম বুলি নিৰ্দিষ্ট ধৰ্ম নাছিল৷ ইতিহাসবিদৰ মতে হিন্দুত্ব হৈছে বিভিন্ন ভাৰতীয় সংস্কৃতি আৰু প্ৰথাৰ সমাহৰ যাৰ মূলতে বৈদিক ধৰ্ম৷ আনহাতে ইন্দু অৰিয়ান আৰু হাৰপ্পা সংস্কৃতি আৰু সভ্যতাৰ সংমিশ্ৰন৷ যিয়ে মূলতে ব্ৰাহ্মণ ধৰ্মৰ সৃষ্টি কৰিছিল৷ আনহাতে হিন্দু ধৰ্ম মূলতে ইন্দাচ উপত্যাকাৰ সভ্যতাৰ ধৰ্মসমূহ [যি উপত্যাকা পুৰিণ ইজিপ্ত আৰু মেচ’প’থেমিয়া হৈ বৰ্তমানৰ উত্তৰপূৱ আফগানিস্তান আৰু পাকিস্তানলৈ বিয়পি আছে]; দ্ৰাবিড় সকলৰ প্ৰথাসমূহ [ভাৰত, পাকিস্তান, বাংলাদেশ, মালদ্বীপ, নেপাল, ভূটান আৰু শ্ৰীলংকাত মূলৰ]; স্থানীয় প্ৰথাসমূহ আৰু জনজাতীয় ধৰ্মসমূহৰ এক বৃহৎ সংমিশ্ৰনে যি সভ্যতা সংস্কৃতিৰ উদ্ভৱ কৰিছে তাকে হিন্দু বুলি ক্ৰমান্বয়ে আধুনিক সময়ত কোৱা হয়৷ অৰ্থাৎ ‘হিন্দু’ এটা ধৰ্মৰ পৰিৱৰ্তে এক সভ্যতা আৰু সংস্কৃতিক বুজোৱা হয়৷ কিয়নো এই ধৰ্মক হাজাৰ হাজাৰ আদিবাসী আৰু জনজাতীয় ধৰ্মক আৰু ব্ৰাহ্মণসকল যি ইন্দাচ উপত্যাকাৰ পৰা আহি তেওঁলোকৰ ধৰ্মকো ইয়াৰ লগতে একাকাৰ কৰা হ’ল ইয়ে আধুনিক হিন্দু ধৰ্ম বা সভ্যতা বুলি কোৱা হয়৷ কিয়নো পূৰ্বেতে ব্ৰাহ্মণ ধৰ্ম, সনাতন ধৰ্ম, বৈষ্ণৱ ধৰ্ম আদি কৰি গোষ্ঠী, জনগোষ্ঠী, অঞ্চল অনুযায়ী হাজাৰটা ধৰ্ম ভিন্ন ধৰণে সীমিত হৈ আছিল৷ বৈদিক যুগৰ শেহৰ পিনে সমাজখনক হিন্দু ধৰ্ম হিচাপে সকলোকে এক বা সমতা কৰাৰ পৰিৱৰ্তে চাৰিটা শ্ৰেণীত ভাগ কৰিছিল আৰু সেই মতে সেইসকলক সমাজত স্থান দিয়া হৈছিল৷ ব্ৰাহ্মণসকলক পুৰোহিত হিচাপে, যুদ্ধাসকলক ক্ষেত্ৰিয়, ব্যৱসায়ীসকলক বৈশ্য শ্ৰেণী আৰু শ্ৰমিকক শূদ্ৰ শ্ৰেণীত বিভাজন কৰা হৈছিল৷ সেই সময়ত সকলো শ্ৰেণীৰ মানুহে একেলগে উপাসনা স্থলীত গৈ ধৰ্ম পালন কৰিব পৰা নাছিল৷ আৰু কিছুমানক নিম্ন শ্ৰেণীৰ বুলি কৈ উপসনা স্থলীত আজীৱন যাব দিয়া নাছিল৷ যিটো প্ৰায় বিংশ শতিকালৈ প্ৰচলিত হৈ আছিল৷ সেয়ে এতিয়া সংবাদ মাধ্যমত বীৰদৰ্পে ঘোষণা কৰি অনুসূচিত জাতি আৰু জনজাতি বহুতে নিজকে হিন্দু ধৰ্মৰ নকৈ নিজৰ জাতি লগতে পূৰ্বৰ সভ্যতা-সংস্কৃতিৰ, ধৰ্মৰ বাহক হিচাপে দাবী কৰে৷\nঅসমৰ মুঠ ৬১.৪৭ণ জনসংখ্যাক হিন্দু ধৰ্ম বুলি ক’লেও প্ৰকৃত হিন্দু ধৰ্মৰ নহয়৷ যেনে বহুতো আহোম সম্প্ৰদায়ৰ লোকে হিন্দু ধৰ্ম বুলি নিলিখে বা নিজৰ ধৰ্মটো লিখে৷ বহুতো জনজাতীয় লোকে আধুনিক সময়ত একাত্ম হৈছে যদিও প্ৰকৃততে তেওঁলোকেও নিজৰ প্ৰথাগত ধৰ্মহে মানে, যেনে বহু বড়োসকলে নিজৰ পূৰ্বৰ ধৰ্মকে মানে৷ এই ৬১.৪৭ণ হিন্দু ধৰ্মৰ সংখ্যাটো এতিয়া কাগজে-পত্ৰইহে সীমাবদ্ধ, কাৰণ চৰকাৰী নথিপত্ৰ উল্লেখ কৰিবৰ কাৰণে বহুতে অশিক্ষিত হোৱা বাবে আজিও সেই চৰকাৰী কৰ্মচাৰীসকলে দায়িত্ব সামৰিবলে হিন্দু ধৰ্মৰ শাৰীত নাম ৰাখে৷ বাস্তৱত কিন্তু ইয়াৰ প্ৰতিচ্চবি ওলোতা৷ বহু জনজাতি, অনুসূচিত জাতি আৰু অন্যান্য পিছপৰা সম্প্ৰদায় বহুসংখ্যক অশিক্ষিত হৈ থকা বাবে নিজৰ ধৰ্মৰ বিষয়ে সম্যক জ্ঞান নাই, কেৱল মাত্ৰ এক সমাজৰ সভ্যতা-সংস্কৃতি বুলি অনুসৰণ কৰে আৰু একতা হয়৷ একেদৰে মুছলিম সম্প্ৰদায়ৰ মাজতো হয়৷ যদিও ইয়াৰ পৰিমাণ অলপ কম হয় কিয়নো ইছলাম ধৰ্মত শিশু পৰ্যায়ৰ পৰা প্ৰতিটো মছজিদৰ মক্তৱত প্ৰাথমিক জ্ঞান দিয়া কঠোৰ নীতি- নিয়ম মানে, পিছে বৰ্তমানে ইয়াৰ শিথিলতা আহিছে৷ কিন্তু হিন্দু ধৰ্মত এনে ব্যৱস্থা নথকা বাবে নিজৰ ধৰ্মৰ প্ৰাথমিক নীতি নিয়মো জানিবলৈ সুবিধা নাপায়৷ সেয়ে মূৰোকত নিজৰ ধৰ্ম, পৰিসৰ, উদ্দেশ্য, কৰ্তব্যৰ আদিৰ প্ৰতি বিবুধিত পৰে৷ এই কথা আমি হিন্দু সম্প্ৰদায়ৰ মাজত ডাঙৰ-দীঘল হৈ সূক্ষ্মভাৱে অনুধাৱন কৰিছোঁ৷ সেয়ে ধৰ্মৰ মতে কেনেকৈ উপাসনা কৰিব লাগে সেই কথা নাজানি বলীউড, তলীউড, হলীউড আদিৰ উচ্ছ স্তৰৰ গানৰ তালে তালে নাচি, মদ খাই মাতাল হৈ ৰাস্তাই ৰাস্তাই হুলস্থূল কৰাই ধৰ্ম বুলি ভাবিবলৈ আধুনিক প্ৰজন্মই ভাবিব ধৰিছে৷ এই কথা এবাৰো চিন্তা কৰা নাই যে হিন্দু ধৰ্মৰ উৎপত্তিস্থল চাৰিবেদ, পুৰাণ, গীতা আদিত তিলমাত্ৰাও এনে আচৰণৰ কথা কোৱা নাই৷ অৰ্থাৎ হিন্দু ধৰ্মৰ পৰিৱৰ্তে অন্য এক আশোভ সংস্কৃতিয়ে ৰূপ ধাৰণ কৰিছে, যিদৰে অশিক্ষিত, মূৰ্খ মুছলিমখিনিয়েও একেদৰে অশুভ, ইছলামবিৰোধী আচৰণৰ ৰূপ লৈছে৷ যাৰ বাবে ৰাজনৈতিক-ব্যৱসায়ী লাভালাভৰ বাবে, শাসকীয় ক্ষমতা পাবৰ বাবে সহজে এই শ্ৰেণীটোক খুব কম সময়ৰ ভিতৰতে অতি-সাম্প্ৰদায়িক আৰু সমাজৰ ক্ষতিকাৰক জীৱলৈ ৰূপান্তৰিত কৰিবলৈ সক্ষম হৈছে৷ লক্ষ্যণীয়ভাৱে শেহতীয়া গৱেষণালৈ চালে পৰিস্ফূট হৈছে যে এনে অস্পষ্ট ধাৰণাৰ বাবে মাত্ৰ দুই বা তিনি শতাংশ ক্ষমতালোভী হিন্দুৰ [যিসকল ইজিপ্ত আৰু মেচ’প’ থেমিয়া’ পৰা আহি] উচ্ছ কুটনীতিৰ বাবে বাকী ৯৭ শতাংশ হিন্দুক বঞ্চিত প্ৰৱঞ্চিত কৰি ধৰ্মৰ নামত উত্তেজিত আৰু সংঘৰ্ষত লিপ্ত কৰাই শিক্ষা, অৰ্থনীতি, সংস্কৃতি, মূল ধৰ্মৰ পৰা আঁতৰাই সকলোধৰণৰ বিকাশত সম্পূৰ্ণ বাধা সৃষ্টি কৰি ষড়যন্ত্ৰ কৰি আহিছে, যাতে এই বিশেষ শ্ৰেণীটোৱে হিন্দু ধৰ্মৰ নামত সমাজক উত্তেজিত কৰি শাসনৰ জৰীডাল ধৰি ৰাখিব পাৰে৷ এনে বিশেষ শ্ৰেণীটোৱে মোগল আৰু ইংৰাজ আগমনৰ পূৰ্বৰ পৰাই জাতি-ভেদ প্ৰথাৰ বৈষম্যৰ দ্বাৰা শোষণ কৰি সমাজৰ আগস্থান বহি থকা স্বভাৱটোৰ বাবে ভাৰতীয় সমাজখন থান-বান হৈ আছিল৷ যিটো ইতিহাসৰ প্ৰতিটো পাতত উল্লেখ আছে, সেয়া আমি কোৱা নতুন কথা নহয়৷\nসমগ্ৰ দিশৰ পৰা চালে অসমত সংখ্যাগৰিষ্ঠ সম্প্ৰদায়ৰে হৈছে মুছলিম সম্প্ৰদায়৷ চাৰ্চাক কমিটিৰ ৰিপৰ্ট মতে মুছলিমৰ শিক্ষিত হাৰ মাত্ৰ ৪৮ণ অৰ্থাৎ অন্য সম্প্ৰদায়তকৈ বহু কম, কিন্তু অসমৰ কৃষি ক্ষেত্ৰত মুখ্য ভূমিকা এই সম্প্ৰদায়টোয়ে দেশৰ স্বাধীনতাৰ পূৰ্বৰ পৰাই মৌলানা ভাচানীৰ নেতৃত্বত কৃষি বিপ্লৱৰ সূচনা ১৯২৬ চনৰ পৰাই আৰম্ভ কৰিছিল৷ এই সম্প্ৰদায়টোৱে দীৰ্ঘদিন ধৰি নিম্ন পৰ্যায়ৰ জীৱন ধাৰণ কৰি অতি কষ্টৰে পলসুৱা মাটিৰ বাদেও নদীৰ পাৰৰ বা চৰ-চাপৰিৰ বালিৰ মাটিত সোণৰ গুটি গজোৱাৰ পৰা সমগ্ৰ অসমলৈ বিতৰণ কৰি প্ৰতিজন অসমীয়াক ভোগ কৰাৰ লৈকে যি কষ্ট কৰে তাৰ বিনিময়ত মাত্ৰ দুমুঠি দুবেলাহে যোগাৰ কৰিব পাৰে৷ মাত্ৰ ২ বা ৩ শতাংশ মুছলিমহে চহকী৷ অসমৰ মাছৰ খেতি; শাক পাচলিৰ খেতি, সৰিয়হৰ খেতি, ধানখেতি, বাদাম আদি সকলোধৰণৰ খেতি; ইটা ভাটাৰ শ্ৰমিক, মিস্ত্ৰী-যোগালী, হাঁহ-কুকুৰা, গৰু-ছাগলী পালন; আদি সকলো ক্ষেত্ৰতে কম মূল্যত অধিক শ্ৰমদান আৰু নিম্নতম লাভত উৎপাদিত সামগ্ৰীসমূহ দৰিদ্ৰ অসমীয়াক যোগান ধৰে৷ আজি সমগ্ৰ অসম মুছলিম বসতি প্ৰধান জিলাৰ বা ঠাইসমূহৰ খেতিৰ ওপৰত নিৰ্ভৰশীল৷ যাৰ বাবে খুব কম খৰচত অধিক পাচলি ক্ৰয় কৰিব পাৰিছিল৷ কিন্তু এইবাৰ চক্ৰান্ত কৰি মাত্ৰ মুছলিম বসতিস্থল চৰ-চাপৰিবোৰ উচ্চেদ কৰা বাবে নৱেম্বৰ শেষ হ’বৰ হ’ল৷ কিন্তু পাচলি প্ৰতি কেজি এশ, আশী, ষাঠি, পঞ্চাশৰ তলত নাই, য’ত যোৱা বছৰলৈকে প্ৰতিকেজিত পাঁচ টকাৰ পৰা পোন্ধৰ টকাৰ ভিতৰত আছিল৷ এইবাৰ ইয়াৰ মূল্য হ্ৰাস হোৱাৰ আশা নাই৷ যাৰ বাবে জাতি-ধৰ্ম-বৰ্ণ-ভাষা নিৰ্বিশেষে সকলো দৰিদ্ৰ অসমীয়া সকলেপ্ৰয়োজনীয় পুষ্ঠিকৰ খাদ্যৰ যোগাৰ কৰিব পৰা নাই৷ প্ৰায় পাঁচ শতাংশ চৰকাৰী চাকৰিয়াল আৰু দহ শতাংশ মান ধনী ব্যৱসায়ী, ঠিকাদাৰৰ বাদে বাকী ৮৫ শতাংশ দৰিদ্ৰ সীমাৰেখাৰ তলৰ, দৰিদ্ৰ আৰু মধ্যবিত্তৰ বাবে হাহাকাৰ হৈ পৰিছে৷ বিভিন্ন অনুসূচিত জাতি, জনজাতি, ভৈয়াম, পাহৰৰ লোকে মাত্ৰ ডেৰশ টকাৰ পৰা দুশ টকালৈ দৈনিক হাজিৰা কৰি চাৰি বা পাঁচজনীয়া পৰিয়ালৰ বাবে এশটকীয়া কেজিৰ পাচলি আনি দুই-সাজত দুশটকা মাত্ৰ পাচলিৰ নামত ব্যয় কৰাটো কল্পনা মাথোঁ৷ বাকীবোৰ অত্যাৱশ্যকীয় সামগ্ৰীৰ মিঠাতেল-চেনি, দাইল, চাউল আদিৰ কথা নক’লোৱেই৷ এই দৰিদ্ৰ অসমীয়া মুছলিম সম্প্ৰদায়ক চৰকাৰে নিজৰ ক্ষমতাৰ লালসাৰ বাবে যিমানে ষড়যন্ত্ৰ কৰি অন্যায় কৰি গৈ থাকিব সিমানে আন সম্প্ৰদায়ৰ বা হিন্দু সম্প্ৰদায়ৰ দৰিদ্ৰ অসমীয়াসকলো প্ৰত্যক্ষ আৰু পৰোক্ষ দুয়োধৰণে ভুক্তভোগী হ’ব লাগিব৷ হিন্দু-মুছলিমৰ নামত বিভাজন কৰি মাত্ৰ এমুঠি শাসকীয় আৰু ব্যৱসায়ীক ধনিক শ্ৰেণীয়ে সমাজত লাহ-বিলাসত জীয়াই থাকিব, বাকী সকলো উভয় সম্প্ৰদায়ৰ দুখীয়াৰ মৰণ অনিবাৰ্য, যিটো আমি বিগত দশকত দেখি আহিছোঁ৷ হিন্দু-মুছলিম ব্যৱহাৰ মাত্ৰ ক্ষমতাৰ বাবে, তাৰ পাছত দৰিদ্ৰসকলক এই ধনী ৰাজনৈতিক, ধৰ্মৰ ব্লেকমেইলকাৰীসকলে চিনি পায়নে বা এমুঠি অন্নৰ যোগান ধৰে নে? মাত্ৰ দৰিদ্ৰতা আৰু অশিক্ষিততাৰ বাবে উভয়ে একো হেৰুৱালৈ নথকা বাবে ধৰ্মৰ জয় হৈছে বুলি ভাবি মূৰ্খৰ দৰে আত্মসন্তুষ্টি লৈ থকা হয়৷\nপূৰ্বতে সকলোধৰণৰ সংগঠন, সমাজ, বুদ্ধিজীৱী, আৰু সংবাদ মাধ্যম সততে চৰকাৰ প্ৰতি পদক্ষেপৰ প্ৰতি শেনচকু ৰাখি অলপ ভুল হ’লেই সমালোচনা, সাৱধান বাণী, আন্দোলন, তীব্ৰ ৰূপত বাতৰি পৰিৱেশন কৰা হৈছিল৷ কিন্তু বৰ্তমানে এই সকলোবোৰৰ বেছি শতাংশই বুজাবুজিত আহি নিশ্চুপ বা এখন বিপৰীত প্ৰতিচ্ছবি প্ৰতিষ্ঠা কৰিবলৈ অহৰহ প্ৰচেষ্টা কৰি আহিছে, যাৰ বাবে এই একাংশ দালালসকল, ঠিকাদাৰ, ব্যৱসায়ীক, চৰকাৰী চাকৰিয়াল, মন্ত্ৰী, বিধায়ক, সংসদ আদিসকলৰ বাদে প্ৰায় ৮৫ শতাংশ মুঠ জনসংখ্যাৰ দৰিদ্ৰ সীমাৰেখাৰ তলৰ, দৰিদ্ৰ আৰু মধ্যবিত্ত শ্ৰেণীটো জাতি-ধৰ্ম-বৰ্ণ-ভাষা নিৰ্বিশেষে সকলোৱে এই সাম্প্ৰদায়িক, জাতিগত বৈষম্যতাৰ আৰু পুঁজিপতিৰ আঁচোৰত ছিন্ন-ভিন্ন হৈ এক অস্থিৰ সমাজৰ সৃষ্টি হৈছে৷ একোটা ঘৰ থিয় হৈ থাকিবলৈ নিম্নতম চাৰিটা বা তাতোধিক খুঁটাৰ প্ৰয়োজন তেনেদৰে সমগ্ৰ বিশ্বতে একোখন সমাজত বিভিন্ন জাতি-ধৰ্ম-বৰ্ণ-ভাষা নিৰ্বিশেষে গঠন হয়৷ আৰু যদি সমাজৰ একোটা সম্প্ৰদায় বা ধৰ্মালম্বী বা ভাষীক লোক বিপদত পৰে বা থানবান হ’বলৈ ষড়যন্ত্ৰ কৰা হয় তেনেহ’লে ইহঁতৰ লগতে সমগ্ৰ সমাজ কম্পিত হয় যিদৰে একোটা ঘৰৰ খুঁটা ভাঙিবলৈ প্ৰচেষ্টা কৰিলে ঘৰটো কম্পিত হয় বা ভাঙিবলৈ আৰম্ভ হয়৷ হিন্দু সম্প্ৰদায়ৰ প্ৰতি অন্যায় অবিচাৰ হ’লে মুছলিম বা আনসকলে বেলেগৰ সমস্যা বুলি অৱহেলা বা সংকীৰ্ণ আৰু নিঃকৃষ্ট মানসিকতাৰ পৰিচয় দি তৃপ্তি অনুভৱ কৰো; একেদৰে মুছলিম সম্প্ৰদায়ৰ প্ৰতি অন্যায় অবিচাৰ হ’লে একে মানসিকতাৰ পৰিচয় দিওঁ, একেদৰে বড়োলেণ্ডত সংঘৰ্ষত মৃত্যু হোৱাসকলৰপ্ৰতি আমি একেদৰে মানসিকতাৰ পৰিচয় দি নিজকে পৃথক কৰি ৰখিছিলোঁ, নেলীৰ দিন দুপৰত প্ৰায় পোন্ধৰ শ লোকক হত্যা কৰোঁতে, হিন্দু বেঙ্গুলী, বিহাৰী আৰু মাৰো¸ৱাৰী সম্প্ৰদায়ক অত্যাচাৰ আৰু হত্যা কৰোঁতেও আমাৰ প্ৰতিক্ৰিয়া একেধৰণৰ৷ এনে মানসিকতাই ভয়ঙ্কৰ ৰূপলৈ দিনে দিনে অসমীয়া সমাজখন গ্ৰাস কৰি দিনে দিনে বৃহৎ অসমীয়া জাতি ভাঙোনমুখী হৈ সংকীৰ্ণ পৰ্যায়লৈ গৈ স্বয়ং অসমতে অসমীয়া সমাজ ক্ৰমান্বয়ে এলাগী হৈ পৰিছে, আৰু ষড়যন্ত্ৰৰ দ্বাৰা অসমীয়া জাতিৰ অতি কম সময়ৰ ভিতৰতে গ্ৰাস কৰি অসমক বিভিন্ন উপ-জাতি, গোষ্ঠী আৰু বহিৰাগত জাতিৰ সংস্কৃতিৰ মাজতে আবদ্ধ কৰাৰ কিন্তু পৰিকল্পনা আৰম্ভ হৈছে৷ বৰ্তমান অসমৰ বিভিন্ন ভাষিক সম্প্ৰদায়, গোষ্ঠী, ধৰ্মাৱলম্বীৰ মাজৰ সংঘাতে তাৰে এক অস্থিৰ প্ৰতিচ্চবি প্ৰতিফলিত কৰিছে৷ একেদৰে চৰ-চাপৰিত কেইবাহাজাৰ দৰিদ্ৰ সীমাৰেখাৰ তলৰ অসমীয়া সকলক কৰ’ণাৰ মহামাৰী সময়ত তাকো লক’ডাউন চলি থকা আৰু বানপানীৰ সময়ত কণ কণ শিশু, কেঁচুৱা, বৃদ্ধ, গৰ্ভৱতী, পৰীক্ষা চলি থকা ছাত্ৰ-ছাত্ৰীসকলৰ প্ৰতি অমানৱীয় আৰু মানৱ অধিকাৰ ভংগ কৰি এদিনৰ ভিতৰত জাননী দি দিন দুপৰতে চল্লিশ-পঞ্চাশ বছৰ পুৰিণ ঘৰ-দুৱাৰ-বাৰী আদি নিমিষতে বিলীন কৰি আমি সকলোৱে হৰ্ষউল্লাস কৰিছোঁ৷ উজনিৰ অসমৰ আৰু বৰাক উপত্যকাৰ মুছলিমখিনিয়ে ভাবিছোঁ নামনি অসমৰ মুছলমি সম্প্ৰদায়ক উচ্ছেদ কৰিছে আমাৰ কিডালনো হ’ল? অন্য সম্প্ৰদায়ৰ মানুহে ভাবিছো বেলেগ সম্প্ৰদায়, আমাৰ কিডালনো হ’ল? এনেদৰে ভাবি থাকোঁতে একে বিষম আমাৰ নিজৰ ক্ষেত্ৰত হোৱাতহে আমি হুৱা-দুৱাখন লগাওঁ৷ যেতিয়া আমি আমাৰ সম্প্ৰদায়ৰ মাজত মিলাপ্ৰিতি থাকিবলৈ নিম্নতম চৰিত্ৰ নাথাকে তেন্তে সমাজত থকা বিভিন্ন সম্প্ৰদায়ৰ সমাজত কেনেকৈ একেডাল ডোলেৰে বন্ধ খাই থকাৰ চৰিত্ৰ থাকিব?\nঅসমৰ এক কোটি সাত লাখ৷ বৰ্তমান প্ৰায় এক কোটি বিশ লাখ মান মুছলিম জনসংখ্যা থকাৰ পাছতো [মুঠ জনসংখ্যাৰ ৩৪.২২ শতাংশ] যি ৰাজ্যৰ মুঠ ১২৬ বিধানসভা সমষ্টিৰ ভিতৰত প্ৰায় পঞ্চাশখন আসনত মুছলিম সম্প্ৰদায় সংখ্যাগৰিষ্ঠ বা জিকাব পৰা পূৰ্ণ সামৰ্থ থকাৰ পাছতো নিজৰ অশিক্ষিত, সংকীৰ্ণ, এলেহুৱা, আধুনিক সমাজ-ব্যৱস্থাৰ লগত একাত্ম হ’ব নোৱাৰা মানসিকতাৰ বাবে নিজৰ মানৱ সম্পদৰ মূল্য বুজি উঠা নাই৷ যাৰ বাবে ৰাজনৈতিক দলসমূহে মাত্ৰ ভোটৰ স্বাৰ্থত নিজৰ দৰে ব্যৱহাৰ কৰি মৃত্যুমুখলৈ গঁতিয়াই দিয়ে৷ যদি একগোট হৈ পৰিকল্পনাৰ মতে শক্তিশালী ৰূপত নিৰ্দিষ্ট মানৱ সম্পদৰ মূল্য নিৰ্ধাৰণ কৰি চৰকাৰ লগত চুক্তি কৰিব পাৰিলেহে এই পাছপৰা অশিক্ষিত, দুৰ্বল সম্প্ৰদায়ৰ কিছু বিকাশ হ’ব৷ একোখন সমাজৰ বিভিন্ন দিশৰ বিকাশৰ বাবে সময়ে সময়ে বিভিন্ন জাতীয় সংগঠনৰ আৱিৰ্ভাব হয়৷ একেদৰে অসমৰ মুছলিম সম্প্ৰদায়ৰ বহুকেইটা সংগঠন আছে, কিন্তু প্ৰায়বোৰৰ স্থিতি দুৰ্বল আৰু চৰকাৰে গুৰুত্ব প্ৰদান নকৰে, কাৰণ বিভিন্ন সংগঠন, সমিতিৰ মাজত মিলাপ্ৰীতি নাই, অধ্যয়ন নাই, দূৰদৃষ্টি নহয়৷ নিজৰ ব্যক্তিগত চাহিদাৰ বাবে মাত্ৰ দল-সংগঠন খুলি সস্তীয়া বজাৰ চলাই আছে৷ যাৰ বাবে মানৱ সম্পদ থকাৰ পাছতো লক্ষ্যহীন, উদ্দেশ্যহীন, পৰিকল্পনাহীন সম্প্ৰদায়টোক কোনে গুৰুত্ব দিব? যিসকল উচ্ছশিক্ষিত, ধনীশ্ৰেণী, উচ্ছ পদবীত অধিস্থিত লোকসকলেও নিজৰ পৰিয়ালৰ বাহিৰে বেলেগৰ কথা চিন্তা কৰিবলৈ আহৰি নাই৷ আমি নামতহে মুছলমান বা গৰু খোৱা মুছলিমহে, ইছলাম ধৰ্মৰ নীতি-নিয়ম পঞ্চাশ শতাংশও অনুসৰণ কৰিব পৰা হ’লেও আজিৰ দৰে অসমীয়া মুছলিমখিনিৰ অৱস্থান ৰাস্তাত মৰি থকা কুকুৰ- মেকুৰীৰ দৰে ইতৰ প্ৰাণীৰ দৰে নহ’লহেঁতেন৷ মুছলিমৰ নামত বজাৰ চলাই থকা দল-সংগঠন, সমিতিবোৰেও ইছলাম ধৰ্মৰ নীতি-নিয়ম মানি চলে জানো৷ লোকে বেয়া পাব, বা অধ্যয়নৰ অভাৱত, মূৰ্খতাৰ উল্লাসত প্ৰয়োজনীয় জ্ঞান অৰ্জন নকৰিয়ে মূৰ্খৰ দৰে হুলস্থূল কৰি থকা বাবে দিনে দিনে এটা নিঃকিন সম্প্ৰদায়লৈ গমন কৰি আনৰ পৰা সহানুভূতি বা সমৰ্থন পাবলৈ সক্ষম হোৱা নাই৷ যাৰ বাবে ভোটৰ স্বাৰ্থত এইসকলক কম মূল্যত কিনি বিভিন্ন ৰাজনৈতিক দলে, বিভিন্ন সাম্প্ৰদায়িক সংগঠন প্ৰায় সত্তৰখন আসনৰলৈকে বিধানসভাত প্ৰভাৱ পেলোৱাৰ সমৰ্থ থকাৰ পাছতো বিভাজিত কৰি এই সম্প্ৰদায়ৰ ভোটৰ মূল্য দিনে দিনে হ্ৰাস পাইছে, যাৰ বাবে এতিয়া যিকোনো সময়ত যিকোনো কঠোৰ আইন এই সম্প্ৰদায়ক লক্ষ্য কৰি অনায়সে আইন প্ৰণয়ন কৰিব পৰা হৈছে৷ দিনে দিনে এনেকুৱা এটা পৰিৱেশ সৃষ্টি কৰা হৈছে যেনিবা এই সম্প্ৰদায়টো কোনোবাটো ৰাস্তাত পৰি থকা কুকুৰ-মেকুৰীতকৈ উচ্ছস্তৰৰ নহয়৷ দিনে দিনে অপ্ৰাসংগিকভাৱে কিছুমান সাম্প্ৰদায়িক সংগঠন আৰু ব্যক্তিসকলে এই সম্প্ৰদায়ক লক্ষ্য কৰি তুচ্ছ-তাচ্ছিল্য কৰি থাকিলেও ইহঁতৰ বিৰুদ্ধে মাত মতা দল-সংগঠন বা বুদ্ধিজীৱী নাই, লগতে প্ৰশাসনৰ পৰাও কোনোধৰণৰ পদক্ষেপ লোৱা দেখা নাই, বৰঞ্চ প্ৰতিযোগিতাহে হৈছে, যিয়ে যিমান আক্ৰমণ কৰিব সিয়ে সমাজত বা ৰজাঘৰত সিমান ডাঙৰ আসন দিয়া হয়৷ আমাৰ শিক্ষিত মূৰ্খ মুছলিমসকলে নিজৰ দায়বদ্ধতা আনলৈ ঠেলি ঠেলি বা নিজৰ তথাকথিত পদমৰ্যাদা বৰ্তাই ৰাখিবলৈ বা সুবিধাবাদী চৰিত্ৰ ৰূপায়ণ কৰি থাকোঁতে পানী উঠি নিজৰ মূৰৰ ওপৰ পাইছেহি ধৰিবই পৰা নাই! আৰু অশিক্ষিত মুছলিমসকলে এলেহুৱা স্বভাৱৰ বাবে ভাবে নামাজ পঢ়ি দোৱা কৰিলে মাত্ৰ চব নিজেই নিজেই ঠিক হৈ যাব বুলি, এনে হোৱা হ’লে ধৰ্মগুৰু, নবী কৰিম হজৰত মোহম্মদ [ছঃ] য়ে সমগ্ৰ জীৱন কঠোৰ ব্যৱহাৰিক ৰূপত জীৱন-যাপন নকৰিলে হয়৷ অসমীয়া মুছলিম সমাজ উজনি অসম, নামনি অসম আৰু বৰাক উপত্যকা এই তিনিটা ভাগত ভিন্ন ধৰণে বিভাজিত হৈ দুৰ্বল হৈ আছে৷ উজনিৰ অসমৰ মুছলিমখিনিয়ে ভাবোঁ নামনি বা বৰাকৰ মানুহখিনি বাংলা মূলৰ, নামনিখিনিৰ ৰাজনৈতিক ক্ষমতা বেছি থকাৰ বাবে উজনিৰ মুছলিমক গুৰুত্ব প্ৰদান নকৰে, যোগাযোগ আৰু পৰিৱেশ আৰু ভাষাৰ বাবে বৰাকৰ মুছলমানৰ লগত উজনিৰখিনিয়ে সংপৃক্ত হ’ব পৰা নাই বা নামনিৰখিনিৰ লগত৷ এনেদৰে সৰু সৰু কথাত বিভাজিত হৈ থকা বাবে আজিৰ অসমীয়া মুছলিম সম্প্ৰদায় অসমীয়া জাতিৰ বাবে বোজা হৈ পৰিছে৷ সকলো দিশলৈ লক্ষ্য ৰাখি এতিয়া যদি সকলো এক নহয় তেতিয়া অসমীয়া জাতিৰ এই ৩৪.২২ণ সম্প্ৰদায়টোৰ বাবে সমগ্ৰ অসমীয়া জাতিটো দুৰ্বল হৈ পৰিব৷\nযাৰ সুবাদত বিভিন্ন সাম্প্ৰদায়িক সংগঠন আৰু ৰাজনৈতিক দলবোৰে এই সম্প্ৰদায়ৰ দল- সংগঠনবোৰৰ দ্বাৰা সহজ-সৰল মুছলিমসকলক বিপথে পৰিচালিত কৰি নিজ মানৱ সম্পদৰ মূল্য আৰু অস্তিত্বৰ বিষয়ে পাহৰাই ৰাখিবলৈ প্ৰচেষ্টা কৰিছে৷\n[বহুকেইখন প্ৰাসংগিক গৱেষণা পুথি, ইতিহাসৰ পুথি, চৰকাৰী তথ্য আৰু দলিলৰ সহায় লৈ৷]\nPrevious articleআৰম্ভ হৈছে অসমীয়া ভাষাক সংখ্যালঘুত পৰিণত কৰা ষড়যন্ত্ৰ: সাংসদ অজিত কুমাৰ ভূঞাৰ অভিযোগ\nNext articleঅসম ৰাজ্যিক গ্ৰামীণ জীৱিকা অভিযান, নলবাৰীৰ উদ্যোগত ৫২৪টা মহিলা আত্মসহায়ক গোটক ১২ কোটি ৪০ লাখ টকাৰ ঋণ প্ৰদান


ঐশ্বৰ্যৰ প্ৰেমত কেতিয়া পৰিছিল তেওঁ, 'দ্য বিগ বুল'ৰ প্ৰচাৰৰ সময়ত জনালে অভিষেকে | নিয়মীয়া বাৰ্তা\nঐশ্বৰ্যৰ প্ৰেমত কেতিয়া পৰিছিল তেওঁ, ‘দ্য বিগ বুল’ৰ প্ৰচাৰৰ সময়ত জনালে অভিষেকে\nনিয়মীয়া বাৰ্তা, ১২ এপ্ৰিলঃ বলীউডৰ এগৰাকী জনপ্ৰিয় অভিনেত্ৰী ঐশ্বৰ্য ৰায়ৰ প্ৰেম কাহিনীক লৈ বহুতৰে কৌতূহল স্বাভাৱিকতে আছে। ছলমান খানৰ সৈতে অভিনেত্ৰীগৰাকীৰ প্ৰেমৰ সম্পৰ্ক থকা বুলিও চৰ্চা চলিছিল, আনকি ছলমান আজিও অবিবাহিত হৈ থকাৰ কাৰণ বহুতে ঐশ্বৰ্ষ-ছলমান ট্ৰেজেডী বুলিয়েই আখ্যা দিব বিচাৰে।\nকিন্তু ঐশ্বৰ্যৰ জীৱনলৈ অভিষেক আহি ওলাব বুলি বহুতে কল্পনাও কৰা নাছিল। অথচ এয়াই সত্য আছিল আৰু আজি অভিষেক বচ্চন আৰু ঐশ্বৰ্য ৰায় বচ্চন বলীউডৰ আটাইতকৈ সুখী তাৰকা দম্পতীসকলৰ মাজৰ এক দম্পতী বুলি পৰিচিত।\n২০০৭ চনত বিবাহ পাশত আবদ্ধ হোৱা অভিষকে অলপতে তেওঁ অভিনয় কৰা ‘দ্য বিগ বুল’ ছবিৰ প্ৰচাৰৰ সময়ত তেওঁৰ পত্নী ঐশ্বৰ্যৰ সৈতে ৰোমান্টিক সম্পৰ্কৰ আৰম্ভণিৰ বিষয়ে জানিবলৈ দিয়ে।\nঅভিষেকে ছবিখনৰ প্ৰচাৰৰ সময়ত তেওঁৰ কেৰিয়াৰ সম্পৰ্কে বিভিন্ন কথা প্ৰকাশ কৰাৰ মাজতে তেওঁ ঠিক কেতিয়া ঐশ্বৰ্যৰ প্ৰেমত পৰিছিল সেয়াও প্ৰকাশ কৰিছিল।\nআৰ জে সিদ্ধাৰ্থ কান্ননৰ সৈতে তেওঁৰ ‘প্ৰেম জীৱন’ৰ বিষয়ে কথা পাতি অভিষেকে কৈছিল যে ঐশ্বৰ্য আৰু তেওঁ দীৰ্ঘদিন ধৰি বন্ধু আছিল। তেওঁলোকৰ বন্ধুত্ব তেওঁলোকৰ প্ৰথম ছবি ‘ধাই অক্ষৰ প্ৰেম কি’ৰ পৰা আৰম্ভ হয়। তাৰ পিছত তেওঁলোকে কেইবাখনো চলচ্চিত্ৰত একেলগে কাম কৰিছিল।\nকিন্তু ‘উমৰাও জান’ৰ শ্বুটিং কৰোঁতে তেওঁ ঐশ্বৰ্যৰ প্ৰেমত পৰিছিল। অভিষেকে কয়- ‘প্ৰকৃততে আমাৰ মিলন বিধাতাই বিচাৰিছিল।’\nঐশ্বৰ্যই ইয়াৰ আগতে ফিল্মফেয়াৰত এটা সাক্ষাৎকাৰত কৈছিল যে অভিষেকে তেওঁক প্ৰেমৰ প্ৰস্তাৱ দিছিল। এইটো তেওঁৰ বাবে ‘অকল্পনীয়’ আছিল।\nতেওঁ কৈছিল যে তেওঁ ২০০৬ চনত ‘উমৰাও জান’ৰ দৃশ্যগ্ৰহণৰ সময়ত তেওঁৰ অনুভূতিৰ বিষয়ে কথা পাতি আছিল। সেই এটা গানৰ দৃশ্যগ্ৰহণৰ সময়ত ঐশ্বৰ্যই কইনাৰ পোছাক পিন্ধিছিল। তাৰ পিছত তেওঁ অনুভৱ কৰিছিল যে অন-স্ক্ৰীনৰ একেই ঘটনা অফ-স্ক্ৰীনতো ঘটিছে।\nউল্লেখ্য, ডিজনী প্লাছ হটষ্টাৰত ৮ এপ্ৰিলত মুক্তি পাইছে ‘দ্য বিগ বুল’।\nক’ৰোনা দূৰ কৰিবলৈ মাস্ক পিন্ধাৰ বিপৰীতে বিমানবন্দৰত পূজা এগৰাকী মন্ত্ৰীৰ! চাওক ভিডিঅ’\nওজন বৃদ্ধি হৈছে নেকি? সাৱধান… নহ’লে হেৰুৱাব পাৰে বৈবাহিক আনন্দ


অন্ধবিশ্বাসে কৰিছে গ্ৰাস! মৃত মহিলাক মন্ত্ৰ উচ্চাৰণেৰে জীয়াই তোলাৰ অপচেষ্টা একাংশৰ|superstitious-people-try-to-alive-a-dead-woman-at-naharkatia-tvutpal– News18 Assam\nঅন্ধবিশ্বাসে কৰিছে গ্ৰাস! মৃত মহিলাক মন্ত্ৰ উচ্চাৰণেৰে জীয়াই তোলাৰ অপচেষ্টা একাংশৰ\nUpdated:August 14, 2020, 1:25 PM IST\nনাহৰকটীয়াত সংঘটিত হৈছে এই ঘটনা।\nLast Updated: August 14, 2020, 1:25 PM IST\nএতিয়াও অন্ধবিশ্বাসৰ কৰাল গ্ৰাসত একাংশ লোক। মৃত মহিলাক মন্ত্ৰ উচ্চাৰণেৰে জীয়াই তোলাৰ চেষ্টা একাংশৰ। নাহৰকটীয়াত সংঘটিত হৈছে এই ঘটনা।\nবুধবাৰে নাহৰকটীয়াৰ জয়পুৰ টিপাম ফাকিয়াল গাওঁৰ চিউবালি বিন নামৰ এজন লোকৰ পত্নী উৰ্মিলা দেৱীক গাওঁৰে এজন লোকৰ বাৰীত ঘাঁহ কাটি থকাৰ অৱস্থাত কোডো বৰলে আক্ৰমণ কৰে। বহু কেইটা কোডো বৰলে একে সময়তে মহিলা গৰাকীক আক্ৰমণ কৰাৰ পিছতে মহিলাগৰাকী অসুস্থ হৈ পৰে। লগে লগে অসম চিকিৎসা মহাবিদ্যালয়লৈ লৈ যোৱা হয় আহত মহিলাগৰাকীক।\nচিকিত্‍সাৰ অন্তত মহিলাগৰাকীক ঘৰলৈ লৈ অনা হয় যদিও বৃহস্পতিবাৰে শৰীৰত প্ৰচণ্ড বিষ অনুভৱ কৰে। লগে লগে স্থানীয় জয়পুৰ স্বাস্থ্য কেন্দ্ৰলৈ লৈ যোৱা হয়। কিন্তু চিকিত্‍সকে মৃত ঘোষণা কৰে মহিলাগৰাকীক।\nতাৰ পিছতেই গাওঁৰ মন্দিৰৰ সন্মুখত মৃতদেহ ৰাখি বেজে আৰম্ভ কৰিলে বেজালি। এটা সম্পূৰ্ণ দিন বেজালি কৰি মৃত মহিলাগৰাকীক জীয়াই তুলিবলৈ চেষ্টা কৰি অৱশেষত পলায়ন কৰে ভণ্ড বেজে। এই ঘটনাই এতিয়া সমগ্ৰ অঞ্চলতে তীব্ৰ চাঞ্চল্যৰ সৃষ্টি কৰিছে।\nFirst published: August 14, 2020, 1:23 PM IST


গুজৱ.কম (অসমীয়াৰ সুখ দুখৰ এক উদ্যম) - অসমীয়াৰ সুখ-দুখ\nHome Unlabelled গুজৱ.কম (অসমীয়াৰ সুখ দুখৰ এক উদ্যম)\nগুজৱ.কম (অসমীয়াৰ সুখ দুখৰ এক উদ্যম)\nবিশেষঃ আপুনি জানেনে? www.fakingnews.com ক কিনি ল’লে www.firstpost.com য়ে, এইবাৰ প্ৰতিযোগিতাত নামি অসমীয়া সুখ দুখৰ উদ্যম গুজৱ.কমলৈ গুগোল নিউজে আগবঢ়াইছে অসমীয়া হাস্য ব্যংগ বাতৰি সেৱাৰ বাবে ১২০০কোটিৰ অফাৰ!\n১. প্ৰৱজনকাৰীৰে গঢ়িব ইছলামিক ষ্টেট, অসমীয়াই উপভোগ কৰিব পাৰিব সংখ্যালঘু মৰ্যদাঃ বিশ্ব হিন্দু পৰিষদ, শংকৰ সংঘ আদিয়ে প্ৰকাশ কৰিলে সন্তোষ, পৰিকল্পনা দ্ৰুত কৰিবলৈ জনালে আহ্বান৷\n২. অখিল গগৈক "ভাৰত ৰত্ন" দিবৰ বাবে প্ৰধান মন্ত্ৰীক আৰ্জি দিলে দেশৰ নদী-বান্ধ কোম্পানী সংস্থাইঃ বঁটা বাহনেৰে গগৈক জব্দ কৰাৰ বাবে জনালে কাতৰ আহ্বান ৷\n৩. ৰাজ্যত প্ৰতিস্থা হব সংখ্যালঘু বিশ্ববিদ্যালয়ত টাই ফাকে বৌদ্ধ ধৰ্মীয় সংখ্যালঘু উপাচাৰ্য পাতিব লোৱাক লৈ প্ৰৱল উত্তেজনাঃ সংখ্যালঘু শব্দৰে যাকে তাকে সামৰিব নোৱাৰিব বুলি সকিয়াই দিলে আমছুৱে৷\n৪. বিচিচিআইৰ সভাপতিৰ পদৰ পৰা আঁতৰিল শ্ৰীনিবাসনঃ ৰিমট’ কন্ট্ৰল হাতত লৈ বহি বহি ৰজা হোৱাৰ নতুন মজা লব পাৰিব বুলি নিজে প্ৰকাশ কৰিলে সন্তোষ ৷\n৫. ধুবুৰীত জিলা পৰিষদত হৰ্ছ ট্ৰেডিঙঃ ভাল ভাল দামত ঘোঁৰ বিক্ৰী হোৱাৰ বাতৰিত উৎফুল্লিত হৈ পৰিল আজকল চাহাব৷\n৬. ওৰাঙত থানাত মহিলাৰ মূৰ ফলা আৰক্ষী বিষয়ালৈ পদোন্নতিঃ দিশপুৰৰ লাষ্টগেটত এইবাৰ অখিলক চম্বালিবলৈ দিয়া হব দ্বায়িত্ব ৷\n৭. নামৰূপত মিথানল প্ৰকল্পৰ বাবে থলুৱাৰ বাবে থাকিব কেইটা মান পদ সংৰক্ষিতঃ বাকী সকলো পদ বহিৰাগত দিয়াক বাবে ইতিমধ্যেই বুজাবুজিৰ চুক্তি ৷\n৮. প্ৰেছত যিয়েই নকওক, বিভাগীয় ফাইলত লক্ষ্মণৰেখা আঁকিব নোৱাৰিব বুলি সঁকিয়াই দিলে বিশ্ব শৰ্মাই ৷\n৯. এচিএছত সফলতা পোৱা ছাত্ৰ-ছাত্ৰী সকলে আছুৰ সংবৰ্ধনা গ্ৰহণ কৰি খালে শপতঃ প্ৰয়োজন নহ’লে এটকাও গ্ৰহণ নকৰে ঘোঁচ!\n১০. বুঢ়াদিয়াত উটুৱালে প্ৰফুল্ল মহন্তৰ প্ৰতিমূৰ্তিঃ ৰাইজে এতিয়াও ৰাজ্যৰ বৰ্তমানৰ ভূগোলতকৈ বুৰঞ্জীক লৈয়ে ব্যস্ত থকা কথাক লৈ সচেতন মহলে কৰিলে প্ৰৱল সমালোচনা ৷


বটদ্ৰৱাত কি ঘটিছে? বটদ্ৰৱা পুলিচ থানাৰ পুলিচে পোণা মাছৰ বেপাৰ কৰা মানুহ এজনক গ্ৰেপ্তাৰ কৰিছিল৷ তেওঁৰ অপৰাধ কি আছিল, কিয় তেওঁক গ্ৰেপ্তাৰ কৰা হৈছিল সেইটো এই পৰ্যন্ত আমি নাজানো৷ আৰক্ষী সঞ্চালক প্ৰধানে মানুহজন নিচাগ্ৰস্তহৈ বাচৰ চিটত শুই থকা ছবি এখনো দেখুৱাইছে৷ সুৰাপান কৰাৰ অপৰাধৰ বাবে তেওঁক গ্ৰেপ্তাৰ কৰা হৈছিল নেকি? তাৰ পিছত শুনিবলৈ পোৱা গৈছে পুলিচে হেনো তেওঁক এৰি দিয়াৰ বাবদ তেওঁৰ পৰিয়ালৰ পৰা দহ হেজাৰ টকা আৰু এটা হাঁহ বিচাৰিছিল৷ পুলিচে বিচৰা মতে দহ হেজাৰ টকা দিব নোৱৰা বাবে মানুহজনক মৰিয়াই মৰিয়াই মাৰি পেলোৱা হ’ল৷ মানুহজন পুলিচৰ জিম্মাতে মৰি থাকিল৷\nএই ভাষ্যটোৰ বিপৰীতে এতিয়ালৈকে পুলিচে একো কোৱা নাই৷ আনকি পুলিচে তেনে কিবা কৰিলেও তেওঁ আচৰিত নহ’ব বুলি আৰক্ষী সঞ্চালক প্ৰধান গৰাকীয়ে পৰোক্ষভাবে পুলিচৰ বিৰুদ্ধে উঠা অভিযোগটো যেন মানিহে লৈছে৷ মানুহজন পুলিচৰ জিম্মাত মৰি থাকিল৷ তেওঁৰ পৰিয়ালৰ মানুহ,অঙহী-বঙহী ক্ৰোধ আৰু ক্ষোভত জ্বলি উঠি পুলিচ থানাখন জ্বলাই দিলে৷\nপৰিয়াল আৰু আত্মীয় স্বজনৰ ক্ৰোধ,ক্ষোভ আমি বুজিব পাৰো বা বুজিবলৈ চেষ্টা কৰিব পাৰোঁ৷ কিন্তু, তেওঁলোকে আইন নিজৰ হাতত লৈ পুলিচ থানাখন জ্বলাই দিয়া কাৰ্যটো আমি কেতিয়াও সমৰ্থন কৰিব নোৱাৰোঁ৷ ই আইন বিৰুদ্ধ৷\nতাৰ পিছত আমি কি দেখিলোঁ? তাৰ পিছত আমি দেখিলোঁ যে যিসকল লোকক পুলিচ থানাখন জ্বলোৱা বুলি সন্দেহ কৰা হৈছিল- তেওঁলোকৰ ঘৰ বুলডজাৰ লগাই ভাঙি পেলোৱা হ’ল৷ এইটো আকৌ কেনে কথা?\nপুলিচৰ জিম্মাত মানুহজন কেনেকৈ ঢুকাল তাৰ বিচাৰ হ’ব লাগে৷ যিবোৰ মানুহে পুলিচ থানাখন জ্বলাই দিলে তেওঁলোকক চিনাক্ত কৰি তেওঁলোকৰ বিৰুদ্ধে আইনী ব্যৱস্থা ল’ব লাগে৷ তেওঁলোকে যথোপযুক্ত শাস্তি পাব লাগে৷ তাত কাৰো আপত্তি থকাৰ কথা নহয়৷ কিন্তু, যিসকল মানুহে থানাখন জ্বলাই দিয়া বুলি সন্দেহ কৰা হৈছে তেওঁলোকৰ ঘৰ ভাঙি দিয়া হ’ল৷ এই কামটো পুলিচে কি নিয়ম মানি কৰিলে? পুলিচ থানাখন উগ্ৰ,উন্মত্ত মানুহবোৰে জ্বলাই দিবলৈ উদ্যত হওঁতে তেওঁলোকক যদি পুলিচে বাধা দিলেহেঁতেন৷ পুলিচ থানাখন ৰক্ষা কৰিবলৈ বা আত্মৰক্ষাৰ কাৰণে পুলিচে যদি বন্দুক চলালেহেঁতেন, সেইটোও বেলেগ কথা আছিল৷\nকিন্তু, ঘটনা ঘটি যোৱাৰ পিছত,ঠাণ্ডা মগজুৰে সিদ্ধান্ত লৈ প্ৰশাসনে কেনেকৈ কোনখন আইনৰ আধাৰত এই উচ্ছেদ চলালে সেইটোহে এটা আচৰিত কথা৷ তাতোকৈ আচৰিত কথা, এই সন্দৰ্ভত ৰাজ্যখনৰ মুখ্যমন্ত্ৰীয়ে আগবঢ়োৱা ভাষ্যটো৷ বাতৰিকাকতত প্ৰকাশিত তেওঁৰ ভাষ্যটো হৈছে- যি সকল লোকে অঞ্চলটোৰ নিৰাপত্তাৰ প্ৰতি ভাবুকিৰ সৃষ্টি কৰিছে, তেওঁলোকৰ বিৰুদ্ধে উচ্ছেদ আৰু আইনসংগত ব্যৱস্থা লোৱাৰ নিৰ্দেশ দিয়া হৈছে৷ তাৰ আগতে এই কামটো বাংলাদেশী লোকৰ প্ৰৰোচনাত হোৱা বুলি তেওঁ মন্তব্য কৰিছে৷\nবাংলাদেশীৰ প্ৰৰোচনা আৰু উচ্ছেদ- মুখ্যমন্ত্ৰীয়ে তৎক্ষণাত এইটো বাংলাদেশী লোকৰ প্ৰৰোচনাত ঘটা ঘটনা বুলি যে ক’লে, তাৰ কোনো প্ৰমাণ তেওঁৰ হাতত আছেনে? অইন মতলববাজ মানুহৰ কথা নকওঁ, ৰাজ্যখনৰ মুখ্যমন্ত্ৰী এজনে এনেকুৱা কথা কোৱাটো কেনে কথা? গৰুখুঁটিত যে উচ্ছেদ চলোৱা হৈছিল, তেতিয়াও সেই মানুহবোৰক বিদেশী বাংলাদেশী বুলি অপযশ দিয়া হোৱা নাছিল জানো? তাৰ পিছত কি হ’ল? সেই মানুহবোৰ দেশী বুলি প্ৰমাণ হ’লত তেওঁলোকক অইন ঠাইত মাটি আৱন্টন দিয়া নহ’ল জানো?\nএকাংশ মানুহে যেনেকৈ নিজৰ সংস্কাৰ আৰু গোড়ামিৰ বাবে এচাম লোকক হোৱাই নোহোৱাই বাংলাদেশী বুলি অপযশ দিয়ে, ঠিক তেনেদৰে ৰাজ্যখনৰ মুখ্যমন্ত্ৰী এজনে এনে কথা কোৱাটো কিমান বিপজ্জনক কথা?\nসমগ্ৰ ঘটনাটোৰ তিনিটা দিশ স্পষ্ট – মানুহজনৰ গ্ৰেপ্তাৰ, মানুহজনৰ পুলিচৰ হেফাজতত মৃত্যু আৰু পুলিচ থানাখন জ্বলাই দিয়া৷ এই তিনিওটাৰ নিৰপেক্ষ তদন্ত হওক৷ দোষীয়ে উচিত শাস্তি পাওক৷ তাকে নকৰি বাংলাদেশীৰ প্ৰৰোচনা বুলি কৈ সন্দেহযুক্ত অপৰাধীৰ ঘৰ ভাঙি দিয়াটো কেনে কথা? আইন কোনেও হাতত তুলি ল’ব নালাগে৷ কোনো কোনো ব্যক্তি বা উন্মত্ত জনতাই আইন হাতত তুলি লৈ বেআইনী কাম কৰে বাবেই তেনে কাম নিয়ন্ত্ৰণ কৰিবলৈ আইন-কানুন৷\nকিন্তু,সেই আইন-কানুন যেতিয়া চৰকাৰে নিজে উলঙ্ঘা কৰে, তেতিয়া সাধাৰণ নাগৰিকে কাৰ মুখলৈ চাব? আৰু এটা কথা, হাঁহ বিচৰা বা টকা বিচৰা কামটোত পুলিচৰ লোক জড়িত হৈ পৰিলেও তেওঁ আচৰিত নহ’ব বুলি যে আৰক্ষী সঞ্চালক প্ৰধান গৰাকীয়ে মুকলিকৈ ক’লে সেইটোৱে কি বুজায়? তাৰমানে পুলিচে এই কাম কৰিবও পাৰে৷ তেন্তে? আৰু ইতিমধ্যে সেই পুলিচ থানাৰ পুলিচৰ বিৰুদ্ধে শাস্তিমূলক ব্যৱস্থাও লোৱা হৈছে৷ সেই বিষয়ে মুখ্যমন্ত্ৰী আৰু তেওঁৰ গৃহ বিভাগে কি কয়?\nশেহতীয়াভাবে থানা জ্বলোৱাত অভিযুক্ত সকলৰ বিৰুদ্ধে ইউ এ পি এ (বেআইনী কাৰ্যকলাপ প্রতিৰোধ আইন) প্ৰয়োগ কৰা হৈছে৷ কিন্তু তাৰ আগতে গোটেই ঘটনাটো অনুসন্ধান কৰি প্ৰতিবেদন দিবলৈ এটা এছ আই টি অৰ্থাৎ এক বিশেষ অনুসন্ধানকাৰী গোট গঠন কৰা হৈছিল৷ এতিয়া এছ আই টিয়ে কি কৰিব?\nলক্ষ্যণীয় কথা হ’ল- এই মুহূৰ্তত আমাৰ কাৰণে আটাইতকৈ গুৰুত্বপূৰ্ণ সমস্যা আছিল বান সাহায্য, ডিমা হাচাও, ডলু চাহ বাগিছা আৰু শিলসাঁকোৰ উচ্ছেদ৷ এতিয়া সেইবোৰ তল পৰিল৷ বটদ্ৰৱাৰ ঘটনাটোহে ওপৰলৈ আহিল৷ কিয়নো ইয়াত বাংলাদেশীৰ ৰহণ দি আকৌ অসমত এক উত্তেজনা সৃষ্টিৰ কৰাৰ অৱকাশ ওলাল যিটো শাসকীয় দলটো আৰু তেওঁলোকৰ সাঙ্গোপাঙ্গ সকলে অনবৰতে বিচাৰিয়ে থাকে৷ ইতিমধ্যে তেওঁলোক এই কামত লাগি গৈছে৷ এইটোৱে হৈছে এতিয়া সকলো ঘটনাৰে কৰুণ পৰিণতি।কিন্তু আইনৰ শাসনত বিশ্বাসী সকলে ইয়াৰ তীব্ৰ বিৰোধিতা কৰিব লাগিব৷


অসমতো আৰম্ভ হ'ব নেকি কৃষকৰ আন্দোলন ?\nঅসমতো আৰম্ভ হ'ব নেকি কৃষকৰ আন্দোলন ?দিল্লীৰ কৃষক আন্দোলনৰ দৰে আন্দোলন গঢ়ি তোলাৰ আহ্বান\nদিল্লীৰ কৃষক আন্দোলনৰ দৰে আন্দোলন গঢ়ি তোলাৰ আহ্বান।\nPublished on : 04 Jan, 2021 , 6:58 am\nনগাঁও - অসমতো আৰম্ভ হ'ব নেকি কৃষকৰ আন্দোলন? দিল্লীৰ কৃষক আন্দোলনৰ দৰে অসমতো গঢ়ি তোলা হ'ব নেকি কৃষক আন্দোলন? বামুনী মিকিৰ গ্ৰাণ্টৰ কৃষক সকলক দিল্লীৰ কৃষক আন্দোলনৰ দৰে আন্দোলন গঢ়ি তোলাৰ আহ্বান অসম প্ৰদেশ কংগ্ৰেছ কমিটিৰ সভাপতি ৰিপুন বৰাৰ।\nকেন্দ্ৰীয় চৰকাৰে তিনিখনকৈ কৃষি আইন বলবত কৰাৰ পিছতে দিল্লীত যোৱা এমাহ ধৰি অব্যাহত আছে কৃষক সকলৰ আন্দোলন। চৰকাৰে বলবত কৰা এই তিনিখন কৃষি আইন বাতিল কৰাৰ দাবীত এমাহ ধৰি প্ৰবল শীতকো নেওচি দিনে-নিশাই কৃষক সকল ৰাজপথ অৱৰোধ কৰি ৰাখিছে। ইয়াৰ মাজতে দিল্লীৰ এই কৃষক আন্দোলনৰ দৰে আন্দোলন গঢ়ি তুলিবলৈ নগাঁও জিলাৰ মিকিৰ বামুনী গ্ৰাণ্টৰ কৃষক সকলক আহ্বান জনাইছে অসম প্ৰদেশ কংগ্ৰেছ কমিটিৰ সভাপতি ৰিপুন বৰাই।\nউল্লেখ্য যে, নগাঁও জিলাৰ বঢ়মপুৰৰ মিকিৰ বামুনী গ্ৰাণ্টৰ ৰায়তী খতিয়ান প্ৰাপ্ত কৃষিভূমিৰ পৰা দখল দাৰী কৃষক সকলক ৰাজ্য চৰকাৰে উচ্ছেদ কৰি ব্যক্তিগত কোম্পানীক গতাই দিব বিচৰা কাৰ্যক গৰিহণা দিছে অসম প্ৰদেশ কংগ্ৰেছ কমিটিৰ সভাপতি ৰিপুণ বৰাই। অসম চৰকাৰৰ অনুমোদন সাপেক্ষে এ পি ডি চি এলৰ জৰিয়তে "আজুৰ"কোম্পানীয়ে বঢ়মপুৰৰ মিকিৰ বামুণী গ্ৰাণ্টত সৌৰশক্তিৰে বিদ্যুৎ বিতৰণৰ এক ব্যয়বহুল প্ৰকল্পৰ নিৰ্মাণৰ কাম পূৰ্ণোদ্যমে চলাই আহিছে।\nমিকিৰ বামুনী গ্ৰাণ্টৰ দখল দাৰী কৃষক সকলক উচ্ছেদ কৰিব বিচৰা কাৰ্যক লৈ ইতিমধ্যে মিকিৰ বামুণী গ্ৰাণ্টত বিগত দিন সমূহত অপ্ৰীতিকৰ পৰিৱেশ বিৰাজ কৰা পৰিলক্ষিত হৈছে। মিকিৰ বামুনী গ্ৰাণ্টৰ কৃষক সকলৰ কাষত অসম অসম প্ৰদেশ কংগ্ৰেছ কমিটিৰ সভাপতি ৰিপুণ বৰা উপস্থিত হৈ এজনো কৃষকৰ কৃষিভূমি বহিৰাগত বণিক গোষ্ঠীক গতাই দিয়া নহ'ব বুলি হুংকাৰ দিয়াৰ লগতে বঢ়মপুৰৰ বামুনী মিকিৰ গ্ৰাণ্টৰ ৰায়তী খতিয়ান প্ৰাপ্ত কৃষক সকলক উচ্ছেদ কৰাটো দুৰ্ভাগ্যজনক বুলি মন্তব্য কৰে।\nবামুনী মিকিৰ গ্ৰাণ্টৰ কৃষক সকলৰ সমস্যা আৰু আন্দোলনত কংগ্ৰেছ দলে সমৰ্থন আগবঢ়াব বুলিও মন্তব্য কৰে অসম প্ৰদেশ কংগ্ৰেছ কমিটিৰ সভাপতি গৰাকীয়ে। উল্লেখ্য যে কিছুদিন পূৰ্বে আৰক্ষীয়ে মিকিৰ বামুনী গ্ৰাণ্টৰ কৃষক সকলক উচ্ছেদ কৰা চেষ্টা চলাওঁতে এক অপ্ৰীতিকৰ পৰিস্থিতিৰ সৃষ্টি হৈছিল। আৰক্ষীৰ লাটি চালনাত মহিলাকে ধৰি আহত হৈছিল কেইবাগৰাকী লোক।


নিৰ্বাচিত কথা বতৰা - সাহিত্য ডট অৰ্গ\nপ্ৰশ্ন: সমাজ জীৱনত চছিয়েল নেটৱৰ্কিং চাইট ফেচবুক, হোৱাটচএপ আদিৰ প্ৰভাৱ কেনেধৰণে পৰিছে বুলি আপুনি ভাবে?\nমানবেন্দ্ৰ কুমাৰ শৰ্মা: ইয়াৰ ইতিবাচক আৰু নেতিবাচক দুয়োটা দিশেই বিদ্যমান যদিও মূলত নিৰ্ভৰ কৰে গ্ৰহণ কৰোঁতাৰ মানসিকতাৰ ওপৰত৷\nবৰকত কাজি: প্ৰথমাৱস্থাত সকলোৰে বাবে ভালেই ক’ব পাৰি৷ কিছুমানৰ আকৌ অতি ভক্তিত বেয়া হোৱাও দেখা যায়৷ কিছুমানে আকৌ জীৱনৰ বাট বিচাৰি পায়৷ এভাৰেজত ভাল বুলিবই পাৰি৷ কিন্তুু বাৰ্তা প্ৰেৰণত শ্বৰ্ট-কাৰ্ট মাৰাৰ বাবে পিছলৈ সঠিক বানান বিচাৰি পাবলৈ টান হ’ব যেন লাগে৷\nঅনুপমা বৰগোহাঁই: পৃথিৱীৰ সকলো বস্তুৰে দুটা দিশ থাকে— ভাল আৰু বেয়া! গ্ৰহণ কৰা বা ব্যৱহাৰ কৰাৰ ওপৰতে সকলো নিৰ্ভৰ কৰে৷ চছিয়েল নেটৱৰ্কিং চাইটবোৰ আমি কিমান সচেতনাৰে ব্যৱহাৰ কৰিছোঁ — কিমান সময় ব্যৱহাৰ কৰিছোঁ— তাৰ ওপৰতে বহু কথা নিৰ্ভৰ কৰে৷ বেচি সময় এনেবোৰ মিডিয়াত জড়িত হৈ থাকিলে নিজৰ আত্মীয়, বন্ধু বান্ধৱক দিবলৈ সময় নাথাকিব৷ তেনে হলে মানুহ বাস্তৱ পৃথিৱীত অকলশৰীয়া হৈ পৰিব৷ সৌভাগ্যক্ৰমে নয়ডাত মই জড়িত হৈ থকা সমাজখনত চছিয়েল চাইটবোৰ কেৱল সমজুৱা যোগাযোগ আৰু তথ্য আদি দিবৰ বাবেহে ব্যৱহাৰ কৰা হয়৷ ব্যক্তিগত কথা পতা, ফটো, ভিডিঅ পঠিওৱা আদি কাৎচিতহে হয়৷ গতিকে সমাজ জীৱনত অকলশৰীয়া হৈ পৰিব লগীয়া হোৱা নাই৷ অনস্বীকাৰ্য যে এচাম অপৈণত কিশোৰ কিশোৰী বা যুৱক যুৱতীক এইবোৰ চছিয়েল মিডিয়াৰ অত্যধিক আসক্তিয়ে বহুত অপকাৰ কৰা দেখা গৈছে৷ খেলা ধূলা বা অন্য সৃষ্টিশীল কামত ব্যয় কৰিব পৰা সময়খিনি চছিয়েল চাইটতে ব্যৱহাৰ কৰিলে সকলোৰে নিজৰ প্ৰতিভাৰ সঠিক বিকাশত অন্তৰায় হব৷\nউৎপলা কৌৰ: ব্যৱহাৰ কৰিবলৈ জনাৰ ওপৰত কথা৷ মই ফেইচবুকৰ পৰা বহু কথা শিকিছোঁ, বহুত সুৰুচিপুৰ্ণ বন্ধু /বান্ধৱী লগ পাইছোঁ, অ ক বৰ বাবে ১৮ বছৰৰ পাছত নতুনকৈ আঁকবাঁক কৰিবলৈ আৰম্ভ কৰিলোঁ৷ হুৱাটচ এপেও হাজাৰ মাইল দূৰত থকা বহু পুৰণি বন্ধু বান্ধৱীক ওচৰ চপাই আনিছে৷\nকঙ্কনা মহন্ত: মোৰ কাৰণে ভাল বুলিয়েই ক’ম..বন্ধুবিহীন জীৱনত এতিয়া বহুতো বন্ধু..নতুন প্ৰজন্মৰ সাংঘাতিক টেলেণ্টেদ ল’ৰা ছোৱালী লগ পাইছোঁ..আৰু বেয়ানো কি হ’ব..একো নাই\nপ্ৰতিম প্ৰতাপ বৰুৱা: সমাজ জীৱনত এইবোৰ প্ৰযুক্তিৰ যিমানখিনি ধনাত্মক প্ৰভাৱ আছে, ঋণাত্মক প্ৰভাবো আছে৷ ঋণাত্মক প্ৰভাৱৰ পৰিমাণ হয়তো কম৷ কিন্তুু আছে৷ আচলতে এই প্ৰযুক্তিবোৰ কিদৰে ব্যৱহাৰ কৰা হৈছে তাৰ ওপৰত নিৰ্ভৰ কৰে প্ৰভাৱবোৰ ধনাত্মক হ’বনে ঋণাত্মক হ’ব৷\nঈশান জ্যোতি বৰা: আজিকালি “waste material“ অৰ্থাৎ আৰ্ৱজনাৰ পৰা বিদ্যুৎ শক্তি উৎপাদন কৰাৰ অভিনৱ পৰম্পৰা এটা আৰম্ভ হৈছে৷ সাধাৰণ মানুহৰ চকুত লেতেৰা, কামত নহা বস্তু যেন লগা আৱৰ্জনাৰ পৰাই এচাম বুধিয়ক, গভীৰ আৰু ইতিবাচক চিন্তাসম্পন্ন মানুহে বিদ্যুৎ শক্তি উৎপাদন কৰি সহস্ৰাধিক ঘৰ পোহৰাব পাৰিছে৷ এইয়া হৈছে ধনাত্মক চিন্তাৰ প্ৰভাৱ৷ যি কোনো বস্তু বা আহিলা বা আধুনিক যুগৰ বিভিন্ন মাধ্যমসমূহে আমাৰ ওপৰত কিদৰে প্ৰভাৱ পেলাব সেইটো নিৰ্ভৰ কৰিব সেই বস্তুটোক আমি কিদৰে ব্যৱহাৰ কৰিছোঁ৷ হোৱাটচ্ আপ আৰু ফে’চবুকৰ ক্ষেত্ৰতো একেটাই কথা ক’ব পাৰি৷\nসুব্ৰতা গোস্বামী: সমাজ জীৱনত চ’ছিয়েল নেটৱৰ্কিং চাইট ফেচবুক, হোৱাটচএপ আদিৰ প্ৰভাৱ বৰ্তমান সৰ্ববিদ্যমান৷ ইয়াৰ ব্যৱহাৰ বিশেষকৈ যুৱ প্ৰজন্মৰ বাবে হৈ পৰিছে এক এৰাব নোৱাৰা অংগ স্বৰূপ৷ মানুহ সামাজিক প্ৰাণী৷ মানৱ জীৱনৰ অগ্ৰগতিৰ লগে লগে সামাজিক জীৱন ধাৰণৰ প্ৰণালীও সলনি হৈ আহিছে৷ ম’বাইলৰ এটা বুটাম অথবা লেপটপৰ স্ক্ৰীণৰ মাজতে যেন আবদ্ধ জীৱন৷ এটা ফালৰপৰা চাবলৈ গ’লে চছিয়েল নেটৱৰ্কিং চাইট ফেচবুক, হোৱাটচএপ আদিৰ ব্যৱহাৰে আমাৰ বহু কাম সহজ কৰি তুলিছে অথবা কম সময়তে বেছি কাম কৰিব পৰা কৰি তুলিছে৷ মানুহৰ মাজৰ দূৰত্ববোৰ কমি গৈছে৷ পৃথিৱীখন এটা ক্ষুদ্ৰ গোলকত পৰিণত হৈছে৷ ফেচবুক, হোৱাটচএপেই বৰ্তমান যোগাযোগ ব্যৱস্থাৰ আটাইতকৈ সহজ পদ্ধতি৷ কিন্তুু, এই কমি অহা দূৰত্বই আমাক যান্ত্ৰিক হ’বলৈহে শিকাইছে৷ হয়তো বহু পৰিমাণে স্বাৰ্থপৰো৷ সকলো বস্তুৱে আমি সহজতে পাব পৰা হ’লো হয়, কিন্তুু এই স্বভাৱে যুৱ সমাজখনক বহু পৰিমাণে উশৃংখল হ’বলৈহে প্ৰেৰণা যোগালে৷ ফেচবুক, হোৱাটচএপ আদিৰ জৰিয়তে নানা কুকাৰ্য্যও সংঘটিত হ’বলৈ ধৰিলে৷ দিনে দিনে যেন ছাইবাৰ ক্ৰাইমৰ মাত্ৰাও বাঢ়ি গ’ল৷ আচলতে সকলোবোৰ বস্তুৱে হৈ গ’ল হাতৰ মুঠিতে পোৱা৷ যাৰ ঋণাত্মক দিশে সমাজ জীৱনত বাৰুকৈয়ে প্ৰভাৱ বিস্তাৰ কৰিব ধৰিলে৷ প্ৰত্যেকটো বস্তুৰে ভাল আৰু বেয়া দুয়োটা দিশেই থাকে৷ নিৰ্ভৰ কৰে মাথোঁ আমি তাক কেনেধৰণে ব্যৱহাৰ কৰোঁ৷ আমি ভালটো গ্ৰহণ কৰিম নে বেয়াটো সেইটোহে গুৰুত্বপূৰ্ণ৷ আমি সকলোৱে চছিয়েল নেটৱৰ্কিং চাইট ফেচবুক, হোৱাটচএপ আদিৰ ধনাত্মক আৰু ঋণাত্মক দুয়োটা দিশেই চালি জাৰি চোৱাটো উচিত৷ বেয়াটো পৰিত্যাগ কৰি ভালটো গ্ৰহণ কৰাটো দৰকাৰ৷ ফেচবুক, হোৱাটচএপ আদিৰদ্বাৰা সমাজৰ হিতৰ কাম কৰাৰ লগতে নানা সৃষ্টিশীল কাম কাজ কৰি যোৱাটোয়ে আমাৰ লক্ষ্য আৰু উদ্দেশ্য হ’ব লাগিব৷ নিশ্চয়কৈ তেতিয়া চছিয়েল নেটৱৰ্কিং চাইট ফেচবুক, হোৱাটচএপ আদি হৈ পৰিব আমাৰ বাবে ব্যৱহাৰযোগ্য তথা জ্ঞান অৰ্জনৰ আহিলা৷


Estajoy 20 Mg Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Estajoy 20 Mg Tablet ar byavahar, ppali, parshwakriya, upkaar, kriya-pratikriya aaru satarkatabani\nEstajoy 20 Mg Tablet की जानकारी\nEstajoy 20 Mg Tablet ৰ লাভ আৰু ব্যৱহাৰসমূহ- Estajoy 20 Mg Tablet Benefits & Uses in Assamese- Estajoy 20 Mg Tablet ar laabh aaru byavaharsamuh\nEstajoy 20 Mg Tablet ৰ পালি আৰু সেয়া কেনেদৰে ল'ব- Estajoy 20 Mg Tablet Dosage & How to Take in Assamese - Estajoy 20 Mg Tablet ar paali aaru xeya kenedore lobo\nEstajoy 20 Mg Tablet ৰ পাৰ্শ্চক্ৰিয়াসমূহ- Estajoy 20 Mg Tablet Side Effects in Assamese- Estajoy 20 Mg Tablet ar parshwakriyasamuh\nEstajoy 20 Mg Tablet সংক্ৰান্ত সতৰ্কতাবাণীসমূহ- Estajoy 20 Mg Tablet Related Warnings in Assamese- Estajoy 20 Mg Tablet xonkranta xatarkatabanisamuh\nঅইন দৰৱৰ সৈতে Estajoy 20 Mg Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Estajoy 20 Mg Tablet with Other Drugs in Assamese- Oinor xoite Estajoy 20 Mg Tablet ar gurutor kriya-pratikriya\nEstajoy 20 Mg Tablet মতভেদসমূহ- Estajoy 20 Mg Tablet Contraindications in Assamese- Estajoy 20 Mg Tablet nishedhsamuh\nEstajoy 20 Mg Tablet ৰ বিষয়ে সততে সোধা প্ৰশ্নসমূহ- Frequently asked Questions about Estajoy 20 Mg Tablet in Assamese- Estajoy 20 Mg Tablet ar bikhoye satate xodha prashnasamuh\nখাদ্য আৰু মদৰ সৈতে Estajoy 20 Mg Tablet ক্ৰিয়া-প্ৰতিক্ৰিয়া- Estajoy 20 Mg Tablet Interactions with Food and Alcohol in Assamese- khadya aaru modor xoite Estajoy 20 Mg Tablet kriya-pratikriya\nEstajoy 20 Mg Tablet ৰ লাভ আৰু ব্যৱহাৰসমূহ - Estajoy 20 Mg Tablet Benefits & Uses in Assamese - Estajoy 20 Mg Tablet ar laabh aaru byavaharsamuh\nEstajoy 20 Mg Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEstajoy 20 Mg Tablet ৰ পালি আৰু সেয়া কেনেদৰে ল'ব - Estajoy 20 Mg Tablet Dosage & How to Take in Assamese - Estajoy 20 Mg Tablet ar paali aaru xeya kenedore lobo\nEstajoy 20 Mg Tablet-ৰ উপাদানসমূহ - Estajoy 20 Mg Tablet Active Ingredients in Assamese - Estajoy 20 Mg Tablet-ar upadaansamuh\nEstajoy 20 Mg Tablet ৰ পাৰ্শ্চক্ৰিয়াসমূহ - Estajoy 20 Mg Tablet Side Effects in Assamese - Estajoy 20 Mg Tablet ar parshwakriyasamuh\nগৱেষণাৰ ভিত্তিত, Estajoy 20 Mg Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEstajoy 20 Mg Tablet সংক্ৰান্ত সতৰ্কতাবাণীসমূহ - Estajoy 20 Mg Tablet Related Warnings in Assamese - Estajoy 20 Mg Tablet xonkranta xatarkatabanisamuh\nEstajoy 20 Mg Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEstajoy 20 Mg Tabletৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Estajoy 20 Mg Tablet ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nEstajoy 20 Mg Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nEstajoy 20 Mg Tablet প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Estajoy 20 Mg Tablet কি প্ৰভাৱ দেখা গৈছে?\nEstajoy 20 Mg Tabletৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Estajoy 20 Mg Tablet কি প্ৰভাৱ দেখা গৈছে?\nকলিজা ৰ বাবে Estajoy 20 Mg Tablet কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Estajoy 20 Mg Tablet ৰ কি প্ৰভাৱ দেখা গৈছে?\nEstajoy 20 Mg Tabletএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Estajoy 20 Mg Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Estajoy 20 Mg Tablet with Other Drugs in Assamese - Oinor xoite Estajoy 20 Mg Tablet ar gurutor kriya-pratikriya\nEstajoy 20 Mg Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEstajoy 20 Mg Tablet মতভেদসমূহ - Estajoy 20 Mg Tablet Contraindications in Assamese - Estajoy 20 Mg Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Estajoy 20 Mg Tablet লোৱা অনুচিত যাতে -\nEstajoy 20 Mg Tablet ৰ বিষয়ে সততে সোধা প্ৰশ্নসমূহ - Frequently asked Questions about Estajoy 20 Mg Tablet in Assamese - Estajoy 20 Mg Tablet ar bikhoye satate xodha prashnasamuh\nএই Estajoy 20 Mg Tablet-এ অভ্য়াস বা নিচাৰ সৃষ্টি কৰে নেকি?\nনহয়, Estajoy 20 Mg Tablet আসক্তি সৃষ্টি কাৰক বুলি কোনো সাক্ষ্য নাই।\nEstajoy 20 Mg Tablet লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, চিকিত্সা পৰামৰ্শ অনুসাৰেহে Estajoy 20 Mg Tablet লওক।\nহয়, মানসিক বিসংগতিৰ চিকিত্সাৰ ক্ষেত্ৰত Estajoy 20 Mg Tabletৰ ব্যৱহাৰ উপকাৰী।\nখাদ্য আৰু মদৰ সৈতে Estajoy 20 Mg Tablet ক্ৰিয়া-প্ৰতিক্ৰিয়া - Estajoy 20 Mg Tablet Interactions with Food and Alcohol in Assamese - khadya aaru modor xoite Estajoy 20 Mg Tablet kriya-pratikriya\nখাদ্য আৰু Estajoy 20 Mg Tabletৰ ক্ৰিয়া-প্ৰতিক্ৰিয়া\nখাদ্যৰ সৈতে Estajoy 20 Mg Tablet লোৱাটোৱে একো সমস্যাৰ সৃষ্টি নকৰে।\nমদ আৰু Estajoy 20 Mg Tabletৰ মাজৰ প্ৰতিক্ৰিয়া\nEstajoy 20 Mg Tablet আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nEstajoy 20 Mg Tablet ৰ অনুকল্প - Substitutes for Estajoy 20 Mg Tablet in Assamese\nEstajoy 20 Mg Tablet ৰ মূল্য আৰু পেকৰ চাইজ - Estajoy 20 Mg Tablet Price and Pack Size in Assamese - Estajoy 20 Mg Tablet ar mulya aaru pakor size\nআপুনি বা আপোনাৰ পৰিয়ালৰ কোনোবাই Estajoy 20 Mg Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Estajoy 20 Mg Tablet ব্যৱহাৰ কৰিছিল নেকি?\nআপুনি কিমান পৰিমাণে Estajoy 20 Mg Tablet সেৱন কৰিছিল?\nআপুনি Estajoy 20 Mg Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Estajoy 20 Mg Tablet সেৱন কৰে?


एक साल में बाइबल - ইণ্ডিয়ান ৰিভাইচ ভাৰচন - जनवरी 10\n1. সেইদিনা সন্ধিয়া দুজন দূত চদোম নগৰলৈ আহিল। লোট তেতিয়া চদোম নগৰৰ প্রৱেশ দুৱাৰত বহি আছিল। তেওঁলোকক দেখা পাই লোটে উঠি সাক্ষাৎ কৰিবলৈ গ’ল আৰু মাটিত উবুৰি হৈ প্ৰণিপাত কৰিলে।\n2. তেওঁ ক’লে, “হে মোৰ প্ৰভুসকল, অনুগ্রহ কৰি আপোনালোকৰ এই দাসৰ ঘৰলৈ আহঁক আৰু ভৰি-হাত ধুই ৰাতিটো আজি ইয়াতে কটাওক। পুনৰ ৰাতিপুৱাতে উঠি নিজ বাটেদি গুচি যাব।” তেতিয়া তেওঁলোকে ক’লে, “নহয়, ৰাতিটো আমি নগৰৰ চকতেই থাকিম।”\n3. কিন্তু বৰকৈ জোৰ কৰিবলৈ ধৰাত, তেওঁলোক লোটৰ লগত গৈ তেওঁৰ ঘৰত সোমাল; লোটে তেওঁলোকৰ কাৰণে খমীৰ নিদিয়া পিঠা সেকি এসাঁজ আহাৰ যুগুত কৰিলে আৰু তেওঁলোকক খাবলৈ দিলে।\n4. কিন্তু তেওঁলোকে শুবলৈ যোৱাৰ আগতে নগৰৰ লোকসকলে অৰ্থাৎ চদোমৰ ল’ৰা-বৃদ্ধ আদি কৰি সকলো লোক নগৰৰ চাৰিওফালৰ পৰা আহি ঘৰটো বেৰি ধৰিলেহি।\n5. তেওঁলোকে লোটক মাতি ক’লে, “আজি ৰাতি যি কেইজন লোক তোমাৰ ইয়াত সোমাল, তেওঁলোক ক’ত আছে? তেওঁলোকক আমাৰ ওচৰলৈ উলিয়াই আনা; আমি সিহঁতৰ পৰিচয় লওঁ।”\n6. তেতিয়া লোটে দুৱাৰৰ বাহিৰত ওলাই গৈ দুৱাৰখন জপাই ক’লে,\n7. “হে ভাইসকল, মই বিনয় কৰিছোঁ, আপোনালোকে এনে কু-আচৰণ নকৰিব;\n8. চাওঁক, মোৰ দুজনী ছোৱালী আছে; কোনো পুৰুষৰ সৈতে সিহঁতৰ সংস্পৰ্শ হোৱা নাই; সিহঁতকে মই আপোনালোকৰ ওচৰলৈ উলিয়াই আনো; সিহঁতৰ লগত আপোনালোকে যি ভাল দেখে কৰক; কেৱল এই লোকসকলক একো নকৰিব; কিয়নো তেওঁলোকে এতিয়া মোৰ ঘৰৰ ছাঁত আশ্ৰয় লৈছে।”\n9. তেতিয়া তেওঁলোকে ক’লে, “যোৱা, আমাৰ পথৰ পৰা আঁতৰ হৈ যোৱা!” তেওঁলোকে আকৌ ক’লে, “এইজন বিদেশী হিচাবে আমাৰ ইয়ালৈ আহিছিল আৰু এতিয়া আমাৰে বিচাৰক হ’বলৈ গৈছে। এতিয়া আমি সিহঁততকৈ তোৰ লগত আৰু বেয়া আচৰণ কৰিম।” এই বুলি কৈ লোকসকলে সেই মানুহৰ বিৰুদ্ধে আগবঢ়িল আৰু লোটক ঠেলা মাৰি দুৱাৰ ভাঙিবলৈ কাষ চাপি গ’ল।\n10. তেতিয়া সেই দুজন পুৰুষে হাত মেলি লোটক ঘৰৰ ভিতৰলৈ টানি নিলে আৰু ভিতৰৰ পৰা দুৱাৰ বন্ধ কৰি দিলে;\n11. তাৰ পাছত লোটৰ অতিথিসকলে ঘৰৰ দুৱাৰৰ বাহিৰত থকা সৰু বৰ সকলো মানুহকে আঘাত কৰি কণা কৰিলে; তাতে সেই মানুহবোৰে দুৱাৰ বিচাৰি বিচাৰি হাবাথুৰি খালে।\n12. তাৰ পাছত সেই লোক দুজনে লোটক সুধিলে, “এই ঠাইত তোমাৰ আৰু কোনোবা আছে নেকি? তোমাৰ জোঁৱাই, পো, জী বা কোনো আত্মীয়-স্বজন আদি কৰি যিসকল লোক এই নগৰত আছে, সেই সকলোকে এই ঠাইৰ পৰা উলিয়াই লৈ যোৱা।\n13. কিয়নো আমি এই নগৰ ধ্বংস কৰিবৰ কাৰণে যুগুত হৈছোঁ। যিহোৱাৰ আগত এই ঠাইৰ লোকসকলৰ বিৰুদ্ধে ভীষণ হৈ চৈ হৈছে আৰু সেইবাবে তেওঁ তাক ধ্বংস কৰিবলৈ আমাক পঠাইছে।”\n14. তেতিয়া লোটে বাহিৰলৈ গৈ তেওঁৰ হবলগীয়া জোৱাঁইসকলক ক’লে, “সোনকাল কৰা! এতিয়াই এই ঠাই এৰি গুছি যোৱা; কিয়নো যিহোৱাই এই নগৰ ধ্বংস কৰিবলৈ যুগুত হৈছে।” কিন্তু জোঁৱায়েকহঁতে ভাৱিলে, তেওঁ ধেমালি কৰিছে।\n15. তাৰ পাছত ৰাতিপুৱা সেই দুজন দূতে লোটক সোনকাল কৰিবলৈ দিলে আৰু ক’লে, “ইয়াত থকা তোমাৰ ভার্য্যা আৰু দুজনী জীয়ৰীক লৈ গৈ থাকা; তেতিয়াহে নগৰৰ লগত তোমালোকক এই শাস্তিত ধ্বংস কৰা নহ’ব।”\n16. লোটে সংকোচ কৰি পলম কৰিবলৈ ধৰিলে। কিন্তু যিহোৱাৰ দয়া তেওঁৰ ওপৰত থকা কাৰণে সেই পুৰুষ দুজনে তেওঁক, তেওঁৰ ভার্য্যাক আৰু দুজনী জীয়েককো হাতত ধৰি টানি নগৰৰ বাহিৰলৈ উলিয়াই আনিলে।\n17. সকলোকে বাহিৰ কৰি অনাৰ পাছত তেওঁলোকৰ এজনে লোটক ক’লে, “প্ৰাণ বচাবলৈ হ’লে পলোৱা! পাছলৈ ঘূৰি নাচাবা আৰু এই সমভূমিৰ কোনো ঠাইতে নৰখিবা; পাহাৰটোলৈ পলাই যোৱা; নহ’লে তোমালোকো বিনষ্ট হ’বা।”\n18. তেতিয়া লোটে তেওঁলোকক ক’লে, “নহয়, হে মোৰ প্ৰভু, তেনে নকব!\n19. চাওঁক, আপোনালোকৰ দৃষ্টিত আপোনালোকৰ এই দাসে অনুগ্ৰহ পাইছো আৰু মোৰ জীৱন ৰক্ষা কৰাত আপোনালোকে মোলৈ দয়াও দেখুৱালে; কিন্তু মই পাহাৰটোলৈ পলাই যাব নোৱাৰোঁ; কিয়নো মই গৈ পোৱাৰ আগেয়ে হয়তো সেই বিপদ আহি পৰিব আৰু মই মৰিম।\n20. চাওঁক, পলাই যাবলৈ হ’লে যথেষ্ট কাষতে সেইখন সৰু চহৰ আছে। প্রাণ ৰক্ষাৰ বাবে মোক তালৈকে পলাই যাবলৈ দিয়ক। ই জানো সৰু নহয়? তাতেই মোৰ প্ৰাণ ৰক্ষা পৰিব।”\n21. তেতিয়া দূতে ক’লে, “বাৰু, মই তোমাৰ এই অনুৰোধ ৰাখিলোঁ। যি চহৰখনৰ কথা তুমি ক’লা, তাক মই ধ্বংস নকৰোঁ;\n22. কিন্তু সোনকাল কৰা! বেগাই সেই ঠাইলৈকে পলোৱা; কিয়নো তুমি সেই ঠাই নোপোৱালৈকে, মই একো কৰিব নোৱাৰোঁ।” সেয়ে সেই চহৰখনৰ নাম হ’ল চোৱৰ ।\n23. লোটে যেতিয়া চোৱৰ গৈ পালে তেতিয়া সূৰ্য উদয় হৈছিল।\n24. তেনেতে যিহোৱাই আকাশৰ পৰা চদোম আৰু ঘমোৰাৰ ওপৰত গন্ধক আৰু অগ্নি বর্ষাবলৈ ধৰিলে।\n25. তেওঁ সেই নগৰকেইখন, গোটেই সমথল, নগৰৰ সকলো লোক আৰু ভূমিত গজা সকলো বস্তুকে বিনষ্ট কৰিলে।\n26. কিন্তু পাছত গৈ থকা লোটৰ ভার্য্যাই পাছফালে উভটি চালে, তাতে তেওঁ লোণৰ এটা স্তম্ভ হৈ গ’ল।\n27. অব্ৰাহামে অতি পুৱাতে উঠি যি ঠাইত পূৰ্বতে যিহোৱাৰ সন্মুখত থিয় হৈছিল, সেই ঠাইলৈ গ’ল।\n28. তেওঁ তলৰ ফালে চদোম, ঘমোৰা আৰু গোটেই সমতল ভূমিলৈ চাই দেখিলে যে অগ্নিকুণ্ডৰ ধুঁৱাৰ দৰে সেই সকলো ঠাইৰ পৰা ধুঁৱা উঠিছে।\n29. যেতিয়া ঈশ্বৰে সমথলৰ নগৰবোৰ বিনষ্ট কৰিলে, তেতিয়া ঈশ্বৰে অব্ৰাহামক সোঁৱৰণ কৰিলে; তেওঁ লোটে য’ত বাস কৰিছিল, সেই নগৰবোৰৰ ধ্বংসস্তূপৰ মাজৰ পৰা তেওঁক বাহিৰলৈ উলিয়াই পঠালে।\n30. পাছত লোটৰ চোৱৰত থাকিবলৈ সাহস নহ’ল আৰু সেয়ে তেওঁ জীয়েক দুজনীক লগত লৈ চোৱৰৰ পৰা ওলাই পাহাৰত বাস কৰিবলৈ উঠি গ’ল; তাত তেওঁ জীয়েক দুজনীৰে সৈতে এটা গুহাত বাস কৰিলে।\n31. পাছত ডাঙৰ জীয়েকে সৰু জনীক ক’লে, “আমাৰ পিতৃ বৃদ্ধ হৈ গৈছে। এই এলেকাত এনে কোনো পুৰুষ নাই যেয়ে পৃথিৱীৰ নিয়ম অনুসাৰে আমাৰ লগত সম্বন্ধ কৰিব পাৰে।\n32. আহাঁ, আমি আমাৰ পিতৃক দ্ৰাক্ষাৰস পান কৰাই তেওঁৰ লগত শয়ন কৰোঁহক। তাতে আমি আমাৰ পিতৃৰ বংশ ৰক্ষা কৰিব পাৰিম।”\n33. সেই কথা অনুসাৰে সেইদিনা ৰাতি তেওঁলোকে বাপেকক দ্ৰাক্ষাৰস পান কৰাই মতলীয়া কৰিলে। তাৰ পাছত ডাঙৰজনীয়ে সোমাই গৈ বাপেকৰ লগত শয়ন কৰিলে; কিন্তু কেতিয়া তাই শুলে আৰু কেতিয়ানো উঠি গ’ল লোটে গমকে নাপালে।\n34. পাছদিনা ডাঙৰজনীয়ে সৰু জনীক ক’লে, “শুনা, যোৱাকালি ৰাতি মই পিতৃৰ লগত শয়ন কৰিলোঁ; আহাঁ আজি ৰাতিও আমি পিতৃক দ্ৰাক্ষাৰস পান কৰাওঁ আৰু তুমি সোমাই গৈ তেওঁৰ লগত শয়ন কৰিবা। তাতে পিতৃৰ পৰা আমি আমাৰ বংশ ৰক্ষা কৰিব পাৰিম।”\n35. এইদৰে সেইদিনা ৰাতিও তেওঁলোকে নিজৰ বাপেকক দ্ৰাক্ষাৰস পান কৰালে আৰু সৰু জীয়েকে গৈ বাপেকৰ লগত শয়ন কৰিলে; কিন্তু কেতিয়া যে তেওঁৰ ওচৰত শুলে আৰু কেতিয়ানো উঠি গ’ল, তাক লোটে গম নাপালে।\n36. এইদৰে লোটৰ দুয়ো জনী জীয়েক নিজ বাপেকৰ দ্বাৰা গৰ্ভৱতী হ’ল।\n37. পাছত ডাঙৰজনীৰ এটি পুত্ৰ হ’ল আৰু তেওঁ তাৰ নাম মোৱাব ৰাখিলে; এই মোৱাবেই বর্তমানৰ মোৱাবীয়াহঁতৰ আদিপিতৃ।\n38. পাছত সৰুজনীয়েও এটি পুত্ৰ প্ৰসব কৰিলে আৰু তাৰ নাম বিন-অম্মি হ’ল; তেওঁ বর্তমানৰ অম্মোনীয়াহঁতৰ আদিপিতৃ।\n1. অব্ৰাহামে পূর্বৰ ঠাই এৰি নেগেভ দেশৰ ফালে গ’ল। তাত তেওঁ কাদেচ আৰু চূৰৰ মাজৰ এঠাইত থাকিবলৈ ল’লে; সেই গৰাৰ নগৰত তেওঁ প্ৰবাসী আছিল।\n2. তাত অব্ৰাহামে নিজৰ ভাৰ্যা চাৰাৰ বিষয়ে ক’লে, “এওঁ মোৰ ভনী।” সেয়ে সেই ঠাইৰ ৰজা অবীমেলকে মানুহ পঠাই চাৰাক লৈ গ’ল।\n3. কিন্তু ৰাতি ঈশ্বৰে সপোনত অবীমেলকৰ ওচৰলৈ আহি ক’লে, “চোৱা, যি মহিলাগৰাকীক তুমি লৈ আনিছা, তেওঁৰ কাৰণে তোমাৰ মৃত্যু অনিবার্য। কিয়নো তেওঁ এজন পুৰুষৰ ভাৰ্যা।”\n4. অবীমেলকে কিন্তু তেতিয়াও চাৰাৰ ওচৰলৈ যোৱা নাছিল; সেয়ে তেওঁ ক’লে, “হে প্ৰভু, অপৰাধ নকৰিলেও আপুনি এটা সৎ জাতিক সংহাৰ কৰিব নে?\n5. সেই লোকজনে জানো নিজেই মোক কোৱা নাছিল ‘তাই মোৰ ভনী’ বুলি? এনেকি সেই মহিলাগৰাকীয়েও কৈছিল, ‘তেওঁ মোৰ ককাই’ বুলি। মই মোৰ সৰল মনেৰে আৰু নির্দোষী হাতেৰেহে এই কাম কৰিলোঁ।”\n6. তেতিয়া ঈশ্বৰে সপোনত তেওঁক ক’লে, “হয়, মই জানো যে তুমি সৰল মনেৰেই এই কাম কৰিলা আৰু সেই কাৰণেই মোৰ অহিতে পাপ নকৰাকৈ তোমাক ৰাখিলোঁ; তেওঁক স্পৰ্শ কৰিবলৈ তোমাক নিদিলোঁ।\n7. গতিকে সেই পুৰুষৰ ভাৰ্যাক এতিয়া ওভটাই দিয়া; কিয়নো সেই লোকজন এজন ভাববাদী। তেওঁ তোমাৰ অৰ্থে প্ৰাৰ্থনা কৰিব আৰু তুমি জীবা। কিন্তু যদি তেওঁক উভটাই নিদিয়া, তেন্তে ইয়াকে জানিবা যে তুমি আৰু তোমাৰ লোকসকলৰ সকলোৰে অৱশ্যেই মৃত্যু হ’ব।”\n8. পাছদিনা অবীমেলকে অতি ৰাতিপুৱাতে উঠি নিজৰ দাসবোৰক ওচৰলৈ মাতি এই সকলো কথা ক’লে। এই কথা শুনি লোকসকলৰ অতিশয় ভয় লাগিল।\n9. তেতিয়া অবীমেলকে অব্ৰাহামক মাতি আনি ক’লে, “আপুনি আমাৰ লগত এইটো কি কাম কৰিলে? মইনো আপোনাৰ বিৰুদ্ধে কি দোষ কৰিলোঁ যে আপুনি মোক আৰু মোৰ ৰাজ্যক ইমান ডাঙৰ এক মহাপাপত পেলালে। মোলৈ এই ধৰণৰ ব্যৱহাৰ কৰা আপোনাৰ মুঠেই উচিত হোৱা নাই।”\n10. অবীমেলকে অব্ৰাহামক পুনৰ ক’লে, “আপুনি কি ভাৱি এনে কাৰ্য কৰিলে?”\n11. তেতিয়া অব্ৰাহামে ক’লে, “মই ভাৱিছিলো, এই ঠাইৰ লোকসকলৰ ঈশ্বৰৰ প্রতি নিশ্চয়ে ভয়-ভীতি নাই; সেয়ে মোৰ ভার্য্যাক পাবলৈ তেওঁলোকে মোকেই বধ কৰিব’।\n12. তাৰ বাহিৰেও বাস্তৱিকত তেওঁ মোৰ ভনীও হয়; আমাৰ মাতৃ বেলেগ হ’লেও তেওঁৰ আৰু মোৰ পিতৃ একে। এতেকে তেওঁ মোৰ ভার্য্যা হ’ল।\n13. ঈশ্বৰে যেতিয়া মোক মোৰ পিতৃৰ ঘৰ ত্যাগ কৰিবলৈ দিলে আৰু মোক এঠাইৰ পৰা আন ঠাইলৈ ভ্রমণ কৰাই লৈ ফুৰালে, তেতিয়া মই মোৰ ভার্য্যাক কৈছিলোঁ, ‘মোৰ ভার্য্যা হিচাবে তুমি মোলৈ এই বিশ্বস্ততা প্রকাশ কৰিবা: আমি যি ঠাইলৈকে যাম, তুমি মোক তোমাৰ ককাই বুলি পৰিচয় দিবা’।”\n14. তাৰ পাছত অবীমেলকে কিছুমান মেৰ-ছাগ, গৰু আৰু দাস-দাসীক আনি অব্ৰাহামক দিলে আৰু তাৰ লগতে তেওঁৰ ভাৰ্যা চাৰাকো ওভটাই দিলে।\n15. অবীমেলকে ক’লে, “চোৱা, মোৰ দেশখনেই আপোনাৰ আগত আছে; আপোনাৰ যি ঠাইতে ভাল লাগে, তাতে নিগাজীকৈ থাকক।”\n16. তেওঁ চাৰাকো ক’লে, “চোৱা, তোমাৰ ককায়েৰাক মই এক হাজাৰ ৰূপ দিছোঁ; ইয়েই তোমাৰ লগতে সকলো লোকৰ সন্মুখত তোমাৰ বিৰুদ্ধে হোৱা অপৰাধ ঢাকিবলৈ কৰা হৈছে। তোমাৰ কোনো দোষ নাই।”\n17. তাৰ পাছত অব্ৰাহামে ঈশ্বৰৰ আগত প্ৰাৰ্থনা কৰিলে। তেতিয়া অবীমেলক, তেওঁৰ ভাৰ্যা, আৰু তেওঁৰ আন আন দাসীসকলে যাতে সন্তান লাভ কৰিবলৈ সক্ষম হ’ব পাৰে, ঈশ্বৰে তেওঁলোকক সুস্থ কৰিলে।\n18. কিয়নো যিহোৱাই অব্ৰাহামৰ ভাৰ্যা চাৰাৰ কাৰণে অবীমেলকৰ ঘৰত থকা সকলো মহিলাৰ সন্তান ধাৰণৰ ক্ষমতা সম্পূর্ণভাৱে বন্ধ কৰিছিল।\n1. হে যিহোৱা, তুমি খঙত মোক ধমকি নিদিবা; তোমাৰ ক্রোধত মোক শাসন নকৰিবা।\n2. হে যিহোৱা, মোক কৃপা কৰা, কিয়নো মই দুর্বল; হে যিহোৱা মোক সুস্থ কৰা, কিয়নো মোৰ হাড়বোৰ ভয়তে কঁপিছে।\n3. মোৰ প্ৰাণো ভয়তে ব্যাকুল হৈছে; হে যিহোৱা, এইদৰে কিমান কাললৈ হৈ থাকিব?\n4. হে যিহোৱা, মোলৈ ঘূৰি চোৱা, মোৰ প্ৰাণ ৰক্ষা কৰা; তোমাৰ অসীম প্রেমেৰে মোক উদ্ধাৰ কৰা।\n5. মৃত্যু হ’লে তোমাক সোঁৱৰণ কৰা নহয়; চিয়োলত কোনে তোমাৰ প্ৰশংসা কৰিব?\n1. হে মোৰ পুত্র, মোৰ আদেশবোৰ নাপাহৰিবা, আৰু তোমাৰ হৃদয়ত মোৰ শিক্ষাবোৰ পালন কৰিবা।\n2. কাৰণ এইবোৰৰ দ্বাৰাই তোমাৰ জীৱনৰ আয়ুস আৰু বছৰবোৰ বৃ্দ্ধি পাব, আৰু জীৱনত শান্তি লাভ কৰিবা।\n3. বিশ্বাসযোগ্য আৰু নিৰ্ভৰযোগ্য গুৰুত্বপূর্ণ প্ৰতিশ্রুতিয়ে তোমাক কেতিয়াও ত্যাগ নকৰক; দুয়োকো তুমি ডিঙিত বান্ধি ৰাখিবা, আৰু তোমাৰ হৃদয় ফলিত সেইবোৰ লিখি থ’বা।\n4. তেতিয়া তুমি ঈশ্বৰ আৰু মানুহৰ দৃষ্টিত অনুগ্ৰহ আৰু সুযশস্যা পাবা।\n1. যীচু যেতিয়া পৰ্বতৰ পৰা নামি আহিল, তেতিয়া মানুহৰ বৃহৎ দল এটাও তেওঁৰ পাছে পাছে আহিবলৈ ধৰিলে।\n2. সেই সময়ত এজন কুষ্ঠ ৰোগী তেওঁৰ ওচৰলৈ আহি প্ৰণিপাত কৰি তেওঁক ক’লে, “হে প্ৰভু, আপুনি যদি ইচ্ছা কৰে, তেনেহলে মোক শুচি কৰিব পাৰে।”\n3. যীচুৱে হাত খন আগবঢ়াই তেওঁক চুই ক’লে, “মই ইচ্ছা কৰিছোঁ; তুমি শুচি হোৱা।” লগে লগে মানুহ জনৰ কুষ্ঠৰোগ ভাল হৈ গ’ল।\n4. তেতিয়া যীচুৱে মানুহ জনক ক’লে, ‘সাৱধান, তুমি এই কথা কাকো নকবা; বৰং যোৱা, পুৰোহিতৰ আগত গৈ নিজকে দেখুওৱা আৰু মোচিৰ আদেশ অনুসাৰে নৈবেদ্য উৎসর্গ কৰা। তেতিয়া লোক সকলৰ আগত তুমি সাক্ষ্য হবা যে, তুমি সুস্থ হ’লা।’\n5. ইয়াৰ পাছত যীচু কফৰনাহূম নগৰলৈ গ’ল। তাত এজন এশৰ সেনাপতিয়ে তেওঁৰ ওচৰলৈ আহি বিনয় কৰি ক’লে,\n6. “হে প্ৰভু, মোৰ এজন দাস ঘৰত বিচনাত পৰি আছে। সি পক্ষাঘাত ৰোগত অতিশয় যাতনা পাই আছে।”\n7. যীচুৱে তেওঁক ক’লে, “মই আহিম আৰু তেওঁক সুস্থ কৰিম।”\n8. সেই সেনাপতিয়ে উত্তৰ দি ক’লে, “হে প্ৰভু, মই এনে যোগ্য নহওঁ যে আপুনি মোৰ ঘৰত সোমাব; কিন্তু মুখেৰে মাথোন কৈ দিয়ক, তাতে মোৰ দাস সুস্থ হ’ব।\n9. মই নিজেও আনৰ অধিকাৰৰ অধীন আৰু মোৰ অধীনতো সৈন্য সকল আছে। মই এজনক ‘যা’ বুলিলে, সি যায়; আন জনক ‘আহ’ বুলিলে, সি ‘আহে’ আৰু মোৰ দাসক ‘এইটো কৰ’ বুলিলে সি সেই কাম কৰে।”\n10. যীচুৱে এই কথা শুনি বিস্মিত হ’ল আৰু যি সকল লোক তেওঁৰ পাছে পাছে গৈ আছিল, সেই লোক সকলক উদ্দেশ্য কৰি তেওঁ ক’লে, “মই আপোনালোকক সঁচাকৈয়ে কৈছোঁ, ইস্ৰায়েলত ইমান বেচি বিশ্বাস মই কাৰো মাজত দেখা পোৱা নাই।\n11. মই আপোনালোকক কওঁ, পূব আৰু পশ্চিম সকলো দিশৰ পৰা অনেক আহিব আৰু অব্ৰাহাম, ইচহাক আৰু যাকোবৰ লগত স্বৰ্গৰাজ্যত ভোজন কৰিবলৈ বহিব;\n12. কিন্তু যি সকল এই ৰাজ্যৰ সন্তান, তেওঁলোকক বাহিৰৰ আন্ধাৰত পেলোৱা হ’ব। তাতে লোক সকলে ক্ৰন্দন কৰিব আৰু যন্ত্রণাত দাঁত কৰচিব।”\n13. তাৰ পাছত যীচুৱে সেই এশৰ সেনাপতিক ক’লে, “তুমি যোৱা; তুমি যি দৰে বিশ্বাস কৰিলা, সেইদৰেই হওক।” সেই সময়তেই তেওঁৰ দাস জন সুস্থ হ’ল।\n14. পাছত যীচু পিতৰৰ ঘৰত সোমাল আৰু তাতে পিতৰৰ শাহুৱেকক জ্বৰত পৰি থকা দেখিলে।\n15. যীচুৱে তেওঁৰ হাত খন স্পর্শ কৰিলে আৰু লগে লগে তেওঁৰ জ্বৰ নাইকিয়া হ’ল। তেতিয়া তেওঁ বিচনাৰ পৰা উঠি যীচুৰ সেৱা শুশ্ৰূষা কৰিবলৈ ধৰিলে।\n16. সন্ধিয়া হোৱাত লোক সকলে ভূতে পোৱা অনেক মানুহক তেওঁৰ ওচৰলৈ আনিলে। তেওঁ মুখৰ কথাৰেই সেই ভূতৰ আত্মাবোৰ খেদালে আৰু যি সকল অসুস্থ আছিল, সেই সকলো ৰোগীকে সুস্থ কৰিলে।\n17. ইয়াৰ দ্বাৰা যিচয়া ভাববাদীয়ে কোৱা এই বচন পূর্ণ হ’ল, “তেৱেঁই আমাৰ দূৰ্বলতা ল’লে আৰু আমাৰ ৰোগৰ ভাৰ বলে।”


Nimcom Mr in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Nimcom Mr ar byavahar, ppali, parshwakriya, upkaar, kriya-pratikriya aaru satarkatabani\nNimcom Mr की जानकारी\nNimcom Mr ৰ লাভ আৰু ব্যৱহাৰসমূহ- Nimcom Mr Benefits & Uses in Assamese- Nimcom Mr ar laabh aaru byavaharsamuh\nNimcom Mr ৰ পালি আৰু সেয়া কেনেদৰে ল'ব- Nimcom Mr Dosage & How to Take in Assamese - Nimcom Mr ar paali aaru xeya kenedore lobo\nNimcom Mr ৰ পাৰ্শ্চক্ৰিয়াসমূহ- Nimcom Mr Side Effects in Assamese- Nimcom Mr ar parshwakriyasamuh\nNimcom Mr সংক্ৰান্ত সতৰ্কতাবাণীসমূহ- Nimcom Mr Related Warnings in Assamese- Nimcom Mr xonkranta xatarkatabanisamuh\nঅইন দৰৱৰ সৈতে Nimcom Mrৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nimcom Mr with Other Drugs in Assamese- Oinor xoite Nimcom Mr ar gurutor kriya-pratikriya\nNimcom Mr মতভেদসমূহ- Nimcom Mr Contraindications in Assamese- Nimcom Mr nishedhsamuh\nNimcom Mr ৰ বিষয়ে সততে সোধা প্ৰশ্নসমূহ- Frequently asked Questions about Nimcom Mr in Assamese- Nimcom Mr ar bikhoye satate xodha prashnasamuh\nখাদ্য আৰু মদৰ সৈতে Nimcom Mr ক্ৰিয়া-প্ৰতিক্ৰিয়া- Nimcom Mr Interactions with Food and Alcohol in Assamese- khadya aaru modor xoite Nimcom Mr kriya-pratikriya\nNimcom Mr ৰ লাভ আৰু ব্যৱহাৰসমূহ - Nimcom Mr Benefits & Uses in Assamese - Nimcom Mr ar laabh aaru byavaharsamuh\nNimcom Mr তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNimcom Mr ৰ পালি আৰু সেয়া কেনেদৰে ল'ব - Nimcom Mr Dosage & How to Take in Assamese - Nimcom Mr ar paali aaru xeya kenedore lobo\nNimcom Mr-ৰ উপাদানসমূহ - Nimcom Mr Active Ingredients in Assamese - Nimcom Mr-ar upadaansamuh\nNimcom Mr ৰ পাৰ্শ্চক্ৰিয়াসমূহ - Nimcom Mr Side Effects in Assamese - Nimcom Mr ar parshwakriyasamuh\nগৱেষণাৰ ভিত্তিত, Nimcom Mr ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNimcom Mr সংক্ৰান্ত সতৰ্কতাবাণীসমূহ - Nimcom Mr Related Warnings in Assamese - Nimcom Mr xonkranta xatarkatabanisamuh\nNimcom Mr-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Nimcom Mr লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nNimcom Mr-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nNimcom Mr প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Nimcom Mr কি প্ৰভাৱ দেখা গৈছে?\nNimcom Mrএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nযকৃতত Nimcom Mr কি প্ৰভাৱ দেখা গৈছে?\nNimcom Mrৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Nimcom Mr ৰ কি প্ৰভাৱ দেখা গৈছে?\nহৃদয় ৰ বাবে Nimcom Mr কেতিয়াবাহে ক্ষতিকাৰক।\nঅইন দৰৱৰ সৈতে Nimcom Mrৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nimcom Mr with Other Drugs in Assamese - Oinor xoite Nimcom Mr ar gurutor kriya-pratikriya\nNimcom Mr তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNimcom Mr মতভেদসমূহ - Nimcom Mr Contraindications in Assamese - Nimcom Mr nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nimcom Mr লোৱা অনুচিত যাতে -\nNimcom Mr ৰ বিষয়ে সততে সোধা প্ৰশ্নসমূহ - Frequently asked Questions about Nimcom Mr in Assamese - Nimcom Mr ar bikhoye satate xodha prashnasamuh\nএই Nimcom Mr-এ অভ্য়াস বা নিচাৰ সৃষ্টি কৰে নেকি?\nনহয়, আপনি Nimcom Mrৰ প্ৰতি আসক্ত নহয়।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Nimcom Mr লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু ডাক্তৰৰ পৰামৰ্শ মতেহে Nimcom Mr লওক।\nমানসিক ৰোগৰ চিকিত্সাৰ বাবে Nimcom Mr লৈ কোনো লাভ নাই।\nখাদ্য আৰু মদৰ সৈতে Nimcom Mr ক্ৰিয়া-প্ৰতিক্ৰিয়া - Nimcom Mr Interactions with Food and Alcohol in Assamese - khadya aaru modor xoite Nimcom Mr kriya-pratikriya\nখাদ্য আৰু Nimcom Mrৰ ক্ৰিয়া-প্ৰতিক্ৰিয়া\nখাদ্যৰ সৈতে Nimcom Mrৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Nimcom Mrৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Nimcom Mr লোৱাৰ পাৰ্শ্চক্ৰিয়াৰ বিষয়ে তথ্য নাই।


জোলা আৰু সাতটা ভূত (দীপ জ্যোতি নাথ) - সাহিত্য ডট অৰ্গ\nDecember 15, 2013 March 10, 2021 1 Comment\nজোলা নামৰ এজন মানুহ আছিল। সি পিঠা খাই খুউব ভাল পায়। এদিন সি তাৰ মাকক ক’লে, ‘মা, মোৰ পিঠা খাবলৈ বৰ ইচ্ছা হৈছে, মোক পিঠা কেইটামান ভাজি দিয়া।’ সেইদিনা তাক মাকে লাল-লাল, গোল-গোল, চেপেটা-চেপেটা সাতখন পিঠা ভাজি দিলে। জোলাই সেই পিঠা পাই আনন্দিত হৈ নাচিবলৈ ধৰিলে আৰু ক’বলৈ ধৰিলে, ‘এটা খাম, দুটা খাম, সাতটাকেই চোবাই খাম’! ‘এটা খাম, দুটা খাম, সাতটাকেই চোবাই খাম’! জোলাৰ মাকে ক’লে, ‘অনবৰত নাচিয়েই থাক যদি, খাবি কেতিয়া?’ জোলাই ক’লে, ‘ইয়াত খাম নেকি? সকলোৱে য’ত দেখা পায়, তাত গৈ খাম।’ এইবুলি কৈ জোলাই পিঠাবোৰ নি নাচি নাচি ঘৰৰপৰা ৰাস্তাৰ ফালে ওলাই গ’ল আৰু কৈ থাকিল, ‘এটা খাম, দুটা খাম, সাতটাকেই চোবাই খাম !’\nনাচি নাচি জোলাই একেবাৰে সেই বটগছডাল পালেগৈ, য’ত হাট বহে। সেই গছৰ তলত আহি সি খালি নাচিছে আৰু গাইছে, ‘এটা খাম, দুটা খাম, সাতটাকেই চোবাই খাম !’ ‘এটা খাম, দুটা খাম, সাতটাকেই চোবাই খাম !’ কিন্তু জোলাই নাজানিছিল যে সেই গছজোপাত সাতটা ভূত আছে। ইফালে জোলাই ‘সাতটাকেই চোবাই খাম’ বুলি কৈছে আৰু সিফালে সেই কথা শুনি ভূতকেইটাৰ বহুত ভয় লাগিছে। সিহঁত সাতটাই থৰ থৰকৈ কঁপিবলৈ ধৰিলে, ‘আৰেই সর্বনাশ হৈছে! সেইয়া চাচোন, কেনেকৈ এটা বিটকেল বেটা আহিছে আৰু কৈছে আমাৰ সাতজনকেই চোবাই খাব বুলি! এতিয়া কি কৰিবি ক’চোন!’\nবহুত সময় ভাবি সিহঁতে এটা কলহ লৈ জোলাৰ কাষলৈ আহিল । আহি হাতযোৰ কৰি তাক ক’লে, ‘প্ৰাৰ্থনা কৰিছোঁ! আমাক চোবাই নাখাব। আপোনাক এই কলহটো দিছোঁ, এইটো লওক আৰু আমাক এৰি দিয়ক।’ সাতটাকৈ কিচকিচিয়া ক’লা ভয়ঙ্কৰ ভূত, সিহঁতৰ দীঘল দীঘল কাণ, মূলাৰ দৰে দাঁত, থিয় থিয় চকু… সিহঁতে জোলাৰ আগত আহি কেও-মেও কৰি কথা কোৱা দেখি সি আচৰিত হ’ল, কিন্তু তাৰপৰা পলোৱাৰ কথা তাৰ মনলৈ নাহিল। সি ক’লে, ‘কলহ নি মই কি কৰিম?’ ভূতকেইটাই ক’লে, ‘আপোনাৰ যেতিয়াই যি খাবলৈ ইচ্ছা হ’ব, তেতিয়াই সেই খাদ্য এই কলহটোৰ ভিতৰতে পাব।’ জোলাই লগে লগে ক’লে, ‘ঠিক আছে; মই পায়স খাম।’ এইবুলি কোৱাৰ লগে লগে আচৰিতধৰণে সেই কলহটোৰ ভিতৰৰপৰা পায়সৰ গোন্ধ ওলাবলৈ ধৰিলে। সি পায়স আগতে কেতিয়াও খাই পোৱা নাছিল, তাৰ মাকেও খোৱা নাই, তাৰ দেউতাকেও খোৱা নাই। জোলাই পেট ভৰাই পায়স খাই সেই ঠাইৰপৰা আনন্দিত হৈ কলহটো লৈ গুচি আহিল। ভূতকেইটাই ভাবিলে, ‘বাঃ বাঃ ! আজি ভাল বাচিলোঁ দেই!’\nতেতিয়া বেলি বহুত হৈছে আৰু জোলাৰ ঘৰলৈ তাৰপৰা বহুত দূৰ। সেয়ে জোলাই ভাবিলে, ‘এতিয়া ইমান দূৰ বাটকুৰি বাই কেনেকৈ ঘৰলৈ যাব! “বন্ধুৰ ঘৰ দেখোন কাষতে আছে, এইবেলা তালৈকে যাওঁ, তাৰপাচত আবেলি ঘৰলৈ যাম।’ এইবুলি সি তাৰ বন্ধুৰ ঘৰলৈ আহিল।\nজোলাৰ বন্ধু হতভাগা বহুত দুষ্ট আছিল। সি জোলাৰ কলহটো দেখি সুধিলে, ‘কলহ কিয় আনিলি ঐ?’ জোলাই ক’লে, ‘বন্ধু, এইটো দেখাত কলহ যেন লাগিলেও এইটো সাধাৰণ কলহ নহয়, ইয়াৰ বহুত গুণ আছে।’ বন্ধুই ক’লে, ‘আচ্ছা চাওঁচোন, কেনেকুৱা গুণ আছে?’ জোলাই ক’লে, ‘তুমি যি খাব বিচৰা, সেয়া মই ইয়াৰ ভিতৰৰ পৰা বাহিৰ কৰি দিব পাৰোঁ।’ বন্ধুয়ে ক’লে, ‘মই লালমোহন, জেলেপি, ৰসগোল্লা, চানাভাজা, মালপোৱা, গজা, ঘিউ, মৌ আদি খাম।’ জোলাই লগে লগেই কলহৰ ভিতৰত হাত দিয়ে সেইবোৰ বাহিৰলৈ উলিয়াই দেখাই দিলে। এইবোৰ আচৰিত কাণ্ড দেখি তাৰ বন্ধুৰ কলহটোৰ প্ৰতি লোভ লাগিল আৰু সেইটো চুৰ কৰাৰ সিদ্ধান্ত ল’লে। জোলাক সি বহুত আদৰ কৰিবলৈ ধৰিলে! গামোছাৰে তাৰ মুখ মছি দিলে আৰু ক’লে, ‘আহা ভাই, তোমাৰ কষ্ট হৈছে। গাৰে দেখোন ঘাম বৈ গৈছে! অলপ শুবা নেকি? বিছনা পাৰি দিমনে?’ জোলাৰ তেতিয়া খুউব ভাগৰ লাগি আছিল। সেইবাবেই সি ক’লে, ‘আচ্ছা, বিছনা পাৰি দিয়া বন্ধু।’ তেতিয়া তাৰ বন্ধুজনে তাক বিছনা পাৰি দিলে। জোলাৰ টোপনি অহাত বন্ধুজনে তাৰ কলহটোৰ সলনি সেই ঠাইত ঠিক তেনেকুৱা ধৰণৰ অন্য এটা কলহ ৰাখি থলে।\nজোলাই আবেলি সাৰ পাই উঠি ঘৰলৈ গুচি আহি তাৰ মাকক ক’লে, ‘চোৱা মা, কি আচৰিত ধৰণৰ কলহ এটা আনিছোঁ। তুমি কি খাব মা? সান্দহ খাবা নে পিঠা খাবা? চোৱা, মই ইয়াৰ ভিতৰৰপৰা সকলো বাহিৰ কৰি দিছোঁ।’ কিন্তু জোলাই নাজানিছিল যে এইটো সেই বিশেষ কলহটো নহয় যে ভিতৰৰ পৰা সকলো ওলাব। জোলাই বৰ লাজ পালে আৰু মাকৰপৰা গালি শুনিলে। তেতিয়া জোলাৰ বহুত খং উঠিল। সি ভাবিলে, ‘সেই ভূত কেইটাৰৰেই এইটো কাম হ’ব।’ তাৰ বন্ধুয়ে যে তাক ঠগিছে, সেই কথা তাৰ মনলৈ নাহিল।\nপিছদিনা সি বটগছৰ তললৈ গৈ আকৌ ক’বলৈ ধৰিলে, ‘এটা খাম, দুটা খাম, সাতটাকেই চোবাই খাম।’ তাৰ মাত শুনি এইবাৰ ভূতকেইটাই কঁপি কঁপি এটা ছাগলী লৈ আহি তাক হাতযোৰ কৰি ক’লে, ‘ক্ষমা কৰক! আপোনাৰ ভৰিত পৰিছোঁ, এই ছাগলীটোকে লৈ যাওক। আমাক ধৰি চোবাই নাখাব।’ জোলাই সুধিলে, ‘ছাগলীটোৰ কি গুণ?’ ভূতবোৰে ক’লে, ‘ইয়াৰ নেজত কুটকুটাই দিলে ই হাঁহিব আৰু ইয়াৰ মুখেৰে সোণৰ মোহৰ ওলাব।’ প্ৰমাণ চাবৰ বাবে জোলাই ছাগলীৰ নেজডাল কুটকুটাই দিলে আৰু ছাগলীটোৱে ‘হিহি হিহি’ কৰি হাঁহিবলৈ ধৰিলে আৰু মুখৰ পৰা ঝৰ ঝৰ কৰি সোণৰ মোহৰ পৰিব ধৰিলে। তাকে দেখি জোলাৰ মুখত হাঁহি ফুটি উঠিল। সি ছাগলীটো নি ভাবিলে যে এইটো তাৰ বন্ধুক নেদেখালে নহয়। সেইদিনাও তাৰ বন্ধুৱে তাক আৰু ভালকৈ বিছনা পাৰি দিলে, দুহাতত দুটা গাৰু দিলে। সিদিনাও জোলাৰ বহুত টোপনি আহিল। সেইদিনা আৰু সন্ধ্যাৰ আগলৈকে তাৰ টোপনি নাভাঙিলে। তাৰ বন্ধুৱে তাৰ ছাগলীৰ ঠাইত অন্য এটা একেই ধৰণৰ ছাগলী ৰাখি থলে। সন্ধ্যাৰ পাছত জোলাই ফটাফট টোপনিৰপৰা উঠি ছাগলীটো লৈ ঘৰলৈ আহিল। দেখিলে যে তাৰ মাকে তাক নেদেখি চিন্তা কৰি আছে। তাকে দেখি সি ক’লে, ‘খং আৰু কৰিব নালাগে, মা। মোৰ এইটো ছাগলীৰ গুণ দেখিলে তুমি আচৰিত হৈ যাবা !’ এইবুলি কৈ সি ছাগলীৰ নেজত আঙুলি দি ক’লে, ‘কাতু কুতু কুতু কুতু কুতু!!!’ কিন্তু ছাগলীয়ে নাহাঁহিলে আৰু তাৰ মুখৰপৰা কোনো মোহৰো নোলাল। জোলাই আকৌ এবাৰ কুটকুটাই দিলে, ‘কাতু কুতু কুতু কুতু কুতু কুতু কুতু কুতু!!’ বাৰে বাৰে কুটকুটাই থকা বাবে ছাগলীটোৰ খং উঠিল আৰু শিঙেৰে তাৰ নাকত এটা প্ৰচণ্ড খুণ্ডা মাৰিলে। খুণ্ডা খাই জোলা চিত হৈ পৰি ফোপাবলৈ ধৰিলে। তাৰ নাকৰ পৰা প্ৰায় আধালিটাৰ/তিনিপোৱা মান তেজ ওলাই গ’ল। তাৰ উপৰি মাকে এনেকুৱা বকনি দিলে যে তেনে বকনি সি আৰু কেতিয়াও খোৱা নাছিল। জোলাৰ খুউব খং উঠিল। কিন্তু সি আৰু কি ক’ব! সি আকৌ সেই বটগছৰ তললৈ গৈ চিঞৰিবলৈ ধৰিলে, ‘এটা খাম, দুটা খাম, সাতটাকেই চোবাই খাম। আৰে বেটাগণ, মোক দুবাৰ ফাঁকি দিলি, ঠগিলি, ছাগলীৰে মোৰ নাক থেঁতেলা কৰি দিলি। আজি আৰু তহঁতক ৰেহাই নিদিম।’\nভূতবোৰে শুনি-ভাবি আচৰিত হৈ ক’লে, সেৱা কৰিছোঁ মালিক, আমি কিয় আপোনাক ফাঁকি দিম? আৰু ছাগলীৰে কিয় আপোনাৰ নাক থেঁতেলা কৰিম?’ জোলাই তাৰ নাকটো দেখাই ক’লে, ‘এইয়া চা, তহঁতৰ ছাগলীয়ে শিঙেৰে মাৰি সি মোৰ কি দশা কৰিছে। তহঁত, তহঁত গোটেইকেইটাকে চোবাই খাম।’ ভূতবোৰে ক’লে, ‘সেইটো কেতিয়াও আমাৰ ছাগলী হ’ব নোৱাৰে। আপুনি ইয়াৰপৰা চিধা-চিধি ঘৰলৈ গৈছিল নে?’ জোলাই ক’লে, ‘নাই, ঘৰলৈ যোৱাৰ আগতে বন্ধুৰ ঘৰত গৈছিলোঁ। তাত অলপ সময় শুই পাচত ঘৰলৈ গৈছিলোঁ।’ ভূতবোৰে ক’লে, ‘আহাহা… কথাৰ গুৰি ক’ৰবাতহে! আপুনি যেতিয়া শুইছিল, সেই সময়ত আপোনাৰ বন্ধুৱে আপোনাৰ ছাগলী চুৰি কৰিছে।’ এইকথা শুনিয়েই জোলাই সকলো বুজিব পাৰিলে। সি ক’লে, ‘ঠিক ঠিক। সি বেটাই মোৰ কলহটোও চুৰি কৰিছে। এতিয়া কি হ’ব?’ ভূতবোৰে তাক এডাল লাঠি দি ক’লে, ‘এই লাঠিডালে আপোনাৰ কলহ আৰু ছাগলী আনি দিব। ইয়াক মাত্ৰ এবাৰ আপোনাৰ বন্ধুৰ কাষলৈ নি ক’ব, ‘লাঠি মাৰ’ তেতিয়া দেখিব কি মজা হ’ব! লাখ লাখ মানুহে ধৰিলেও এই লাঠিৰ পৰা হাত সাৰিব নোৱাৰে, লাঠিয়ে সকলোকে পিটি পিটি ঠিক কৰি দিব।’\nজোলাই সেই লাঠিডাল লৈ বন্ধুৰ কাষলৈ গৈ ক’লে, ‘বন্ধু, এটা মজা চাবা’ বন্ধুজনে ভাবিছে, “কি মজা হ’ব বাৰু?” তাৰপাচত যেতিয়া জোলাই ক’লে, ‘লাঠি মাৰ’ তাৰপাচত সি এনেকুৱা মজা দেখিলে যে তাৰ জন্মত আৰু কেতিয়াও দেখা নাই। লাঠিয়ে পিটি পিটি তাৰ মাথাৰপৰা চামৰা তুলি পেলালে। সি দৌৰি পলাব বিচাৰিলেও লাঠিয়ে পিটি পিটি তাক উভতাই আনে। তেতিয়া সি কান্দি কান্দি হাত যোৰ কৰি ক’লে, ‘তোমাৰ ভৰিত ধৰিছোঁ ভাই, তোমাৰ কলহ আৰু ছাগলী দুয়োটাই উভতাই দিম। মোক এৰি দিয়া।’ জোলাই ক’লে, ‘আগতে ছাগলী আৰু কলহ আন, তাৰপাচত তোক এৰিম।’ সি পিটন খাই খাই কলহ আৰু ছাগলী আনি দিলে। জোলাই কলহটো হাতত লৈ ক’লে, ‘সান্দহ ভৰ্তি হোৱা’ লগে লগে কলহত সান্দহ ভৰি গ’ল। ছাগলীক কুটকুটাই নিদিওঁতেই সি হো হো কৰি হাঁহিলে আৰু তাৰ মুখৰপৰা চাৰিশটা মোহৰ ওলাই পৰিল। তাৰপাছত সি তাৰ লাঠি, কলহ আৰু ছাগলী লৈ ঘৰলৈ গুচি গ’ল।\nকিছুদিনৰ পাছত সি আৰু দুখীয়া মানুহৰ দৰে থাকিবলগীয়া নহ’ল। লাহে লাহে সি ধনী-মানী মানুহ হৈ পৰিল। তাৰ ঘৰ, কাপোৰ, চাল-চলন, খোৱা-বোৱা, আদি সকলো ৰজাৰ দৰে হ’বলৈ ধৰিলে। দেশৰ ৰজাই আহি তাক খাতিৰ কৰেহি, তাৰপৰা পৰামৰ্শ নোলোৱালোকৈ কোনো কাম হাতত নলয়।\nতেনেতে এদিন সেই দেশত এটা ডাঙৰ ঘটনা হ’ল। অন্য দেশৰ ৰজা এজনে হাজাৰ হাজাৰ সেনা লৈ আহি জোলাৰ দেশ লুটিবলৈ ধৰিলে। ৰাজভঁৰালক লৈ দেশৰ ৰজাৰ চিন্তা বাঢ়িল, সেয়ে ৰজাই বেছি দেৰি নকৰি জোলাক ঘৰৰপৰা তৎক্ষণাত ৰাজসভালৈ মাতি পঠিয়ালে, ‘জোলাকাই, এতিয়া কি কৰিম কওকচোন!’ জোলাই ক’লে, ‘আপোনালোকৰ কোনো ভয় নাই, একো চিন্তা নকৰি মনে মনে ঘৰতে বহি থাকক, মই সকলো ঠিক কৰি দিম ।’ এইবুলি কৈয়েই সি তাৰ লাঠিডাল হাতত লৈ ৰাজদুৱাৰৰ বাহিৰত মনে মনে বহি ৰ’ল।\nআনফালে বিদেশী ৰজাই লুটি লুটি সেইফালেই আহিছে, বিদেশী ৰজাৰ সৈন্য, হাতী-ঘোঁৰাই গোটেইবোৰ হিলদল ভাঙি-চিঙি আহিছে, ধুলিয়ে আকাশ চুইছেগৈ। কিন্তু জোলাই একো ভয় নকৰি মনে মনে চাই ৰ’ল আৰু আৰু ভাবিলে, ‘আৰু অলপ আগুৱাই আহিলেই হ’ল!’ লাহে লাহে সিহঁত তাৰ কাষ চাপি চাপি আহিল। জোলাই তাৰ লাঠিডালক ক’লে, ‘লাঠি, মাৰ।’ জোলাই কোৱা লগে লগে আৰু সিহঁত আৰু যাব ক’লৈ? তেতিয়া এডাল লাঠিৰ পৰা লাখ লাখ লাঠি হৈ ৰজাবোৰ, সৈন্য, হাতী- ঘোঁৰা সকলোৰে গাত ধাপ ধাপ পিটন পৰিল। পিটন খায় ৰজাই কেঁকাই কেঁকাই ক’লে, ‘আৰু নামাৰিব, আমাৰ ভুল হৈছে, আমাক এৰি দিয়ক, আমি আমাৰ দেশলৈ গুচি যাম।’ জোলাই একো কোৱা নাই, সি মাত্ৰ মনে মনে চাইছে আৰু হাঁহিছে। শেষত ৰজাই ক’লে, ‘আপোনালোকৰ যি লুটিছোঁ সকলো উভতাই দিম, মোৰ ৰাজ্য দিছোঁ, সেৱা কৰিছোঁ, এৰি দিয়ক।’\nতেতিয়া জোলাই গৈ ৰজাক ক’লে, ‘বিদেশী ৰজাই সকলো উভতাই দিম বুলি কৈছে আৰু সিহঁতৰ ৰাজ্যও আপোনাক দিম বুলি কৈছে আৰু কৈছে ‘ক্ষমা কৰক, এৰি দিয়ক’— মই এতিয়া কি কৰিম মহাৰাজ? আজ্ঞা কৰক।’ ৰজাৰ কথাত জোলাই তাৰ লাঠি ৰখাই দিলে। তাৰপাচত বিদেশী ৰজাই কান্দি কান্দি ৰজাৰ ভৰিত পৰি ক্ষমা বিচাৰিলে। ৰজাই জোলাক দেখুৱাই ক’লে, ‘এই মানুহজনক যদি তোমালোকৰ অৰ্ধ ৰাজ্য দিয়া আৰু তাৰ লগত তোমাৰ ছোৱালীহঁতক এওঁৰ লগত বিয়া পাতি দিয়া তেতিয়াহে ক্ষমা কৰিম।’\nকথামতেই বিদেশী ৰজাই জোলাক অৰ্ধ ৰাজ্য আৰু তাৰ জীয়েকবোৰক দিবলৈ ৰাজি হ’ল। জোলা সেই অৰ্ধ ৰাজ্যৰ ৰজা হ’ল আৰু ৰজাৰ জীয়েকবোৰৰ লগত তাৰ বিয়া হ’ল।\n← হৃদৰোগৰ প্ৰতিৰোধ: নিৰ্দেশাত্মক পদক্ষেপ আৰু ব্যৱহাৰিক আঁচনি (ডা° মৃগাংক শেখৰ চলিহা)\nকৃতিত্ব: সাহিত্য ডট্ অৰ্গ →\nবহুত ভাল লাগিছে।মই আশা কৰো আগলৈ ইয়াকৈ ভাল সাধু লিখি সুনুৱাই


‘মেৰা মুল্ক; মেৰা দেশ...’ - হঠাৎ ছ'চিয়েল মিডিয়াৰ ট্ৰেণ্ডিঙত অনু মালিক! Prag News : Best Assamese News Channel, Latest Assam News Live Today , North East Breaking News\n‘মেৰা মুল্ক; মেৰা দেশ...’ - হঠাৎ ছ'চিয়েল মিডিয়াৰ ট্ৰেণ্ডিঙত অনু মালিক!\nমুম্বাইঃ চলিত ট'কিঅ’ অলিম্পিক-২০২০ত ইজৰাইলে পোনপ্ৰথমবাৰৰ বাবে আৰ্টিষ্টিক জিম্নাষ্টিকছত সোণৰ পদক লাভ কৰাৰ লগে লগে ভাৰতৰ ছ'চিয়েল মিডিয়া ব্যৱহাৰকাৰীৰ মাজত ট্ৰেণ্ডিং টপিক হৈ পৰে বলীউডৰ বিশিষ্ট সংগীত পৰিচালক তথা কণ্ঠশিল্পী অনু মালিক।\nইজৰাইলী জিম্নাষ্ট আৰ্টেম ডলগোপ্যাটে আৰ্টিষ্টিক জিম্নাষ্টিকছত সোণৰ পদক অৰ্জন কৰাৰ পাছত মেডেল প্ৰদান অনুষ্ঠানত ৰীতি অনুসৰি ইজৰাইলী ৰাষ্ট্ৰীয় সংগীত বাজি উঠে। ইয়াৰ পাছতেই ভাৰতীয় ছ'চিয়েল মিডিয়া ব্যৱহাৰকাৰীৰ মাজত ট্ৰেণ্ডিং হৈ পৰে অন্য এক বিষয়।


সত্ৰ - অসমীয়া ৱিকিপিডিয়া\nঅসমীয়া নৱবৈষ্ণৱ ধর্মীয় আনুষ্ঠানিক কেন্দ্ৰ\n"সত্ৰ" হৈছে মহাপুৰুষ শ্ৰীমন্ত শঙ্কৰদেৱ আৰু শ্ৰীশ্ৰী মাধৱদেৱে অসমত নৱবৈষ্ণৱ ধৰ্মৰ প্ৰচাৰ আৰু প্ৰসাৰৰ বাবে স্থাপন কৰা এক অনুষ্ঠান। ইষ্টদেৱতাক উপাসনা কৰা, ধৰ্মীয় তত্ত্ব চৰ্চা কৰা আৰু প্ৰসাৰ ঘটোৱা সত্ৰৰ ঘাই লক্ষ্য। ধৰ্ম চৰ্চাৰ উপৰিও সত্ৰসমূহ মহাপুৰুষীয়া তথা অসমীয়া সংস্কৃতি যেনে বৰগীত, সত্ৰীয়া নৃত্য, চালি নৃত্য, ঝুমুৰা নৃত্য, দশাৱতাৰ নৃত্য আদিৰ লগতে পুৰণি পুথি-পাজি আৰু আন আন বুৰঞ্জীমূলক সমলৰ ভঁৰাল। প্ৰথমতে অসমত ৬৬৫খন সত্ৰ আছিল যদিও এতিয়া তাৰে বেছিভাগৰে অস্তিত্ব নাই। এইকেইখনৰ ভিতৰত ৬৫খন কেৱল মাজুলীতে স্থাপন কৰা হৈছিল যাৰ ভিতৰত এতিয়া ২২ খনহে আছে।\n2 সত্ৰ নামৰ উৎপত্তি\n3 সত্ৰৰ পদসমূহ\n4 সত্ৰৰ গঠন\n5 সত্ৰৰ মূল অংশসমূহ\n5.1 নামঘৰ আৰু মণিকুট\n5.2 গুৰু গৃহ\n5.4 বৈষ্ণৱ-গৃহ চাৰিহাটী\n6 সত্ৰৰ বিভাজন\n6.1 সম্প্ৰদায় আৰুআচাৰ ভেদে\n6.2 জীৱন ধাৰণৰ প্ৰণালী ভেদে\n7 সত্ৰৰ দৈনন্দিন কৰ্ম আৰু অনুষ্ঠান\n7.1 সামূহিক কাম\n7.2 ব্যক্তিগত কাম\n8 সত্ৰৰ সাজ-পোছাক\n9 বিভিন্ন সত্ৰসমূহ\nমহাপুৰুষ শ্ৰীমন্ত শঙ্কৰদেৱৰ ধৰ্ম প্ৰচাৰৰ আদিকালতে সত্ৰৰ উৎপত্তি হোৱা বুলি ধাৰণা কৰা হয়। শঙ্কৰদেৱে তেওঁৰ জন্মস্থান বৰদোৱাত প্ৰথমখন সত্ৰ স্থাপন কৰিছিল। নতুনকৈ ধৰ্ম প্ৰচাৰ কৰা ঠাইত তেওঁ "প্ৰাৰ্থনা ঘৰ" (হৰি গৃহ) স্থাপন কৰিছিল যি পিছলৈ সাংস্কৃতিক কেন্দ্ৰৰ ৰূপ লয়। ইয়াক "থান"(সংস্কৃত- স্থান) বুলি কোৱা হৈছিল। অসমৰ ইমূৰৰ পৰা সিমূৰলৈ ধৰ্ম প্ৰচাৰৰ বাবে যাত্ৰা কৰোঁতে তেওঁ ঠায়ে ঠায়ে থান স্থাপন কৰিছিল।\nবৰদোৱাৰ পিছতে শংকৰদেৱে আহোম ৰজাৰ ৰোষত পৰি ব্ৰহ্মপুত্ৰৰ উত্তৰ পাৰলৈ আহি ধুৱাহাট বেলগুৰিত সত্ৰ প্ৰতিষ্ঠা কৰাৰ কথা চৰিত পুথিত উল্লেখ আছে। তাৰপিছত দক্ষিণ পাৰত ক্ষেত্ৰী, কাপালত, চুণপোৰা, পালেদি, কমাৰকুছি আদি ঠাইলৈ গৈ সত্ৰ প্ৰতিষ্ঠা কৰে। ইয়াৰ পিছতে সমসাময়িকভাৱে শংকৰদেৱে পাটবাউসীত, হৰিদেৱে মানৰিত, দামোদৰদেৱে বৈকুণ্ঠপুৰত আৰু মাধৱদেৱে সুন্দৰীদিয়া, গণককুছি আৰু বৰপেটাত সত্ৰ প্ৰতিষ্ঠা কৰে। শংকৰদেৱে দিয়া দায়িত্ব পালন কৰি গোপালদেৱে পৰৱৰ্ত্তীকালত উজনি অসমৰ ডেবেৰাপাৰত প্ৰথম সত্ৰ প্ৰতিষ্ঠা কৰে।\nসত্ৰৰ প্ৰতিষ্ঠাৰ কম সময়ৰ ভিতৰতে ধৰ্ম প্ৰচাৰৰ উপৰিও সাহিত্য, সংগীত, নৃত্য, নাট, স্থাপত্য, ভাস্কৰ্য্য আদি কলাসমূহৰ চৰ্চা আৰু অনুশীলনৰ কেন্দ্ৰৰূপে পৰিগণিত হৈ উঠে। তদুপৰি, নামঘৰ, মণিকুট, গুৰুগৃহ, ভকতৰ হাটী, ভঁৰাল ঘৰ, অতিথিশালা, কৰাপাট আদি নিৰ্মাণেৰে সত্ৰৰ পৰিসৰ বৃ্দ্ধি কৰা হ’ল। এনেদৰে পূৰ্ণ পৰ্য্যায়ৰ সত্ৰ স্থপনত অগ্ৰণী ভূমিকা গ্ৰহণ কৰিছিল মাধৱদেৱ আৰু দামোদৰদেৱে।\nশঙ্কৰদেৱৰ প্ৰধান শিষ্য মাধৱদেৱ বৰপেটাত স্থাপন কৰা থানখনেই আছিল সৰ্ববৃহৎ। মাধৱদেৱে এক শৰণ নাম ধৰ্ম প্ৰচাৰৰ দায়িত্ব ন্যস্ত কৰা বাৰজন মুখ্য শিষ্যইও অসমৰ ভিন ভিন ঠাইত থান স্থাপন কৰে। এই থানবোৰেই কালক্ৰমত বৈষ্ণৱ ধৰ্মৰ প্ৰাণকেন্দ্ৰ "সত্ৰ" নামেৰে জনাজাত হয়।\nসত্ৰ নামৰ উৎপত্তিসম্পাদনা কৰক\nমাজুলীৰ গড়মূৰ সত্ৰ\n"সত্ৰ" শব্দটোৰ আভিধানিক অৰ্থ হৈছে অধিবেশন, হোম-যজ্ঞানুষ্ঠান, নিবাসস্থান। এই শব্দ প্ৰথমে "শতপথ ব্ৰাহ্মণ"ত "আহুতি" বুজাবলৈ ব্যৱহাৰ কৰা হৈছিল। ভাগৱত গীতাতো এই শব্দটো ভিন ভিন ঠাইত ব্যৱহাৰ কৰা হৈছে। গীতাত উল্লেখ থকা অনুসৰি বিষ্ণুক্ষেত্ৰ নৈমিষাৰণ্যত শৌনকাদি ঋষিসকলে স্বৰ্গপ্ৰাপ্তিৰ কাৰণে হাজাৰ বছৰ ধৰি যি অনুষ্ঠান পাতি আছিল সেয়ে সত্ৰ। কিন্তু অসমৰ নৱবৈষ্ণৱ ধৰ্মৰ আমোলত শঙ্কৰদেৱে ধৰ্ম প্ৰচাৰৰ বাবে কিছুকাল থকা স্থানসমূহেই "সত্ৰ" বুলি জনাজাত হয়। গতিকে অসমত সত্ৰ শব্দটো বৈষ্ণৱ ধৰ্ম পালন আৰু প্ৰচাৰৰ বাবে গুৰু-শিষ্য সমন্বিতে থকা কেন্দ্ৰ অৰ্থত ব্যৱহাৰ হয়। সত্ৰ অনুষ্ঠানৰ মূল স্বৰূপ নিৰ্ণয় কৰি সত্ৰ শব্দৰ পূ্ৰ্ণ ব্যাখ্যা প্ৰথমবাৰৰ বাবে ’শৰণ মালিকা’ত ভট্টদেৱে উল্লেখ কৰিছিল।\nসত্ৰৰ আন এক অৰ্থ হ’ল ধৰ্ম, শৰণ আদি আধ্যাত্মিক শিক্ষা দিয়া কাৰ্য্য। শংকৰদেৱে ব্ৰাহ্মণক পোনপটিয়াকৈ নিজে শৰণ নিদি ব্ৰাহ্মণৰ দ্বাৰা দিয়া কাৰ্য্যত সত্ৰ শব্দ ব্যৱহাৰ কৰা দেখা যায়। অৱশ্যে সেই সময়ত সত্ৰ শব্দৰ বহুল প্ৰয়োগ হোৱা নাছিল। তাৰ পৰিৱৰ্ত্তে কীৰ্তন ঘ, হৰিগৃহ, থান আদি শব্দৰহে ব্যাপক প্ৰচলন আছিল।\nগুৰুজনাই বৰদোৱা বা বট্ৰদৱাত স্থাপন কৰা সত্ৰখনেই প্ৰথম সত্ৰ। তাত তেওঁ এটা প্ৰাথনা ঘৰ সজায় য'ত নাম-কীৰ্তনৰ লগতে ধৰ্মীয় আলোচনাও হৈছিল। শঙ্কৰদেৱৰ পিছৰ যুগত তেওঁ বা আন আন গুৰুসকলে কিছুকাল থকা সত্ৰসমূহ যেনে বৰদোৱা, বেলগুৰি, বৰপেটা আদিক সত্ৰৰ সলনি "থান" বুলি কোৱা হ'ল। কোনো কোনো জীৱনীকাৰে অৱশ্যে "সত্ৰ" আৰু "থান"ৰ প্ৰভেদ নাৰাখে।\nসত্ৰৰ পদসমূহসম্পাদনা কৰক\nসত্ৰাধিকাৰ পীতাম্বৰ দেৱগোস্বামী\nসত্ৰাধিকাৰ আৰু তেওঁৰ সহকাৰীসকলে সত্ৰ এখনৰ কাম-কাজ পৰিচালনা কৰে। সত্ৰত তলত দিয়া সদস্যসকল থাকে:\nঅধিকাৰ : তেওঁ হৈছে সত্ৰৰ ধাৰ্মিক আৰু আধ্যাত্মিক দিশৰ মুৰব্বী। দীক্ষা গ্ৰহণৰ অনুষ্ঠান "শৰণ" আৰু "ভজন" তেওঁৰ প্ৰত্যক্ষ তত্ত্বাৱধানত অনুষ্ঠিত হয়। তেওঁক "সত্ৰীয়া" বা "মহন্ত" বুলিও কোৱা হয়।\nডেকা-অধিকাৰ : সহ মুৰব্বী। ক্ষমতা আৰু সন্মানৰ ক্ষেত্ৰত অধিকাৰৰ পিছতেই তেওঁৰ স্থান। অধিকাৰৰ মৃত্যু হ'লে বা অধিকাৰৰ অনুপস্থিতিত ডেকা-অধিকাৰেই সত্ৰৰ দায়িত্বভাৰ গ্ৰহণ কৰে।\nভকত : যদিও যিকোনো ভক্তকে "ভকত" বুলি ক'ব পাৰি তথাপি সত্ৰৰ পৰিচালনাত সহযোগ কৰা বা সত্ৰৰ চোহদতে বসবাস কৰা ভক্তসকলকহে "ভকত" বুলি কোৱা হয়। অবিবাহিত এই ভকতসকলক "কেৱলীয়া ভকত" বুলিও কোৱা হয়।\nশিষ্য : সত্ৰৰ আন আন ভক্তসকলক শিষ্য বুলি কোৱা হয়। অসমৰ বহুতো বৈষ্ণৱ পৰিয়ালৰ সত্ৰৰ প্ৰতি আনুগত্য থাকে।\nইয়াৰ উপৰিও ব্যৱস্থাপনা আৰু ধৰ্মীয় কাৰ্য সুকলমে চলাবলৈ বিভিন্ন পদ থাকে। ডাঙৰ সত্ৰত থকা এনে পদসমূহ হ'ল :\nসত্ৰৰ গঠনসম্পাদনা কৰক\nসত্ৰসমূহ গঠনৰ তিনিটা মুখ্য স্তৰ থাকে- মূলসত্ৰ, আজ্ঞাপৰ সত্ৰ আৰু শাখা সত্ৰ। কোনোবা এগৰাকী মহাপুৰুষৰ পোনপটীয়া আজ্ঞাৰে প্ৰতিষ্ঠা হোৱা সত্ৰক মূলসত্ৰ, সেই সত্ৰৰ গুৰুৰ আজ্ঞালৈ প্ৰসিদ্ধ শিষ্য বা ভক্তই আন এঠাইত প্ৰতিষ্ঠা কৰিলে সেই সত্ৰক আজ্ঞাপৰ সত্ৰ আৰু মুল সত্ৰৰ বিশেষ প্ৰতীক লৈ সত্ৰীয়া আৰ্হি ৰাখি আন এঠাইত সত্ৰ প্ৰতিষ্ঠা কৰিলে সেই সত্ৰক শাখা সত্ৰ বুলি কোৱা হয়।\nদক্ষিণপাত সত্ৰৰ মূল তোৰণৰ ফটো\nসত্ৰৰ মূল অংশসমূহসম্পাদনা কৰক\nচটাই সত্ৰৰ অন্তৰ্ভাগ। চটাই সত্ৰ যোৰহাট নগৰৰ পৰা প্ৰায় ১৪ কিলোমিটাৰ পূবত অৱস্থিত দক্ষিণপাট সত্ৰৰ এক শাখা।\nসত্ৰৰ মূল অংগসমূহ হৈছে- নামঘৰ আৰু মণিকুট, গুৰু গৃহ, ভঁৰাল, বৈষ্ণৱ-গৃহ চাৰিহাটী, কৰাপাট, অতিথিশালা, নাট্যশালা আৰু ভোগঘৰ।\nনামঘৰ আৰু মণিকুটসম্পাদনা কৰক\nনামঘৰ আৰু মণিকুট সত্ৰৰ কেন্দ্ৰবিন্দু। এই নামঘৰ আৰু মণিকুট সাধাৰণতে সত্ৰৰ প্ৰায় মাজভাগত পূবা-পশ্চিমাকৈ থাকে। নামঘৰৰ চাৰিওকাষে ভক্তসকলৰ প্ৰদক্ষিণৰ বাবে চালি থাকে। সত্ৰবিশেষে এই চালি মুকলি বা বেৰি ৰখা হয়। নামঘৰৰ মাজভাগতে চৈধ্য প্ৰসংগ, ভাগৱত পাঠৰ বাবে ভাগৱতৰ আসন, পদ পাঠৰ বাবে পদৰ আসন আদি নিৰ্দিষ্ট স্থানত থাকে। নামঘৰৰ মূল খুঁটাৰ কাষত গুৰুৰ আসন থাকে। নামঘৰৰ লগত সংলগ্ন কৰি সুকীয়াকৈ এক পৃথক ঘৰ নিৰ্মাণ কৰি ভাগৱত বা মূৰ্তি ৰখা হয় আৰু এই ঘৰক মণিকুট বুলি কোৱা হয়। ঈশ্বৰ উপাসনাৰ বাবে সিংহাসন প্ৰতিষ্ঠা কৰি তাতে ভাগৱত স্থাপন কৰা হয়। এই স্থান সৰ্বোচ্চৰূপে গণ্য কৰা হয়। মণিকুটক বৰপেটা কমলাবাৰী আদি সত্ৰত ভাঁজঘৰ বুলি কোৱা হয়। মূলত: ভাঁজ দি পৃথককৈ সঁজা হয় বাবেই এই নাম।\nসত্ৰৰ মণিকুটত অষ্টপ্ৰকাৰৰ মূৰ্তিৰ যিকোনো এবিধ মূৰ্ত্তি স্থাপন কৰাৰ নিয়ম। এই অষ্টপ্ৰকাৰ হৈছে- শিলৰ,কাঠৰ, অষ্ট ধাতুৰ, লেপন,লেখন (আখৰ), বালি-মাটি, মনৰ কল্পিত আৰু মণিৰে তৈয়াৰী মূৰ্তি। সাধাৰণতে সত্ৰৰ মণিকুটত শিল, সোণ বা পিতলৰ মূৰ্তি থাকে।\nনামঘৰৰ সম্মুখ ভাগত মুকলিকৈ সঁজা আৰু চিত্ৰ-বিচিত্ৰ ৰূপত সঁজোৱা অংশটোক ৰাঙলী চ’ৰা বুলি কোৱা হয়। এই চ’ৰাত ধৰ্মীয় বিচাৰ আদি নিষ্পত্তি কৰা হয়।\nগুৰু গৃহসম্পাদনা কৰক\nসত্ৰীয়া জীৱনৰ পথ প্ৰদৰ্থক হ’ল গুৰু। সত্ৰৰ সকলো কমৰ পৰিচালনা আৰু সত্ৰ সংৰক্ষণৰ দায়িত্ব গুৰুৰ ওপৰত থাকে। সেয়ে গুৰুক সত্ৰাধিকাৰ বুলি কোৱা হয়। সত্ৰাধিকাৰৰ বাবে সত্ৰৰ সোঁমাজতে নামঘৰৰ মণিকুটৰ কাষত স্থান নিৰ্দিষ্ট কৰি থোৱা থাকে। বহু সত্ৰত অৱশ্যে অন্যন্য বৈষ্ণৱ বা ভকতসকলে থকা হাটীৰ লগতে সত্ৰাধিকাৰৰ বাসভৱন থাকে।\nঈশ্বৰ উপাসনাৰ উপাচাৰসমূহ, সত্ৰৰ যাবতীয় সমপ্দ আৰু ভৰণ-পোষণৰ সামগ্ৰীসমূহ ভঁৰালত ৰখা হয়। এই ভঁৰাল-গৃহ সাধাৰণতে সত্ৰৰ মাজভাগত নামঘৰৰ আশে পাশে থাকে। কোনো কোনো সত্ৰত এই ভঁৰালৰ ভাগ দুটা- চাউলকে আদি কৰি অন্য সা-সামগ্ৰী ৰখা স্থানক চাউল ভঁৰাল আৰু ধন-সম্পত্তি আদি ৰখা স্থানক ধন ভঁৰাল বুলি কোৱা হয়। সত্ৰৰ কৰ-বৰঙনিৰ বাবদ ৰাইজৰ পৰা আৰু সত্ৰত খাট-পাম আদিৰ পৰা অহা ধান-চাউল আদি চাউল ভঁৰালত জমা থাকে, তেনেদৰে টকা-পইচা, অলংকাৰ, সোণ-ৰূপ, কাঁহ-পিতলৰ বাচন-বৰ্তন, কাপোৰ, গামোচা আদি ধন ভঁৰালত জমা থাকে।\nবৈষ্ণৱ-গৃহ চাৰিহাটীসম্পাদনা কৰক\nনামঘৰ-মণিকুট স্থানক সন্মুখত লৈ সত্ৰৰ চাৰিওফালে বৈষ্ণৱসকলে একোটা বহা পৰিচালনা কৰি সমূহীয়াভাৱে বাস কৰে আৰু এই ঠাইক ’হাটী’ অৰ্থাৎ শাৰী পাতি থকা ঘৰৰ সমষ্টি বুলি কোৱা হয়। চাৰিওদিশত চাৰিটা হাটী থাকে বাবে এই হাটীসমূহক পূব হাটী, পশ্চিম হাটী, উত্তৰ হাটী আৰু দক্ষিণ হাটী বুলি জনা যায়। পূ্ৰ্বতে হাটী ঘৰ এখন চালিৰ তলত এটা দীঘল ঘৰ হিচাপে নিৰ্মাণ কৰা হৈছিল যদিও বৰ্তমান হাটীৰ গঠনৰ কিছু পৰিৱৰ্তন হৈছে। হাটীৰ অন্তৰ্গত প্ৰত্যেকটো ঘৰক একোটা ’বহা’ বুলি কোৱা হয়।\nসত্ৰৰ সন্মুখত সত্ৰলৈ সোমোৱা পথৰ আৰম্ভণিতে থকা মুখ্য তোৰণখনক কৰাপাট বুলি জনা যায়। কৰাপাট দুখন-সত্ৰলৈ সোমোৱা পথৰ আৰম্ভণিতে ’বহি: কৰাপাট’ আৰু সত্ৰীয়া পৰিৱেশৰ ভিতৰলৈ সোমোৱা ঠাইত থকা ’অন্ত: কৰাপাট’। কৰাপাটত সাধাৰণতে হাতী, সিংহ, ম’ৰা আদি প্ৰতীক চিহ্ন থাকে। ভিতৰ কৰাপাটৰ আগতেই যানবাহন আৰু পাদুকা আদি ত্যাগ কৰিহে প্ৰবেশ কৰাৰ নিয়ম।\nমাজুলীৰ আউনিআটী সত্ৰৰ সিংহাসন ভাগ\nসত্ৰলৈ অহা শিষ্য বা অন্য অতিথিৰ বাবে সত্ৰত অতিথিশালা থাকে। অতিথিশালাৰ সুবিধা নথকা সত্ৰ সমূহত বৈষ্ণৱ বহাবিলাকতে থকাৰ ব্যৱস্থা কৰা হয়।\nসত্ৰত তিথি, ভাওনা আদিৰ আখৰা কৰাৰ বাবে সুকীয়াকৈ নাট্যশালা বা আখৰা ঘৰ থাকে। এই আখৰা ঘৰ সাধাৰণতে নামঘৰৰ লগত সংলগ্ন থাকে।\nঈশ্বৰৰ সিদ্ধ ভোগ আৰু নৈবদ্য আদি প্ৰস্তুত কৰাৰ বাবে সুকীয়াকৈ থকা ঠাইক ভোগঘৰ নামেৰে জনা যায়।\nইয়াৰোপৰি সত্ৰৰ আন দুটা মূল অংশ হৈ প্ৰয়াত সত্ৰাধিকাৰসকলৰ স্মৃতিত নিৰ্মাণ কৰা থানঘৰ আৰু মহাপুৰুষসকলৰ পদ-চিহ্ন আৰু প্ৰয়াত সত্ৰাধিকাৰৰ ব্যবহৃত বিশেষ সামগ্ৰী আদি ৰখা পদশিলা ঘৰ। থানঘৰ সাধাৰণতে বহি: কৰাপাটৰ পৰা অন্ত: কৰাপাটৰ ভিতৰত পথৰ কাষত নিৰ্মাণ কৰা হয়। থানঘৰত দৈনিক ধূপ-দীপ প্ৰজ্বলন কৰি সত্ৰাধিকাৰক শ্ৰদ্ধা জনোৱাৰ নিয়ম।\nসত্ৰৰ বিভাজনসম্পাদনা কৰক\nসম্প্ৰদায় আৰুআচাৰ ভেদেসম্পাদনা কৰক\nশংকৰদেৱৰ প্ৰয়ানৰ পিছত সম্প্ৰদায় আৰু আচাৰভেদে অসমৰ সত্ৰসমূহ বিভিন্ন সংহতিত বিভক্ত হয়। ইয়াৰ মূল ভিত্তি হ’ল গুৰু, দেৱ, নাম, ভকত-এই চাৰিবিধ প্ৰধান আধাৰৰ সত্ৰভেদে তুলনামূলক গুৰুত্ব। বৰ্তমান প্ৰচলিত মূল সংহতিসমূহ হ’ল-\nব্ৰহ্ম সংহতি: ব্ৰাাহ্মণ্য নিয়ম নীতিৰ প্ৰাধান্য থাকে। এই সংহতিৰ প্ৰৱৰ্তক দামোদৰদেৱ আৰু তেওঁৰ সহযোগী হৰিদেৱ। উদাহৰণ- পাটবাউসী সত্ৰ, দক্ষিণপাট সত্ৰ, খুদিয়া সত্ৰ।\nপুৰুষ সংহতি: ব্ৰহ্ম আৰু নামৰ প্ৰাধন্যৰ ওপৰত প্ৰতিষ্ঠিত। এই সংহতিৰ প্ৰৱৰ্ত্তক শংকৰদেৱৰ নাতি পুৰুষোত্তম ঠাকুৰ বুলি জনা যায়। উদাহৰণ- এলেঙী সত্ৰ, নৰোৱা, কোৱামৰা, চামগুৰি সত্ৰ।\nকাল সংহতি : গুৰুৰ প্ৰাধান্যৰ ওপৰত সৃষ্টি হৈছে। এই সংহতিৰ মূল স্ৰষ্টা ভাৱানীপুৰীয়া গোপাল আতা। উদাহৰণ- চৰাইবাহী সত্ৰ,আঁহতগুৰি সত্ৰ।\nনিকা সংহতি: নাম আৰু ভকতৰ গুৰুত্বৰ ওপৰত ভিত্তি কৰি প্ৰতিষ্ঠিত। বাদুলা পদ্ম আতা আৰু মথুৰা দাস বুঢ়া আতা এই সংহতিৰ প্ৰৱৰ্ত্তক। উদাহৰণ- কমলাবাৰী সত্ৰ, জৰাবাৰী সত্ৰ।\nচামগুৰি সত্ৰৰ মুখা শিল্পৰ ফটো\nজীৱন ধাৰণৰ প্ৰণালী ভেদেসম্পাদনা কৰক\nসকলো সত্ৰে লক্ষ্য আৰু উদেশ্য একে হ’লেও জীৱন ধাৰণৰ প্ৰণালী অনুসৰি সত্ৰত মূল তিনিটা ভাগ থাকে-\nউদাস সত্ৰ: এনে সত্ৰত সত্ৰাধিকাৰ, ডেকাকে ধৰি বৈষ্ণৱসকলে বিষয় সুখ ত্যাগ কৰি আধ্যাত্মিক জীৱনধাৰা পালন কৰে। উদাহৰণ-আউনীআটী, দক্ষিণপাট, নতুন কমলাবাৰী, উত্তৰ কমলাবাৰী আদি।\nঅৰ্ধ উদাস সত্ৰ: এনে সত্ৰৰ দুটা ভাগ থাকে। সত্ৰৰ মূল সীমাৰ ভিতৰত উদাসীনসকলৰ আৰু সত্ৰৰ গাতে লাগি থকা বাহিৰ অংশত গৃহস্থীসকলৰ বাসস্থান থাকে। উদাসীনসকলে উদাস ৰীতি নীতিৰে আৰু গৃহস্থীসকলে গাৰ্হস্থ্য জীৱন যাপন কৰে। উদাহৰণ- বৰপেটা সত্ৰ।\nগৃহস্থী সত্ৰ: সত্ৰত বসবাস কৰিও সম্পূৰ্ণ সাংসাৰিক জীৱন অতিবাহিত কৰিব পাৰে। উদাহৰণ-গড়মূৰ সত্ৰ।\nসত্ৰৰ দৈনন্দিন কৰ্ম আৰু অনুষ্ঠানসম্পাদনা কৰক\nসামূহিক কামসম্পাদনা কৰক\nনামঘৰ-মণিকুটৰ কৰ্ম: প্ৰতিদিনে পুৱাতে নামঘৰৰ দুৱাৰ খুলি নামঘৰ, মণিকুট আৰু নামঘৰৰ পিৰালি সৰা-মচা কৰা হয়। ইয়াৰ পিছতে মণিকুটৰ পূজাৰী, দেউৰী, আঠপৰীয়া, মলিয়া, ধূপীয়া আদি মণিকুটলৈ আহে। নৈবদ্য সজোৱা দেউৰীয়ে নৈবদ্যৰ সামগ্ৰী মাহ-প্ৰসাদ ধুই আৰু কল-কুঁহিয়াৰ উপকৰণ আদি কাটি-ছিঙি শৰাইত সজাই আগবঢ়ায়। চন্দন পিহা দেউৰীয়ে চন্দন বটি পূজাৰ কাৰণে যোগান ধৰে। শলা লগোৱা দেউৰীয়ে প্ৰত্যকে আসনত পূজাৰ বাবে শলা-বন্তি লগাই দিয়ে। ভাগৱত পদ থাপনাৰ সন্মুখতো শলা-বন্তি প্ৰস্তুত কৰি দিয়ে। মণিকুটত জ্বলি থকা অখণ্ড বন্তিতো এই দেউৰীয়ে তেল-শলিতাৰ নিয়মিত যোগান ধৰে। তেনেদৰে ফুললতুলীয়াই ফুল ছিঙি পূজাৰ বাবে যোগান ধৰে আৰু মলিয়াই বিগ্ৰহৰ মালা যোগান ধৰে। প্ৰাথমিক প্ৰস্তুতি হৈ উঠাৰ লগে লগে কাঁহ-ধ্বনি বা ডবাৰে পুৱাৰ প্ৰসংগৰ জাননী দিয়া হয়। লগে লগে পূজাৰী আহি মণিকুটত পূজা সম্পন্ন কৰে। লগতে নাম লগোৱা আৰু শ্ৰবণ-কীৰ্তনকাৰী বৈষ্ণৱসকল আহি নামঘৰত নাম-কীৰ্ত্তনত ভাগ লয়হি। নাম সামৰণিৰ আগে আগে আশীৰ্বাদীয়াই আশীৰ্বাদ দিয়ে। নামৰ সামৰণিত ডবা বজাই জাননী দিয়াৰো নিয়ম। সামৰণিত প্ৰসাদ বিতৰণ কৰা হয়।\nসত্ৰাধিকাৰৰ বাসভৱনৰ কৰ্ম:\nব্যক্তিগত কামসম্পাদনা কৰক\nসত্ৰস্থসকলে দৈনন্দিন জীৱনৰ কাম-কাজসমূহ চাৰিটা অৱস্থাৰ মাজেৰে পালন কৰে- ধূতি বা সজ, বিশুদ্ধি বা ফুৰা, বাহী আৰু চুৱা।\nবাহী: আগনিশা শুবলৈ যোৱাৰ পৰা পিছদিনা পুৱা শৌচাচাৰ কৰাৰ আগ মুহূৰ্ত্তলৈকে এই সময়ছোৱা বাহী অৱস্থা। সূৰ্যোদয়ৰ লগে লগে বিছনা ত্যাগ কৰাটো সত্ৰৰ অধিবাসীসকলৰ এক ধৰা-বন্ধা নীতি। সাৰ পায়ে পদ্মাসন অৱস্থাত গুৰু স্মৰণ কৰিব লাগে। বিছনাৰ পৰা নামাৰ সময়ত সোঁহাতেৰে পৃথিৱীক নমস্কাৰ জনাই দক্ষিণে ভৰি মাটিত দিয়ে। বিছনা ত্যাগ কৰি বাহিৰলৈ গৈ মু্খ-হাত ধুই, হাত ভৰি তিয়াই মূৰত পানী লয়। এইখিনি সময়ৰ পৰা শৌচাচাৰ কৰালৈকে নিজ বহাৰ বাহী কাম যেনে ঠাই সৰা, মচা, বাচন-বৰ্তন ধুৱা আৰু গাই-গৰু চোৱা আদি কাম কৰে। বাহী অৱস্থাত উপাসনাৰ থলীলৈ আৰু পাগ পত্ৰ কৰা স্থান বা ভোজনশালালৈ যোৱা নিষেধ।\nচুৱা:শৌচাচাৰ কৰিবলৈ যোৱাৰ পৰা গা-ধোৱালৈকে এইখিনি সময়ক চুৱা অৱস্থা বুলি কোৱা হয়। সত্ৰীয়া জীৱনত পুৱা গধূলি দুবাৰ শৌচাচাৰ কৰাৰ নিয়ম। গতিকে দিনটোত দুবাৰ চুৱা অৱস্থা থাকে। পুৱা এই অৱস্থাত শৌচাচাৰ কৰি দাঁত ঘঁহা, মাটি-পানী লোৱা আৰু তৈলমৰ্দন কৰাৰ নিয়ম। গধূলিদাঁত ঘঁহা আৰু তৈল মৰ্দন নিষেধ। স্নান কৰাৰ সময়ত ’নাৰায়ণ’ নাম উচ্চাৰণ কৰি এচলু পানীৰে মূৰৰ ওপৰত ঘূৰাই, তাৰ পিছত চাৰি বস্তু গুৰু, দেউ, নাম, ভকতৰ নামত চাৰি চলু পানী শিৰত লৈ গাত ঢালে।\nধুতি: স্নান কৰি উঠি তিয়নি সলাই পৰিষ্কাৰ কাপোৰ পিন্ধাৰ পৰা ধুতি অৱ্স্থা আৰম্ভ হয়। এই অৱস্থাতে প্ৰাৰ্থনা , ভোজন আদি কাম সমাপন কৰে। সেইদৰে সন্ধিয়া স্নান কৰাৰ পৰা ৰাতি ভোজন কৰালৈকে এইখিনি সময়ো শুতি অৱস্থা।\nবিশুদ্ধি: দিনৰ প্ৰথম ভোজনৰ পিছৰ পৰা সন্ধিয়া গা ধুৱা সময়লৈকে বিশুদ্ধি অৱস্থা। এই অৱস্থাত ভকতসকলে মুকলিকৈ ফুৰিব পাৰে। ধুতি ঠাই, গা ধুৱা ঠাই আৰু অস্পৃশ্য ঠাইৰ বাহিৰে সকলোতে এই অৱস্থাত ফুৰা-চকা কৰিব পাৰে। সেয়ে এই অৱস্থাক ’ফুৰা’ বুলিও কোৱা হয়।\nসত্ৰৰ সাজ-পোছাকসম্পাদনা কৰক\nসত্ৰৰ অধিবাসীসকলে সাধাৰণতে কপাহী ধুতি, কপাহী চোলা, চাদৰ, খনীয়া, চেলেং আদি সাজ পৰিধান কৰে। উৎসৱ-পৰ্বত বা বিশেষ উপলক্ষ্যত পাটৰ বা মুগাৰ ধুতি, চোলা বা চাদৰৰ ব্যৱহাৰ হয়। উৎসৱ বা অন্য বিশেষ উপলক্ষ্যত সত্ৰাধিকাৰে পাগমৰা আৰু খনীয়া বা বৰ কাপোৰ লোৱাটো অপৰিহাৰ্য্য। পাগৰ ওপৰত খনীয়া, নিৰ্মালি, গলত গলমালা থাকে। এগৰাকী গোঁসাই বা বৈষ্ণৱ ভকতৰ সাজ হ’ল, থোৰ মৰা চুৰীয়া, গাত চেলেং বা খনীয়া চাদৰ, কপালত ফোঁট, মূৰত চুলিৰ খোপা, চুলিৰ খোপা বা শিৰৰ মাজত নিৰ্মালি আদি।\nসত্ৰত সাধাৰণতে সকলোৱে বিশুদ্ধি অৱস্থাতহে চোলা পিন্ধে। ধুতি অৱস্থাত কেৱল চুৰীয়া আৰু চেলেং বা খনীয়া কাপোৰ পিন্ধে। সত্ৰত প্ৰসঙ্গৰত অৱস্থাত চুৰীয়া গাঁঠি দি পিন্ধা নিষেধ। দুয়োফালে দুটা মূৰ খোঁচনা মাৰিহে পিন্ধিব লাগে।\nসত্ৰৰ ভিতৰত সত্ৰাধিকাৰৰ বাহিৰে কোনেও পাদুকা ব্যৱহাৰ কৰিব নোৱাৰে।\nবিভিন্ন সত্ৰসমূহসম্পাদনা কৰক\nঅসমৰ চাৰিখন ৰাজ সত্ৰ হ'ল:-\nযদিও এই চাৰি ৰাজসত্ৰ সমশ্ৰেণীত পৰে তথাপিও আউনীআটী সত্ৰ প্ৰথম শ্ৰেণী, দ্বিতীয়ত দক্ষিণপাট সত্ৰ, তৃতীয়ত গড়মূৰ সত্ৰ, চতুৰ্থত কুৰুৱাবাহী সত্ৰ হয়।\nনৱবৈষ্ণৱ ধৰ্মৰ চাৰি সংহতিৰ অন্তৰ্গত কালসংহতিৰ সত্ৰসমূহে মধ্যযুগীয় অসমৰ ইতিহাসত বিশেষ স্থান অধিকাৰ কৰিছে।\nগোৱিন্দ ভৱন গীতা সত্ৰ\n↑ 1.0 1.1 1.2 1.3 1.4 "Satras". atributetosankaradeva. 2009-09-03. http://www.atributetosankaradeva.org/satra.htm। আহৰণ কৰা হৈছে: 2013-03-24.\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 2.11 2.12 2.13 2.14 2.15 2.16 2.17 2.18 2.19 2.20 2.21 ’সত্ৰীয়া উৎসৱৰ পৰিচয় আৰু তাৎপৰ্য’ (২০০২)- ড॰ শ্ৰী শ্ৰী পীতাম্বৰ দেৱগোস্বামী; কৌস্তভ প্ৰকাশন, ডিব্ৰুগড়\n↑ "Assam. Jorhat". Travelmasti.com. http://www.travelmasti.com/domestic/assam/jorhat.htm। আহৰণ কৰা হৈছে: 2013-03-24.\n↑ The Government of Assam official website আহৰণ কৰা তাৰিখ: ১০ ছেপ্টেম্বৰ, ২০১১[সংযোগবিহীন উৎস]\nদ্য চান্‌দে ইণ্ডিয়ানত প্ৰকাশিত জকাইসত্ৰৰ অধিকাৰ ভদ্ৰ কৃষ্ণ গোস্বামীৰ সৈতে এক সাক্ষাৎকাৰ\n"https://as.wikipedia.org/w/index.php?title=সত্ৰ&oldid=312604"ৰ পৰা অনা হৈছে\nশেষ সম্পাদনা কৰা হৈছে 1 February 2022 তাৰিখে 21:30 বজাত\nএই পৃষ্ঠাখন ০১ ফেব্ৰুৱাৰী, ২০২২ তাৰিখে ০৩:০০ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=5015।


Corona Oral Drug: মাত্ৰ এটা ঔষধতেই চমৎকাৰ! মাত্ৰ ২৪ ঘণ্টাতেই কোৰোণাক পৰাস্ত কৰিবলৈ নতুন আবিষ্কাৰ 'MOLNUPIRAVIR'– News18 Assam\nCorona Oral Drug: মাত্ৰ এটা ঔষধতেই চমৎকাৰ! মাত্ৰ ২৪ ঘণ্টাতেই কোৰোণাক পৰাস্ত কৰিবলৈ নতুন আবিষ্কাৰ 'MOLNUPIRAVIR'\nকোৰোণাৰ সংক্ৰমণত দেশজুৰি আতংকময় পৰিস্থিতি। দ্বিতীয় ঢৌৰ সংক্ৰমণ বাঢ়িছে দ্ৰুতগতিত। দৈনিক সংক্ৰমণে তিনি লাখৰ ঘৰ অতিক্ৰম কৰিছে।\nNews18 Assam | News18 Assam | April 25, 2021, 11:02 AM IST\nকোৰোণাৰ সংক্ৰমণত দেশজুৰি আতংকময় পৰিস্থিতি। দ্বিতীয় ঢৌৰ সংক্ৰমণ বাঢ়িছে দ্ৰুতগতিত। দৈনিক সংক্ৰমণে তিনি লাখৰ ঘৰ অতিক্ৰম কৰিছে। হাস্পতালত অভাৱ হৈছে বিচনাৰ। অক্সিজেনৰ অভাৱত ৰোগীৰ আৰ্তনাদ। মৃত ৰোগীৰ সত্‍কাৰৰ বাবে শ্মশানত ঘটিছে ঠাইৰ অভাৱ। দেশজুৰি হাহাকাৰ অৱস্থা। আত্মীয়ক হেৰুৱাই কান্দোনৰ ৰোল শুনা গৈছে চৌদিশে। বহু মানুহে ভেকচিন গ্ৰহণৰ পিছতো আক্ৰান্ত হৈছে কোৰোণাত।\nএনে অৱস্থাত কোৰোণা প্ৰতিৰোধৰ ক্ষেত্ৰত গৱেষকসকলৰ এক নতুন আবিষ্কাৰে সাধাৰণ লোকলৈ আশাৰ সঞ্চাৰ কঢ়িয়াইছে। জনা গৈছে যে, নতুন এটা এণ্টি ভাইৰেল ঔষধ MK-4482 বা MOLNUPIRAVIR-এ ২৪ ঘণ্টাৰ ভিতৰতে সংক্ৰমণৰ ৰখাবলৈ সক্ষম। কিন্তু বিজ্ঞানীসকল এতিয়াও এই ঔষধৰ ক্ষেত্ৰত ১০০ শতাংশ সন্দেহমুক্ত নহয়। ঔষধ বিধক লৈ চলি আছে গৱেষণা।\nএইপৰ্যন্ত কোৰোণা ৰোধৰ বাবে ৰেমডিচিভিৰ বা ফ্যাভিপিৰাভিৰ ইনভেকশ্যন ব্যৱহাৰ কৰা হৈছে। চিকিৎসকসকলে কৈছে, এই ভেকচিনে কিছু কাম দিলেও সম্পূৰ্ণ বিশ্বাসযোগ্য নহয়।\nযোৱা ১৬ এপ্ৰিলত নেচাৰ কমিউনিকেশ্যন জাৰ্নেলত এখন গৱেষণাপত্ৰ প্ৰকাশ কৰা হৈছিল। জৰ্জিয়া ষ্টেট ইউনিভাৰ্চিটিৰ এটা দলে MOLNUPIRAVIR ঔষধৰ কাৰ্যক্ষমতাৰ সন্দৰ্ভত জনাইছিল গৱেষণাপত্ৰত। এই ঔষধে ইনফ্লুয়েঞ্জা ভাইৰাছৰ ওপৰত কাম কৰিবলৈ সক্ষম। গৱেষণাত দেখা গৈছে যে, কোৰোণা ভাইৰাছ ৰখাবলৈ এই ঔষধে আশাজনক ফল দিছে। আমেৰিকাৰ নেচনেল ইনষ্টিটিউট অব হেলথ আৰু ব্ৰিটেইনৰ ইউনিভাৰ্চিটি অব পলিমাউথে এই ঔষধৰ আবিষ্কাৰ কৰিছে।\nNIHৰ অতিথি গৱেষক তথা Plymouthৰ ভাইৰোলজি আৰু ইমিউনলজিৰ এচিচটেণ্ট প্ৰফেচাৰ মাইকেল জাৰ্ভিচে জনাইছে যে, এই ঔষধে SARS-CoV-2ক সম্পূৰ্ণ ৰূপে প্ৰতিহত কৰিব পাৰে। ই ভাল কাম কৰিব, যদি সংক্ৰমিত হোৱাৰ ১২ ঘণ্টাৰ আগত বা ১২ ঘণ্টাৰ পিছত খোৱা হয়।


after-ate-a-fish-a-young-lady-had-become-old-over-a-night– News18 Assam\nআচৰিত! আছিল যুৱতী, এটা মাছ খাই একে ৰাতিতে হৈ পৰিল বৃদ্ধা!\nUpdated:January 30, 2020, 10:20 PM IST\nচিকিৎসকো হ’ল হতবাক! কেনেকৈ হ’ব পাৰে এনে কাণ্ড!\nLast Updated: January 30, 2020, 10:20 PM IST\nসদায় ধুনীয়া হৈ থাকিবলৈ বিচাৰে প্ৰতিজনী ছোৱালীয়ে। কিন্তু এয়া কি ঘটনা! এটা মাছে সলনি কৰি দিলে এজনী যুৱতীক। ২৬বছৰীয়া সুন্দৰী যুৱতীগৰাকী হৈ পৰিল ৫০উৰ্ধৰ বয়সৰ শোতোৰা–শোতোৰ চালৰ গৰাকী।\nআপুনি নিশ্চয় ভাবিছে, কেনেকৈ হ’ব পাৰে এনে কাণ্ড? কিন্তু সঁচাকৈ সংঘটিত হৈছে এনে এক কাণ্ড। প্ৰতিদিনৰ দৰেই সেইদিনাও নিশাৰ আহাৰত মাছ খাইছিল যুৱতীগৰাকীয়ে। কিন্তু তাতেই লাগিল অথন্তৰ! মাছ খোৱাৰ পিছতে মহিলাগৰাকীৰ শৰীৰত হয় বিপৰীত প্ৰতিক্ৰিয়াই দেখা দিয়ে। প্ৰথমে এলাৰ্জিক ৰিয়েকচন ভাবি ঔষধো আনি খাইছিল যুৱতীগৰাকীয়ে। কিন্তু এই ৰোগ ভাল নহ’ল আৰু যুৱতীগৰাকী ৰাতিৰ ভিতৰতে হৈ পৰে বৃদ্ধা। যুৱতীগৰাকীৰ নাম হন থি ফুং।\nএই অবিশ্বাস্য ঘটনাটো সংঘটিত হৈছিল ২০০৮ চনত ভিয়েটনামত। তেতিয়াৰ পৰা মহিলাগৰাকী আগৰ অৱস্থালৈ ঘূৰি অহা নাই। কিন্তু এতিয়া যেন ওলাইছে সমাধান সুত্ৰ। চিকিৎসকৰ ভাষাত এই ৰোগটোক কোৱা হয় ‘Lipo Dystrophy’। অত্যন্ত বিৰল এই অসুখ। বিশেষজ্ঞৰ মতে বিশ্বৰ মাত্ৰ ২০০০ মানুহ এই অসুখত আক্ৰান্ত হৈছে।\nমহিলাগৰাকীৰ এই আশ্বৰ্যকৰ ৰোগৰ খবৰে আন্তঃৰাষ্ট্ৰীয় মাধ্যমতো খলকনিৰ সৃষ্টি কৰিছিল। সূদীৰ্ঘ সময় ধৰি মহিলাগৰাকীৰ ৰোগৰ গৱেষণা কৰিও কোনো চিকিৎসা উলিয়াব পৰা নগ’ল। দীঘলীয়া সময় এনেদৰে থাকি ৩০বছৰ বয়সত মৃত্যুবৰণ কৰে দুৰ্ভগীয়া হন থিয়ে।\nএল’পেথিক চিকিৎসাই কাম নিদিয়াত চীনা পৰম্পৰাগত ভেষজ চিকিৎসাৰে সুস্থ হোৱাৰ আপ্ৰাণ চেষ্টা চলাইছিল হন থিয়ে। কিন্তু একো ঔষধেই কাম নকৰাত অতি কম সময়ৰ ভিতৰতে ৭০বছৰীয়া বয়োবৃদ্ধাৰ দৰে হৈ পৰিছিল হন থি। ঘৰৰ পৰা বাহিৰলৈ ওলালেই এখন মুখা পিন্ধি ওলাইছিল দুৰ্ভগীয়া মহিলাগৰাকী। অৱশ্যে তেওঁৰ কণ্ঠস্বৰ একেই কমবয়সীয়া যুৱতীৰ দৰেই হৈ আছিল।\nভিয়েটনামৰ HCM City Endocrine Association–এ কয় যে হন থিৰ বয়স বৃদ্ধি হোৱা নাছিল বা বৃদ্ধকালৰ কোনো লক্ষণ তেওঁৰ মাজত ফুটি উঠা নাছিল কেৱল দেখিবলৈহে তেওঁ বয়োবৃদ্ধাৰ দৰে হৈ পৰিছিল। তেওঁৰ স্মৃতিশক্তি ভাল হৈ আছিল আৰু শৰীৰৰ আভ্যন্তৰীণ অংগ–প্ৰত্যংগসমূহো ভাল হৈ আছিল। corticoidৰ কাৰণেই মহিলাগৰাকীৰ এই ৰোগ হোৱাৰ আশংকা কৰা হৈছে। চিকিৎসকৰ মতে, দীঘলীয়া সময় corticoid থকা ঔষধ লৈ হঠাৎ এৰি দিয়াৰ কাৰণে এই লক্ষণে দেখা দিব পাৰে।\nপৰৱৰ্তী সময়ত UKৰ সৰ্বাধিক প্ৰচলিত দৈনিক বাতৰি কাকত দ্য চানত প্ৰকাশ পাইছিল যে ফুঙৰ ৰোগ lipodystrophy নামৰ এবিধ বিৰল ৰোগ হ’ব পাৰে। এই ৰোগত চালৰ তলত চৰ্বিযুক্ত পেশী গঠন হয় আৰু চালখন দেখিবলৈ ৰুগীয়া হৈ পৰে।\nৰোগত আক্ৰান্ত হোৱাৰ পিছতো স্বামীয়ে অতি মৰমেৰে যতন লৈছিল মহিলাগৰাকীৰ।\nকাকতখনত লিখা হৈছিল যে কোনো ধৰণৰ চিকিৎসা নথকা এই ৰোগত চাল ওলমি পৰে বলিৰেখা স্পষ্ট হৈ পৰে। সেইপৰ্যন্ত কেৱল বিশ্বৰ ২০০০লোকৰ মাজতহে এনে লক্ষণ দেখা দিছিল। ফুং আছিল এই ৰোগৰ দ্বিতীয়গৰাকী ৰোগী।\nজাপানৰ একাংশ টেলিভিজন চেনেলে দুৰ্ভগীয়া মহিলাগৰাকীৰ সন্দৰ্ভত ছবি নিৰ্মানো কৰিছিল।\nসুস্থ অৱস্থাত দুৰ্ভগীয়া মহিলাগৰাকী।\nFirst published: January 30, 2020, 8:06 PM IST


ধুম মচালে ধুম-গীতাৰ্থ গোস্বামী – ফটাঢোল\nধুম মচালে ধুম-গীতাৰ্থ গোস্বামী\nছয়-সাত বছৰমান আগতে এদিন দেওবাৰে নিউ গুৱাহাটিত থাকা পেহীহঁতৰ ঘৰলৈ ভাত খাবলৈ গ’লোঁ। গৈ পাই অলপ কথা পাতি ভাতলৈ দেৰি আছে বুলি গম পাই, পেহীৰ ল’ৰা, ভাইটি অয়ন শৰ্মাক লগতলৈ অলপ এনেয়ে এক চক্কৰ মাৰি আহোঁ বুলি ওলালোঁ মোৰ ধন্নো Mahindra Duro খনত।\nঅলপ দূৰ আহিয়ে দেখোঁ সন্মুখত বহুত মানুহৰ ভীৰ আৰু বিপৰীত দিশৰ পৰা টি ভি চেনেলৰ কেমেৰা আৰু তেতিয়াৰ গড়কাপ্তানি মন্ত্রী অজন্তা নেওগ বাইদেউ আহি আছে। কেমেৰা দেখি নিজকে Dhoom ছবিৰ হিৰো বুলি ভাবি পুৰা দবাই দিলোঁ এক্সেলেৰেটৰ আৰু ঘপকে কিবা ৰচী এডালত জোট-পোট খাই লাগি ধৰোঁতে দেখোঁ সকলো মানুহ দৌৰা দৌৰিকৈ মন্ত্ৰীক এৰিথৈ আমাৰ ওচৰলৈ আহিলে। ভাবিলোঁ মোৰ বাইক চালনাত অভিভূত হৈ DHOOM ছবিৰ অসমীয়া ৰিমেকৰ হিৰোৰ বাবে প্ৰস্তাব দিবলৈ আহিছে চাগে। কিন্তু এয়া কি ওলোতাকৈ দেখোন গালি বৰ্ষণহে আৰম্ভ কৰি দিছে৷\n: দেখা নাপাই নিকি ৰঙা ফিটাডাল একেবাৰে চিঙি পেলালে… কি হ’ব এতিয়া….\n: ঐ কলপুলি ধৰ…\n: ঐ ৰচীডাল যোৰা লগা মন্ত্ৰী বাইদেৱে এতিয়া কি কাটিব?\nকি হ’ল একো ধৰিব নোৱাৰোঁতেই ভূমিকম্প অবিহনেই ৰচীডাল বান্ধি ৰাখা কলপুলি দুটা লৰিবলৈ ধৰিলে আৰু দুজনে যদি কল পুলিৰ কম্পন ৰোধত লাগিলে দুজনে আকৌ ৰচী যোৰা লগোৱাত ব্যস্তহৈ পৰিলে। ইমান সোনকালে সকলো ঘটি গ’ল যে, মই কোন মুহূৰ্তত DHOOM ৰ হিৰোৰ পৰা আহি গন গালি বৰ্ষণত ধৰাশায়ী হ’লোঁ ধৰিবই নোৱাৰিলোঁ আৰু অয়নৰ জোকাৰতহে বাস্তৱলৈ ঘূৰি আহি পৰিস্থিতি আৰু বিষম হোৱাৰ আগতেই একেকোবে স্কুটাৰ দৌৰাই নাৰেঙ্গী পালোঁহি আৰু ভালকৈ উশাহ ল’লোঁ।\nঅয়নে কওঁতেহে বুজি পালোঁ যে সেইটো এটা নতুনকৈ বনোৱা পথ আছিলে আৰু তাকে মুকলি কৰিবলৈ গড়কাপ্তানি মন্ত্রী ডাঙৰীয়ানী আহিছিলে। তেওঁ মুকলি কৰাৰ আগতেই মই হীমা দাসৰ ষ্টাইলত ৰচী চিঙি উদ্বোধন কৰি দিলোঁ আৰু ৰাইজৰ পাইকাৰী হিচাপত গালি বৰ্ষণৰ চিকাৰ হ’লোঁ।\nকেমেৰামেনে মন্ত্রী বাইদেউক ফ’কাচ কৰি আহি থাকোঁতেই আমি বিপৰীত দিশৰ পৰা আহি ৰাস্তা মুকলি কৰি দিলোঁ আৰু ভাৰতবৰ্ষৰ চাগে প্ৰথম আৰু একমাত্র স্কুটাৰেৰে ফিটা চিঙি উদ্বোধন কৰা ৰাস্তাৰ উদ্বোধক হোৱাৰ সুনাম (?)/ দুৰ্নাম আৰ্জন কৰিলোঁ। ভাগ্য ভাল অয়ন মোৰ দৰে পাঞ্জাব বডী এটাৰ পিছফালে বহি থকাৰ বাবে স্থানীয় ব্যক্তিসকলে তাক নেদেখিলে আৰু দুয়ো পলাই প্ৰায় দুঘণ্টামান নাৰেঙ্গীৰ কলংপাৰ বজাৰতে কুছিয়া মাছৰ নাগিন ডান্স চাই অতিবাহিত কৰিলোঁ কাৰণ লক্ষ্য এটায়ে, যাতে মিটিঙ শেষ হৈ মানুহ ঘৰা-ঘৰি যোৱাৰ পিছতহে আমি ওভটিম নহ’লে কি হয় ঠিক নাই।\nদুঘণ্টামান পিছত ঘৰ পাই পেহীক ভাতৰ পাততে সুধিলোঁ,\n: তহঁতৰ এই ৰাস্তাটো বৰ ভাল হৈছে নতুনকৈ বনাইছে নিকি?\n: একেবাৰে নতুন ৰাস্তা….নক’বি আৰু আজি মন্ত্রী আহিছিলে মুকলি কৰিবলৈ কিন্তু তাৰ আগতেই বোলে কোনোবা অসভ্য, আনকালচাৰ্ড মানুহ এটা আহি বাইকেৰে ফিটাডাল চিঙি পলাই গ’ল। মানুহ কেনেকে ইমান অভদ্ৰ হ’ব পাৰে? আমাৰ লোকেল মানুহ নহয় বেলেগ পাৰাৰ চাগে… আমাৰ ৰাস্তাটো ভাল হোৱা দেখি হিংসাতে এনেকুৱা কৰিছে। সকলোৱে তাকেই আলোচনা কৰি আছে আজি।\nভালকৈ মাছে-মাংসৰে একাঁহী মাৰি তামোল এখন মুখত ভৰাই যাওঁ দেই বুলি মাত লগালোঁ আৰু পেহীৰ সুৰতে সুৰ মিলাই কৈ আহিলোঁঁ,\n: সঁচাকৈ মানুহ কেনেকৈ ইমান অভদ্ৰ হ’ব পাৰে। নাপায় দেই৷\n« প্ৰেম…. অপ্ৰেম..ফটাপ্ৰেম- লুণা বৰা\nএখন কিতাপ আৰু শিশুনাটৰ গুৰুত্ব- অনামিকা বড়া »\nএই খ‍্যাতি লাভৰ বাবে অভিনন্দন। 😆😆\nইচকুলৰ স্বভাৱটো নেগাল মানে ন দাইদে


বৃহস্পতিবাৰে মণিপুৰত ম্যানমাৰৰ অনুপ্ৰৱেশকাৰীয়ে মুক্ত বিচৰণ কৰিছে\nমণিপুৰৰ সীমান্ত ৰেখাত ম্যানমাৰীলোকৰ অবৈধ প্ৰৱেশ\nঅৰুণাচল প্ৰদেশৰ উজনি চিয়াং জিলাত চীনা সৈন্যই ভাৰতত প্ৰৱেশ কৰাৰ ঘটনা পোহৰলৈ অহাৰ পিছতে বৃহস্পতিবাৰে মণিপুৰত ম্যানমাৰৰ অনুপ্ৰৱেশকাৰী বিচৰণ কৰা বুলি স্থানীয়লোকে জানিবলৈ দিয়ে।\nস্থানীয়লোকে অনুপ্ৰৱেশকাৰী এটা দলক ভাৰত-ম্যানমাৰ সীমান্তৰ ২নং গেট মোৰি আৰু গণেশ গেটৰ সীমান্তৰেখাত ৰাতিপুৱা প্ৰায় ৬.৩০মান বজাত বিচৰণ কৰি থকা প্ৰত্যক্ষ কৰে।\nইয়াৰ লগে লগে মোৰিৰ স্থানীয়লোকে ঘটনা সন্দৰ্ভত প্ৰশাসনক খবৰ দিয়ে। খবৰ লাভ কৰাৰ লগে লগে মোৰি আৰক্ষী থানাৰ উপ-পৰিদৰ্শক, অসম ৰাইফলছৰ জোৱানৰ লগতে প্ৰশাসনৰ বিষয়া ঘটনাস্থলীত উপস্থিত হৈ ফেন্সিং নিৰ্মান কাৰ্য বন্ধ কৰি ঠাইখিনি পৰিদৰ্শন কৰে।\nউল্লেখ্য যে ঘটনাস্থলীত মণিপুৰৰ আৰক্ষী উপস্থিত হোৱাৰ পিছতে ম্যানমাৰ সেনাৰ এজন বিষয়াও উপস্থিত হৈ নামফালং বজাৰ সমিতিৰ উদ্যোগত ফেন্সিং নিৰ্মান কাৰ্য চলা বুলি কয়। ইয়াৰ উপৰি ভৱিষ্যতত দুয়োখন দেশৰে অনুমতি অবিহনে কোনো নিৰ্মান কাৰ্য আৰু বেদখল সংঘটিত নহয় বুলি ম্যানমাৰৰ বিষয়াজনে আশ্বাস প্ৰদান কৰে।\nপিছত মোৰিৰ আৰক্ষী অধীক্ষক ড০ এছ ইবমছা আৰু উপ মণ্ডল আৰক্ষী বিষয়া ল’ৰেন্স কে মুনলু’ৱে প্ৰত্যক্ষদৰ্শীৰ লগত সোধা পোচা কৰে আৰু মোৰি আৰক্ষী থানাক উক্ত অঞ্চলত ঘনে ঘনে পহৰা দিয়াৰ বাবে নিৰ্দেশ দিয়ে। এই সম্বন্ধত ইবমছাই অসম ৰাইফলছৰ উচ্চ পৰ্যায়ৰ বিষয়াৰ লগতো এক আলোচনাত মিলিত হয় আৰু ভৱিষ্যতে এনে কাৰ্য সংঘটিত কৰিব নোৱাৰাৰ বাবে ব্যবস্থা গ্ৰহণ কৰিবলৈ জনায়।\nএনে সংকীৰ্ণ ঘটনা সংঘটিত হোৱাৰ পিছত মোৰিৰ সীমান্ত ৰেখা অঞ্চললৈ অতিৰিক্ত সামৰিক বাহিনী প্ৰেৰণ কৰা বুলি মণিপুৰৰ ডিজিপি এল এম খাউটে সংবাদ মাধ্যমক জানিবলৈ দিয়ে। ইয়াৰ পূৰ্বেও ম্যানমাৰীসকলে সীমান্ত ৰেখাত প্ৰৱেশ কৰি এক ফেন্সিং বনোৱাৰ চেষ্টা কৰিছিল বুলি ডিজিপিয়ে কয়।\nউল্লেখযোগ্য যে ভাৰত-ম্যানমাৰ সীমান্তৰ মুঠ ১,৬৪৩ কি.মি.ৰ ৩৯৮ কি.মি. সীমান্ত মণিপুৰৰ ভৌগোলিক পৰিসীমাত পৰে।\nতামুলপুৰৰ লতিবাৰীৰ পৰা নিৰুদ্দিষ্ট দুগৰাকী ছাত্ৰ; অঞ্চলজুৰি সৃষ্টি হৈছে তীব্ৰ চাঞ্চল্য\nৰাজ্যসভাৰ অসমৰ একমাত্ৰ আসনখনৰ বাবে মনোনয়ন দাখিল কৰিলে সৰ্বানন্দ সোণোৱালে\nৰাজ্যত মাটিৰ দালালৰ বিৰুদ্ধে নিশা চলোৱা অভিযানত আটক ৪ শতাধিক দালাল\nFlood in Guwahati, হায় স্মাৰ্টচিটি! এজাক বৰষুণতে কৃত্ৰিম বানত বুৰ গ’ল ৰাজ্যৰ ৰাজধানী চহৰ গুৱাহাটীৰ বিভিন্ন অঞ্চল


xukhdukh.com August 18, 2013 goodnews,\n১. শাৰীৰিক বাধাগ্ৰস্ততাকো নেওচি চৰাইদেউৰ সোণাৰি নগৰৰ প্ৰিন্সি গগৈয়ে দেখুওৱাইছে সাধনাৰ এক অনন্য উদাহৰণঃ হাত বিহীন ভাৱে জন্ম লাভ কৰা কিশোৰীজনীয়ে ভৰিৰে ছবি আঁকিয়েই আৰ্জন কৰিছে বহু প্ৰতিযোগিতাত শ্ৰেষ্ঠতা, প্ৰশংসা লাভ কৰিছে আন্তঃৰাষ্ট্ৰীয় চিত্ৰশিল্পীৰো ৷\n২. "প্ৰয়োজন বোধে ন্যায়াধীশেই পালন কৰিব লাগিব সমাজকৰ্মীৰ ভূমিকা" বুলি মন্তব্য কৰি ন্যায় ব্যৱস্থাই লব লগা ভূমিকাৰ বিষয়ে আঙুলিয়াই দিলে উচ্চতম ন্যায়ালয়ৰ মুখ্য-ন্যায়াধীশ পি চথাশিৱমেঃ উন্মোচন কৰিলে গুৱাহাটী উচ্চ ন্যায়ালয়ৰ নতুন ভৱন৷\n৩. বৈষ্ণৱী সকলৰ তীৰ্থ ভ্ৰমণৰ এক সু-পৰিকল্পিত আঁচনি ৰূপায়নৰ বাবে অসম পৰ্যটন বিকাশ কৰ্পৰেচনলৈ কেন্দ্ৰীয় চৰকাৰে আগবঢ়াইছে আঠ কোটি টকাৰ অনুদান৷\n৪. সৰ্ব-ভাৰতীয় বাৰ কাউণ্সিলে প্ৰস্তাৱিত নেচনেল জুডিচিয়েল কমিচন বিলৰ কৰিলে বিৰোধিতাঃ ই দেশৰ ন্যায়াধীশ নিযুক্তি আৰু ন্যায়াধীশৰ কাৰ্যত ৰাজনৈতিক নেতাৰ অযথা হস্তক্ষেপহে বৃদ্ধি কৰিব বুলি কৰিলে মত প্ৰকাশ ৷\n৫. ৰাজ্যত স্থাপিত হব ৬টা তথ্য প্ৰযুক্তি কেন্দ্ৰ আৰু ১২টাকৈ সম্প্ৰসাৰিত কেন্দ্ৰ৷ উত্তৰ পূৱৰ বাবে অনুমোদিত হোৱা কেন্দ্ৰৰ ৩৮৮ কোটি টকাৰ ভিতৰত ১১০কোটি টকা ৰখা হৈছে অসমৰ বাবেই৷ প্ৰথম পৰ্যায়ত গুৱাহাটী, তেজপুৰ, ডিব্ৰুগড়, শিলচৰ আৰু কোকৰাঝাৰত স্থাপিত হব কেন্দ্ৰ কেইটি৷\n৬. ঝুমুৰ সংস্কৃতিক ক্ৰমে বিশ্ব-দৰবাৰলৈ উলিয়াই নিয়াৰ মানসেৰে বৰগাঙৰ ৰঙাগড় চাহ বাগিচাত যুৱক সংঘৰ দ্বাৰা সফল ভাৱে আয়োজিত হ’ল প্ৰথম বাৰ্ষিক ঝুমুইৰ প্ৰতিযোগিতা ৷\n৭. নিউজ টাইমৰ বাতৰিৰ ভিত্তিত ভঙাগড় ফ্লাইঅভাৰৰ তলৰ পৰা পৰিত্যক্তা তথা ৰোগাক্ৰান্ত ৰেণুকা বৰ্মনক উদ্ধাৰ কৰি যাৱতীয় চিকিৎসাৰ বাবে দ্বায়িত্ব ল’লে হেল্প এইড নামৰ সামাজিক সংগঠনেঃ স্থান দিব তেখেতসকলৰ বৃদ্ধ আৱাসতো৷\n৮. গুৱাহাটীত অক্সফৰ্ড ইউনিভাৰ্চিটি প্ৰেছে প্ৰথমবাৰৰ বাবে সু-সংহত ডিজিটেল শিক্ষণ কৰ্মশালাৰ কৰে আয়োজনঃ ৪৫খন বিদ্যালয়ৰ শিক্ষক সকলক ডিজিটেল পদ্ধতিৰে শিক্ষা প্ৰদানৰ পদ্ধতি সম্বন্ধে প্ৰশিক্ষণ প্ৰদান কৰে৷\n৯. আজি মায়ঙক বিষয় ৰূপে লৈ উৎপল বৰপূজাৰী দেৱে নিৰ্মাণ কৰা তথ্যচিত্ৰ হৈছে মুম্বাইত প্ৰদৰ্শিত৷\n১০. শুৱালকুছিৰ পাটৰ কাপোৰৰ ভৌগোলিক পৰিচয়ৰ বাবে ৰাজ্য চৰকাৰে গঠন কৰি দিয়া উপ-সমিতিয়ে ৮জুলাইত কৰিলে কাম আৰম্ভঃ এই সমিতিয়ে লব লগা প্ৰচেষ্টাৰে এই উদ্যোগক সুৰক্ষা দিব পৰা যাব বুলি সচেতন মহলে কৰিলে আশা প্ৰকাশ৷\n১১. অৱশেষত বহী পুনৰীক্ষণে আনিলে সুখবৰঃ মেট্ৰিকৰ প্ৰথম দহটাৰ মাজত স্থান পালে অদ্ৰিজ অগ্নিক আৰু শিৱসাগৰৰ শশাংক শেখৰ শইকীয়াই৷\n১২. ভাৰতীয় ৰেলৱে কেটাৰিঙ আৰু টুৰিজিম কৰ্পৰেচনৰ ডাইৰেক্টৰ ৰূপে দ্বায়িত্ব লাভ কৰিলে এজন অসমীয়াইঃ বিশিষ্ট শিল্পী তথাত কুইজ মাষ্টাৰ ৰূপে খ্যাত আৰ এন কলিতাই লাভ কৰিলে পেশাগত ক্ষেত্ৰত এই সফলতা৷\n১৩. অসম শক্তি উৎপাদন কোম্পানীয়ে ১০০মেগাৱাট শক্তি সম্পন্ন নামৰূপ ৰিপ্লেচমেণ্ট প্ৰকল্পত বিলম্ব কৰাৰ বাবে চুক্তি বাতিল কৰা ভাবুকি দিলে ভাৰত হেভী ইলেক্ট্ৰিকেল কোম্পানীক৷\n১৪. ৰাজ্যৰ কৃষি বিভাগে কেন্দ্ৰীয় আঁচনিৰ অধীনত চাউল উৎপাদনৰ লক্ষ্য স্থিৰ কৰিলে ৬১লাখ মেট্ৰিক টনঃ ১.৫৫ লাখ হেক্টৰত বৰ্ণ সংকৰ বীজ আৰু পৰিমিত সাৰ প্ৰয়োগেৰে এই লক্ষ্যত উপনীত হোৱাৰ বাবে ঠিক কৰিছে বাট৷\n১৫. অহা জানুৱাৰী মাহত ধেমাজিত অনুষ্ঠিত হব বৰগোহাঞি বংশাৱলী সকলৰ সন্মিলনঃ ১৯২১ চনৰ পৰা প্ৰতি দহ বছৰৰ মূৰে মূৰে অনুষ্ঠিত হৈ আহিছে এই বংশাৱলী৷ আগন্তুক সন্মিলনত থাইলেণ্ড, ভিয়েটনাম আৰু লাওচৰ পৰাও কেইবাজনো বিদেশী অতিথিয়ে কৰিব অংশগ্ৰহণ৷\n১৬. মৰিগাঁৱত যুৱতীৰ শ্লীলতা হানিৰ অপচেষ্টা গোচৰত অভিযুক্ত চিকিৎসকক ন্যায়ালয়ে বিহিলে দুবছৰৰ কাৰাদণ্ড৷